
الفصل الأول
القصة دي حصلت بدري شديد .. يعني قبل العهد التركي ذاتو .. في زمن
السلطنة الزرقاء يازول الزمن داك ماكان في حاجة اسمها رئيس
الجمهورية والحكومة .. والمحافظ والمعتمد وكدا .. كان في ملوك وامراء
وسلاطين وحاجات زي دي .. ونسبة لانها القصة في عهد مملكة سنار. اتاكد
بان الملوك والرعية كلهم كانو مسلمين .. واحداث القصة بتدور في قرية
شرق سنار .. والقرية لغاية هسي موجودة .. وناسها من اطيب الناس ..
اها يازول كان في زول من اعيان القرية دي .. اسمو ود دار الزين .. وكان
راجل حكيم .. وعندو بت واحدة بس .. اسمها النسيم .. ماعندو غيرها .. والبت
كانت اية في الجمال .. واي زول في الحلة داير يتزوجها .. والبلد كلها بتتكلم
بيها .. ودرا الزين قالو البت من عمرها بقى 12 سنة .. منعها المروق من
البيت .. عشان مايشوفوها .. الناس ويدوها عين يلحقوها الغتس .. ود دار
الزين الزول الوحيد في الحله الباني بيتو بالحجر .. اغلبية الناس بيوتها
بالقش ..
ود دار الزين عندو كلمة حتى في البلاط الملكي في سنار جوه .. كل يوم
سبت بمشي يحضر مجلس الشورى من الصباح .. يعني ممكن تسميهو
نايب دايرة .. زوجته التاية بت مختار .. برضها ابوها كان راجل من اهل
السعية .. يعني عندو بهايم كتيرة .. اها
النسيم كل ماتمر عليها سنة .. بتمشي زايدة في الجمال بطريقة مدهشة ..
قالو الحريم بجن من القرى البعيدة مخصوص عشان يشوفن النسيم ..
قالو ياخي الشافع كان ببكي .. و امو قالت ليهو كان سكت بوديك تشوف
النسيم بسكت .. النسيم وكت بقت عمرها 17 سنة .. اي راجل في الدنيا
يتمنى يشوفها لو مرة واحدة ..
.. والرجال الشافوها كلهم شافوها قبل البلوغ .. لكن الحريم مابقصرن
بتكلمن عن النسيم والواحدة بتتكلم عنها لامن تشرق وتجيها قحة ..
يوم قالو في واحد سكران اسمو ود السيد دا يترتح بي عند بيت. ودار
الزين .. وفتح الباب ودخل على غير وعيو .. لانو لو بقى واعي .. ما بدخل
بكون عارف الحكاية دي فيها قطع راس .. قالو الزول ده جا واقع في
الحوش .. والنسيم جات مارقة من اوضتها .. وقالت ليهو سجمي مالك؟
وانت منو والجابك هنا شنو؟ ..
يازول السكران ده عاين ليها كدي في وشها .. سكرتو فكت .. وقعد علي
حيلو ومجحم فيها وبقى زاحي لي ورا .. ومرق من البيت وهو بزح بالواطة
ولامن مرق من الباب ماقدر قام على حيلو ولا قدر يصرف نظره منها ..
الزول ده قالو عيا عديل بي حب النسيم .. وقال فيها شعر عجيب وغريب
الناس حافظنو لي زمن قريب دا ..
شتلة منصح الوادي المرضني سماحا.
صاااااح ياخلي حسيت عقربا النتاحه.
من يومي الرماني شقا العمر في الساحه.
لا زارتني صحه ولا ملكتا الراحه.
ابوها سمع بي قصة وقعة ود السيد في بيتو .. وسمع من شعرو فوق
النسيم. قام مشى ليهو شايل سيفو .. مشى ليهو في نص السوق وقال
ليهو .. كلموني والخبر ملا الحلة قالو الخمره رمتك في بيتي .. وعلي
الطلاق اكان ماك سكران الا اسقي سيفي ده بي دم فقرتك .. (يعني اقطع
راسك) ..
وكدي تاني النسمعك جبت سيرة النسيم في غناك ..
اول مافات منو .. ود السيد انتكى على كوعو فوق شوال كان فارشو
وقال ..
جاني الاسد .. نههرني زين ..
ووصفني بي .. ود الحرام ..
بهدلني في السوق الكبير ..
قال لي اوعك .. ياب سنام
يوم تاني من .. اسمع غناك ..
فوق النسيم .. سامع الكلام.؟.
وانا في النسيم باكي وعليل.
انا بي النسيم .. راقد حطام.
الباقيه لي جسمي المرض ..
والباقه نيران في العضام ..
اول من الناس وصلو الخبر لي ود دار الزين شال سيفو ومشى كايس لي
لي ود السيد تاني .. الناس مسكوهو وقالو ليهو انت راجل عمدة قبايل ,,
ماتوسخ سيفك بي دم السكران خلو النسيم براها بتكتلو .. وفعلا الراجل
مات بالعشق والغرام فوق النسيم
المهم النسيم كانت قصصها اكتر من الزول يتذكرها كلها .. ود دار الزين كان
خايف عليها من يشوفوها الوزرا والامراء .. لانهم بقلعوها من عينو.. الزمن
داك كان الظلم متفشي بطريقة غريبة .. اها يازول في يوم من ذات الايام ..
والناس مارقة على الزراعة والماشي .. من صباحات الله .. في مراة من
حريم الحلة راكبة حمارتها وسادرة على البهايم .. المراة دي في الدرب ..
لاقت التاية بت مختار .. ام النسيم
قالت ليها يا ام النسيم انا بعدين المغيرب كدي .. بجيك عندي معاك غرد
(موضوع) ..
قالت ليها حبابك يامسره انا في رجاك عاد ..
وفعلا المغرب مسرة جات للتاية وقالت ليها .. انا دايره النسيم لي ولدي
النور .. دايراك تشاوري لي ابوها .. وهو براهو بعرف ولدي النور
وفراستو ..
قالت ليها عاد والله النور مافيهو كلمة كدي .. النصبر اليجي الحاج
من ديوان الشورة مشى سنار المدينة ..
اها يازول اول من مرقت مسرة .. ود دار الزين جا راكب قعودو .. (جمل) ..
وقال لي التاية .. دحين ألتاية؟ مسرة دي الجابها هنا شنو؟
طبعا الراجل راجل سياسي .. وبفهمها طايرة ..
قالت ليهو والله قالت بتدور النسيم لي ولدها النور .. انت رايك شنو؟
قال ليها دقيقة الندلي القعود واجيك (يعني ينزل السرج من الجمل)
وجاها ماشي زي الاسد.
قعد ليها فوق العنقريب .. قال لها .. اسمعيني كويس يا التايه ..
وارخي لي اضانك .. النسيم بتي دي ياها بتي وياها ولدي .. وماعندي
غيرها .. وانا وكت اديها داير اديها الراجل البسعدها ويكون لها زي ابوها
وامها ..
انا ماكايس لي لي راجل فارس .. انا كايس ليها راجل عندو اخلاق .. وقلبو
كبير .. وماعندي مانع ان بقى النور بوفي بي شرطي بعرسلو النسيم
لاقرش لاتعريفة ..
قالت ليهو شرطك شنو؟ قال ليها انا عندي حجل حق حبوبتي .. ام ابوي ..
(الحجل: هوحلقة تلبسها الفتاة في قدمها) قالو الحجل ده فيهو سر ..
وهسع الحجل ده قاعد عند ولدها .. عمي البشير ده ذاااتو .. وولدها قال
الحجل فيهو لعنة .. ودفنو في مكان وابا يوريهو لزول .. الحجل مافيهو لعنة
ولاشي .. الحجل فيهو سر .. وانتي عارفة عمي البشير زول صعب ..
واخلاقو في طرف نعالو ..
اها انا داير زول .. يقدر يقنع لي عمي .. يوريني مكان الحجل ..
دفنو وين.. في مدة ماتفوت خمسطاشر صباح .. كان النور ده قدر اقنع
عمي .. النسيم مرتو .. وان بقى ماقدر .. ربنا يقسم لو اخير منها .. انتي بس
خليهو يجيني وانا بوريهو ..
قالت ليهو سمح آالحاج .. لكن انا قايلة ان بقى ده شرطك ياها النسيم
القعدت بلا عرس ..
لكن انا بمشي واكلم مسرة .. تشوف رايو شنو؟ اصلو اي زول بعرف
عمك البشير مابقبل بي كلامك ده.
قالها مخيرين انا طلبت لي زول؟؟ ولا رسلت لي زول؟؟ ..
المهم تاني يوم مشت كلمت المرة والمرة كلمت ولدها اللهو النور ..
النور فارس من الفرسان المعروفين وزول اسد قبيلة مافي ولا كلمة
قال ليها كويس بمشي لكن الراجل العجوز الاسمو البشير ده زول لديح
وعديم حيا. وما اظني اتفق معاهو .. ولابقدر اعدي معاهو الايام ديل .. ده
زول فقر ..
المهم يازول مشى ليهو في البيت .. عم البشير قاعد في البيت براهو لا ولد
لابت .. عندو بت واحدة معرسة بتجيهو الصباح والمساء بتجيب ليهو الاكل
من بيتها وبتعمل ليهو خدماتو الضرورية .. المهم النور جاهو سلم عليهو
وقال ليهو ياعم البشير انا داير اخدمك مدة اسبوعين. قال ليهو حبابك
كلمني بيك ود دار الزين
قوم غسل لي سروالي ده وسوا لي شاي ..
قام النور طلع السروال من كراب العنقريب .. لقاهو وسخان لامن يابس
يكركب .. وفيهو ريحة تجيب الطاش ..
قال فوق النسيم .. كلو يهون وقعد يغسل في السروال لامن نضفو ..
ومشى سوا ليهو الشاي .. الراجل العجوز .. ضاق الشاي كدي وكشحو ..
قال ليهو الشاي ده مسيخ تمسخ عليك حياة الدنيا .. امشي سوي شاي
تاني .. قال ليهو طيب دفقتو مالك؟ ماكان تصبر نطعمو زيادة .. قال ليهو
امش سو الشاي تشوي خشمك آلفقر .. هههه
النور قال والله الراجل ده انا بقوم اكفتو بي مصيبة زمان .. اجيب اجلو ..
بعد ما انتهى من الشاي للمرة التانية .. عمك البشير ضاق الشاي وقال ليهو
ايوة كدي ياهو ده الشاي المجيه ..
عليك الله جوة في المخزن في عيش (ذرة) جيبو غسلو واقعد اطحنو لي
كلو .. قريب النص شوال .. ههه
واسرع اطحنو قبل العصر عشان انا داير لي عصيدة باللبن في العشا ..
النور طلع العيش من جوة وغسلو وواتحزم وبرك فوق المرحاكة .. وقعد
يطحن .. وعجنو وعمل العصيدة. وووو يازول بس المهم عمل عمل الخدم
والنسوان بالذلة والاهانة ..
بالليل بعد ما انتهى من الخدمة .. قال ليهو ياحاج ياخي انا بٍسألك من
الحجل دفنتو وين ؟؟
قال ليهو يدفنوك حي .. اول انت قايل بكلمك بيهو امش احلم ساي تحلم
بالتمساح اليبلعك جب ..
انت متين جيت ياهو يومك الواحد ده؟ .. انت لسع ماشفت شي ...
اها يازول باكر من الصباح صحاهو ليك الساعة 4 صباحا والواطة برد عجيب
.. قال ليهو النور؟ النور؟ قوم استحمى من ريحتك العفنة دي .. وغسل لي
توبي ده .. عندو توب بتاع دمورية .. قال ليهو عليك الله ياحاج .. والله
النسيم دي لو بقت الجنة انا ما دايرها الله يقطعك ويقطع النسيم ..
وطلع طوالي .. مشى لاخته قال ليها اصلو شنو يعني؟ والله انا من الله
خلقني مافي زول ذلاني قدر دي .. مسرة مشت لي التايه قالت ليها يختي
بتك المغلنها ومعلنها دي .. خليناها ان شاء الله تلقى الراجل البغسل
للبشير سروالو ..
الخبر انتشر والناس كلها سمعت بالقصة دي .. وقالو اي زول داير يعرس
النسيم الفرصة قدامو يعرف السر العند البشير .. والبشير معروف زول
غتيت .. النشوف الضحية الجاية منو؟
الى اللقاء
الفصل الثاني
وكت جات التاية بت مختار .. وحكت لي ودار الزين .. قعد يضحك .. قال ليها
.. والله يا النور حكايتك حكاية .. ماقال راجل وفارس .. زول ماقدر على
البشير .. تاني داير يقدر على شنو؟ ..
النسيم قاعدة في الضل بتضفر ليها في سعف لي هبابة .. وراخية اضانا
للكلام ..
والكلام ده زي الضحى كدي .. في زول دق الباب .. مشى ود دار الزين فتح
الباب لقاهو ده واحد اسمو ود مكتول ..
من الحلة الجنبهم .. راجل كبير طاعن في السن قريب السبعين سنة .. يعني
لو ماوصلا قرب ليها ..
سلم على ود دار الزين .. ود دار الزين يعجبك في الترحاب والكرم .. حبابو ..
حبابو .. الله يكرمك بارك الله فيك .. شرفت وانست ياحاج والله الليلة دي
شقة غريبة ..
طبعا اول حاجة خطرت على بال ود دارالزين .. انو ود مكتول .. داير النسيم
لي واحد من اولادو .. لانو هو اكبر من وددار الزين بي عشرة سنة
ولاشي ..
جرا ليهو العنقريب الهبابي .. وجدع ليهو فوقو بردعة (مخدة محشية صوف
غنم) وقال ليهو كوع داب ماجات القهوة .. قال ليهو والله انا شارب القهوة
وجاي عليك ..
انا جاييك في موضوع خصوصي كدي .. قالو لي عندك بت بقت للعرس ..
وانا والله زي ماك عارف خالتك نفيسة .. خلاص بقت كُسّار؟ ..
دحين انا جيت اشوف البت .. وبتشرف حرم بي نسبك .. وشايل هدومي تب
معاي .. كان البت عجبتني .. طوالي من دربي ده ماشي على البشير في
بيتو .. ام بقى داير المسوح والدلكة .. بمسحو وبدلكو ..
اصلك ماتشيل هم البشير ده ,, بقدر عليهو تب وحات الله .. وان بقى ماجبت
ليك منو الحجل .. انا اكون ود حرام ..
تاني داير شنو؟
ود دار الزين كان واقف على حيلو .. قعد في الواطة .. وعرف انو الراجل ده
بنجح بنجح .. لانو زول مكار وثعلب في شكل انسان .. قال ليهو ده كلام
شنو يا ود مكتول؟ لكن النسيم بتي صغيرة. قال ليهو نان مالو؟ .. الشياب
العرسو البنوت الصغار شويه؟
بس بقت علي انا؟ ..؟ وان بقيت نطيت من كلامك اخوي .. كمان قول لي
.. خلني النمشي ..
طبعا" ود دار الزين دخل في حتة ضيقة بالجد .. يعني لو قال ليهو كدي
ولاكدي .. الزول ده يمشي ينشر الخبر بالبلد والبلدين .. ويشوه صورة
الراجل العمدة ده .. قال ليهو خلاص .. انا ماعندي مانع .. بس انت امشي
للبشير بكرة مو الليلة ..
قال ليهو ياخي انا مستعجل على العرس .. ماتخسرني يوم كامل ..
لكن خلاص يازول انا باكر .. من الصباح ماشي على البشير ..
اها هسع داير اشوف البت .. قال ليهو لالا شوفت البت بعد الحجل ..
المهم الراجل اقتنع وطلع .. اول الراجل من طلع النسيم جات لابوها .. قالت
ليهو يابا ده شنو؟؟ الراجل المضبلن والكلام البقول فيهو؟؟ .. وحات الله
ياابوي انا الزول ده باكر يموت لي يابا .. يابا ماتكتلني قبال يومي ..
قال ليها النسيم اصبري .. انا ذاتي ما ني رضيان بيه .. بس انتي شيلي
الصبر .. النسيم بقت عايشة في قلق .. لانها سمعت كلام ود مكتول من اولو
لي اخرو .. وعرفت ثقتو في نفسو ..
ابوها .. قال ليها اصبري بس .. وشوفي عمك البشير بطفشو كيف؟
لكن ماااا اظنو والله الراجل ده معروف يسوقك البحر ويجيبك عطشان ..
المهم يازول ود دار الزين .. مشى لي عمو البشير .. وقعد معاهو نص يوم
كامل يحذر فيهو .. ويوصي فيه .. قال ليهو الزول ده ياعمي زول مكار .. انا
دايرو لاعند الفلي .. يسوي ليك .. الفلي (قصع القمل) ..
قال ليهو اصبر لي .. والله الكلب اخليهو يحلق لي اباطاتي .. هههه
غايتو جنس حالة !!
المهم نشوف ان شاء الله ربنا يستر على النسيم من الراجل العجوز
المخادع الاسمو ودمكتول ده ..
الزول ده قالو من الصباح جا جاهز. وقال ليهو اسمع يا البشير عشان
مانبقى ناس كلام فاضي .. انا لو خدمتك 15 يوم وما شكيت ولا مليت ..
بتورني محل الحجل؟
قال ليهو يازول مابتقدر .. انت فشار ساكت .. قال ليهو بس قول لي .. قال
ليهو اي بوريك ليهو .. بس انت تم الخمسطاشر يوم ..
والله الزول ده قالو البشير سوا ليهو سوا .. ماخلا حاجة في الدنيا دي
بتنخدم ماخدمو ليها .. طحن العش وعجن العجين وسوا العصيدة وعاس
الكسرة وفرك الملاح وخش الروب .. ود مكتول يخدم ويغني طربااان ..
ومبسوط ومتكيف .. وقال ليهو يا حاج البشير .. ياهن الخمسطاشر يوم ديل
ولا بلاهن .. على بالطلاق كان داير لك سنة اقعد معاك .. ات ماك يااكا؟ انا
وكت لقيت لي بنية عمرها 18 سنة وناسبت ود دار الزين بتعلبني
الخمستاشر يوم؟؟
على كل حال البلد كلها متابعة الوضع بي توجس شديد .. والناس مطلعين
ود دار الزين غلطان .. كيف يخت بتو في محك زي ده .. ود دار الزين خايف
من ود مكتول يقضي ال 15 يوم وتاني هو مايبقى عندو كلمة والنشوف
البحصل ..
يوم السبت مشى ود دار الزين لي سنار المدينة وعندو صاحبو من ناس
المجلس اسمو (بامبي) .. ود دار الزين حكا ليهو الهم العليهو .. بامبي قال
ليهو يازول ماتشيل هم انت مرقتني من ورطات كتيرة انا بحاول امرقك
منها .. ان شاء الله اقدر ..
اها طبعا قبل فترة يمكن قبال شهرين .. كان في مشكلة حاصلة في القصر
الملكي في مدينة سنار .. والمشكلة كانت كارثة هزت القصر الملكي
وهزت كل اركان ممكة الفونج .. المشكلة بدايتها كالاتي ..
الملك كان في مشكلة بينو وبين الملكة .. ام الامراء .. وحلف الا يتزوج فيها
.. اتزوج ليهو بت صغيرة وجميلة .. من منطقة على بحر ابيض ..
والملكه الام حقدت حقد شديد خلاص .. وحلفت الا تكتل الملكة الجديدة ..
الملكة الام عندها اربعة اولاد .. صبيان بالغين شباب يعني.. وجايين ورا
بعض كل واحد فرقو من التاني سنتين ..
وكانو مغرمين بالصيد زي ابوهم .. اها يوم الاتنين الصغار ومعاهم الاخو
الكبير .. طلعو الصيد .. وخلو واحد اللهو نمرة اتنين .. خلوه في القصر ..
وطلعو الصيد اتاخرو لغاية الليل .. وامهم في نفس اليوم ده ناوية تسمم
الملكة الجديدة .. والملكة الجديدة كانت بتتزين في الجناح الخاص بتاعها وما
اتعشت .. والعشاء بتاعها رز .. موجود في المطبخ الملكي .. والقائم على
الطباخة شاب اسمو ابو خوسه .. ابو خوسة اصلا كان جندي من المحبين
للملك .. والملك عملو رئيس الطباخين مخصوص لانو زول امين وبخاف ربنا
اها الملكة خلت ابو خوسة الطباخ نام .. وجات دخلت المطبخ وكبت السم
الابيض في الرز بتاع عشا الملكة الجديدة ..
وابوخوسة صحى بي بالحركة وشاف الملكة دخلت المطبخ وطلعت ..
واستغرب شديد ..
لان الملكة مابتدخل المطبخ نهائي ..
لكن ماخت في راسو اي احتمال انو ممكن الملكة تكون كبت السم في
العشاء ..
اها يازول ربنا حفظ الملكة الجديدة .. ونامت بدون عشاء.
لانها كانت منتظرة الملك .. والملك اتاخر مع قادة الجيش .. كانت في مشكلة
بتخص الجيش .. كويس؟؟ ..
اها كانت الملكة الجديدة منتظراهو تقضي ليهو احتياجاتو الخاصة حتن
بعدين تتعشى .. بس ربنا حفظها ونامت .. قبل مايجي الملك.. والملك جا
متأخر .. لقاها نايمة في السرير بالعرض .. صلحها وعدل ليها رقدتها ..
غطاها ونام ..
في اخر الليل جو الامراء التلاتة من الصيد .. وكانو متأخرين ..
واحد فيهم قال ليهم .. نحن الليلة شبعنا لحم صيد .. ندخل المطبخ ده نشوف
كان القا لي شي حلو ..
هنا اب خوسة سمع الكلام.. وقال ليهو ايوة يامولاي الامير في العشا حق
الملكة الصغيرة .. وماجاتو .. الظاهر نامت .. اجيبو ليكم؟؟
قال ليهو جيبو .. جابو ليهم .. وهو ماعارف الاكل مسموم .. اها اكلو التلاتة
.. في الرز المسمماهو امهم لامن شبعو .. وماتو التلاتة قبل الفجر ..
الصباح جو لقوهم ميتين التلاتة .. نادو الطبيب الملكي قال الناس ديل ماتو
متسممين .. طبعا" مافي زول عارف انهم اكلو الرز ...
الا الطباخ اب خوسه .. والطباخ طبعا" مسؤول من اي اكل يتعمل في
المطبخ الملكي .. يعني ممكن ينكر عادي .. ويقول يعميني ..
اها لمن نادوهو .. وسألوهو .. في التحقيقات الاولية ..
سأله القاضي الملكي .. الامراء ديل لمن جو من الصيد اكلو حاجة ولا نامو
طوالي ؟؟
قال لا جو قالو دايرين لهم حلو ..
وانا دخلت المطبخ جبت ليهم العشا الكان مفروض تاكلو الملكة الصغيرة ..
كان رز باللبن والسمن .. والملكة الصغيرة ما طلبتو الظاهر نامت بلاعشا ..
قال ليهو الرز السواهو منو؟؟ ..
قال ليهو سويتو انا .. قال ليهو يعني انت كبيت السم لي الملكة
الصغيرة ؟؟ ..
اب خوسة قال ليهو ابدا ما كبيتو .. وماعندي مصلحة انو مولاتي تموت ..
اب خوسة في اللحظة كان داير يحكي قصة الملكة الكبيرة الجات بالليل
..ودخلت المطبخ ومرقت .. وهو متاكد انو الملك ح يصدقو ..
لكن اب خوسة سكت وبقى يتكلم مع نفسو .. قال يااب خوسة .. المراة
فقدت تلاتة اولاد في ليلة واحدة .. وهي الكتلتهم .. انا تاني ارمي فوقها
تهمة بعد الحزن والمصيبة العايشة فيها هسع دي؟ ..
رفع راسو وقال للقاضي انا بستحمل مسؤولة الاكل .. لكن والله ما كبيت
فيهو سم .. وماعايز اتهم لي زول انا ماشفتو .. وربنا يعلم ماشفت بي
عيني زول كب سم في الاكل ..
وانا مستعد لاي عقاب ينزل علي .. لانها دي مسؤوليتي انا ..
قام الملك عاين لي اب خوسة كدا في عيونو .. وقال ليهو يا اب خوسة انت
كذاب .. انت صاح ما سممت الاكل .. لكن عارف السمم الاكل منو وداير
تسترو ..
لكن يا اب خوسة بي سترك لي الزول ده .. باكر بكرر السم للمكلة الصغيرة
اب خوسة قال ليهو حاشا وكلا يامولاي .. الملكة الصغيرة ربنا زي ما
حفظها الليلة .. بحفظها من ايدي الخونة لي قدام ..
قالو في اللحظات دي الملكة الكبيرة بي غادي تبكي على اولادي وتكب
في الرماد فوق راسها .. وبقت زي المجنونة .. وتتكلم برة من راسها ..
وقالت السم كبيتو انا .. وانا الكتلت وليداتي ..
والملك قال اصلا ماتتعاقب .. عفاها .. بس نفاها لي منطقة في جنوب كسلا
..قعدت في قصر ريفي هناك ..
واب خوسة الملك طردو من الشغل .. وجردو من املاكو .. ومنعو من
حقوقو .. لكن ماعاقبو .. لانو عارفو صادق .. وعارفو عمل كدا ليه .. عشان
قلبو حاني على المراة الفقدت اولادها التلاتة .. اب خوسة طوالي اتلملم
من القصر ومشى قريتو .. واشتغل حطاب .. عايل امو وابوهو واختو
الصغيرة كانت بترعى في بهايم شوية كدا ..
واب خوسة بقى يمشي يقطع الحطب ويجي يبعو للناس فوق حمارتو ..
والعز الزمان داك .. والقروش ديك كلها راحت ..
اها اب خوسة ده .. صديق مقرب لي بامبي بتاع المجلس صاحب ود دار
الزين .. وبامبي كان متأثر شديد بي قصة اب خوسة ..
بامبي طوالي ركب مشالو في قريتو ..
ولقاهو قاعد يفتل ليهو في حبال .. وابوهو وامو كبار في السن
واختو الرسالة عمرها 12 سنة قاعدة في الضل تصوط في عصيدة دخن ..
قال ليهو والله يا اب خوسة ان بقى ربنا داير يرفعك الليلة بس جاك
السعد.. وان بقى اصلك زولا" شقى وحظك شوم .. كمان بنشوفك ..
اب خوسة قال ليهو احكي يا طيب الاصل ..
بقى يحكي ليهو بالنسيم بت ود دار الزين .. وجمالا .. وجنون الناس بيها
والمال البجي بي وراها .. والعز .. قال ليهو والله النسيم سمعت بيها
والدنيا كلها بتنضم بها ..
قال ليهو دقيق النكمل لك باقي النضم ..
.. حكا ليهو بي قصة ود مكتول العجوز الح يتزوج البت ..
اب خوسة قال ليهو طيب مادام ود مكتول هسع في فترة الاختبار .. خبارك
انت جايني؟
قال ليهو ود مكتول انا بعرف اصرفو ليك بس انت تقبل لي بالموضوع ده
انا والله داير ابرك .. وبعد ناتعرس النسيم عندي طلب منك تلبيهو لي .. قال
ليهو طلبك شنو؟
قال ليهو ده سر بقولو ليك بعد النسيم تبقى مرتك ..
قال ليهو انا ياخوي ان بقى ماشفت البت مابقبل .. وانا ماني من الناس
البعرسو عشان السماحة. السماحة تطير .. انا داير لي بت تحملني وتحمل
ابوي وامي ..
قال ليهو خلاص انت اركب حمارتك وشيل حطبك وامشي دق الباب
حق ناس ودار الزين
والكلام ده يكون بين الشرقة والضحى ... عشان الوقت ده التاية بت مختار
ام النسيم بتكون مشت على السوق .. والنسيم بتفتح لك الباب
وانت بتشوفا .. وبعد تشوفا بنعرفك كان بتنستر ولا بتلحق ود السيد
الانشقه بي شوق النسيم ..
الى اللقاء.
الفصل الثالث
من الصباح اب خوسة .. رفع حزم الحطب فوق حمارتو .. بي جاي وبي جاي
.. ولبس طاقية حمرا مشغولة باليد. ونط فوق الحمارة وقال كدي لكه ..
مشى على بيت ناس ود دار الزين .. الزمن ده تقريبا زي الساعة 8 صباحا" ..
لكن مافي زول عندو ساعة ولاسمعو بيها ذاتو ..
المهم من بعيد هو ماشي بي حمارتو .. بعاين يهدااااك الباب .. الباب فتح ..
وهو لسع بعيد منو .. وقف حمارتو وبقى يعاين من بعيد .. شاف التاية بت
مختار ام النسيم يادوبة مارقة علي السوق .. انتظر لامن دخلت مشت بعيد ..
ولفت بي ورا بيوت ناس بابكر ..
طوالي اتحرك وجا نقر الباب بي عصاتو .. كو كو ككو ..
ينقر وينقر اصلو مافي زول جاهو .. بقى يكورك .. يا التاااية .. عوووك يا
التاية بت مختار ..
براااحة الباب اتفتح .. والزول الفتح الباب مضاري مابنشاف .. اب خوسة
سمع ليك صوت ناااااعم وطاعم .. قالت ليهو .. حبابك .. امي مرقت على
السوق .. انت منو؟
قال ليها انا اب خوسة ود جار النبي .. هاك عليك الله اديها الامانة دي ..
ونزل من الحمار .. وهي ظهرت نص جسمها .. ووشها كامل ..
طبعا لابسه رحط. وسدرية .. (الرحط حزام من الجلد فيهو خيوط جلد متدلية
مشرشرة تستر العورة فقط) .. وشعرها مضفر بالودع الابيض الدقاق ..
نازل فوقا زي ليل البوادي .. والزمام في نخرتها حلقة زي هلال العيد ..
وباقي جسمها مافوقو ولاقطعة.. وده اللبس الكان سايد للفتيات في
الوكت داك .. اب خوسة عاين ليها من راسها لي كرعيها ..
وهي مارفعت وشها عاينت ليهو .. بس استلمت منو حزمة الحطب .. وقفلت
الباب .. اب خوسة بقى واقف قدام الباب بعد اتقفل .. زي الصنم ولاقادر
يبلع ريقو ..
شوية كدا انتبه لي نفسو.. وهز راسو وركب حمارتو .. ومشى .. وقال ..
بال الزول ودر .. قول يالطيف الحال.
كان اهدا واطيب من الجنون ده محال ..
ودبامبي شكيتو على القوي المتعال ..
اتسلط علي .. ورماني في الأهوال ..
مشى طوالي على البيت وفوقو حمى تنهبش بالعود .. المهم بالليل جاهو
بامبي قال ليهو اها احكي الحاصل .. شن شفت .. قال ليهو ..
شفت النار وشفت الويل وشفت الهم ..
شفت البطفي بي نورو البدور التم ...
شفت الرخرخ النشششف منابع الدم ...
من شفتو الصباح جسمي التقول منسم ...
بامبي قال المرضل .. امانة الليلة ماوقع راجل .. قال ليهو يا بامبي عليك
الله السلطك على شنو انا كنت في حالي .. عليك الله اكان ما شقاوة" علي
ابرى كلامك ات ..
دي والله يا بامبي انا مايخلوني ابقالا خدام .. خلي يدوني ليها مراة ..
قال ليهو الموضوع ده خلو علي .. بس انت اتذكر اني طالبك شي .. وايرك
توفي لي يومي الاجي اطلبو منك .. قال ليهو يازول سو سواتك وطلبك
ماضي ..
يومين تلاتة ومشى بامبي لي ود دار الزين في البيت .. قال ليهو اها الزول
الملعون الاسمو ود مكتول ده.. سوا شنو مع عمك البشير .. قال ليهو والله
يا بامبي الراجل شغال يخدم خدمة العبيد .. لا كلا ولاملا ..
قال ليهو اسمع ياود دار الزين. انا الكلام البقولو ليك تمشي تسويهو ..
اوعك تقول لي ليه.. فاهم ولالا ..
انت موش داير الزول ده يبعد من بتك؟ .. ود دار الزين قال ليهو قول .. انا
سااااامعك ..
قال ليهو بعدين بالليل تتعشو .. لف وشيك بالعمة .. و سوق النسيم وامشي
لي عمك البشير .. في البيت وكتين تصل هناك ماتسلم .. ادخل انت والبت
في الاوضة الفاضية .. وووو المهم بامبي بدا يرسم ليهو في خطة ..
ود دار الزين قال ليهو والله المكار انت .. ودمكتول مومكار .. بالليل
ود دار الزين نادى النسيم.. وقال ليها البسي نعلاتك ارح معاي ..
وحكى ليها الخطة المفروض يسووها ..
مشو طوالي الاتنين ود دار الزين لاف راسو بالعمة .. ودخل معاها الاوضة
.. عمل كركبة في الاوضة .. البشير قال الجوة منو .. ؟؟ بس ودار الزين
خلاها جوة وقام جاري تلب بالحيطة ومرق ..
والبشير وودمكتول الاتنين شافو الزول الجرى .. والنسيم جات مارقة من
جوة الاوضة ..
قالو ليها انتي منو؟ قالت انا انا النسيم بت ود دار الزين .. قالو ليها. ده
منو الكان معاك ..
قالت ليهم ده ابوي .. قالو ليها ياكضابة يا خاينة .. ابوك البخليهو يلف راسو
.. ويقوم جاري شنو؟؟
وقعدو يزرزرو فيها .. وهي تحلف وتقول ليهم ده ابوي .. بعد مسافة ابوها
جاء .. داخل بي هيئتو المعروفه ولابس عمتو كويس .. ولابس مركوبة ..
وشايل عصاتو ..
قال ليهم ياجماعة في شنو؟ .. ود مكتول قال ليهو بتك جابتليها زول هنا
..ودخلت معاهو الاوضة .. المظلمة ديك وكت حسيبنابو .. قام جاري وتلب
بي الحيطة القصيرة دي ..
قال ليهم وهي قالت ليكم ده منو .. قال ليهو قالت ده ابوها ..
ود دار الزين قال ليهم اي صاح .. ده انا الكنت معاها .. ود مكتول قال ليهو
كمان بتتستر على بتك .. ياعمدة البلد ..
خسارة ايامي العديتن معاكم .. بتكم ماني دايرها .. وداير يمشي .. ود دار
الزين قال ليهو انا قلت لك الحقيقة .. لكن علي الطلاق اسمع بك اتكلمت
في بتي كلمة ماياها .. الا اقطع راسك واجدعك للصقور .. ودمكتول قام
لملم هدومو .. ومشى بات عند اهلو ..
ود دار الزين يضحك ويستريح .. والنسيم تضحك من ضحك ابوها ..
الواطة بالليل والقمر مالى السماء .. وطبعا" حكو لللبشير الحاصل ..
وقال ليهو دي لعبة لاعبا بامبي .. قالو يازول ود مكتول مشى حكى لي
ولدو القصة .. ولدو قال ليهو يا ابوي انت زول مسكين .. يا اما الجماعة
اكلو راسك بي قدح كمونية .. ولاانت بقيت تشوف طشاش .. وكلامك ده
دحين ماتقولو .. الناس بقولو خرف .. نسيم شنو البتدخل ليها مع راجل ..
انت ماك نصيح .. النسيم الناس كايسين لي شوفتها .. ربنا يشفيك يابا ..
والكلام ده ماتجيبو فوق خشمك .. ودار الزين بجي يكتل لمبتك ..
المهم ود مكتول ورقة واتحرقت بعد 11 يوم من الخدمة المتواصلة والذلة
والاهانة .. ياخي دي ماكانت النسيم دي ..
اها يازول يوم السبت .. ود دار الزين لاقى بامبي .. وحكا ليهو بالقصة ..
وداك اصلو ماضحك .. ولا اعتبر القصة دي غريبة.. لانو زول مكار مكر شديد
قال ليهو اها يا ياود دار الزين يادوب الموضوع الجد جاييك.
ود دار الزين قال ليهو موضوع شنو؟
قال ليهو والله يا ود الدار. انا اصحابي في الدنيا دي اتنين
انت واب خوسة. انت اب خوسة بتعرفو ..
قال ليهو ايوة بعرفو .. مو ياهو سيد المشكلة الكان طباخ القصر؟
قال ليهو ايواااا ياهو .. ود دار الزين قال ليهو والله شي غريب يا بامبي ..
انت زول في مقام وزير .. تصاحب الطباخ البقى حطابي. ؟؟
قال ليهو يازول انت معناها مابتعرف اب خوسة .. وبدا يحكي ليهو عن اب
خوسة .. وعن حاجاتو ... ومواقفو مع الملك .. وحب الملك ليهو .. وتفاصيل
كدا عارفها بامبي براهو .. لغاية ما ود دار الزين اتمنى يخاوي اب خوسة ..
قال ليهو والله الزول ده زول شاب ومكافح ..
انت بي مالك وهو بي امانتو واخلاقو ونعرسلو النسيم شان مايجينا زول
مدلقن يدخلنا في ضفورنا ..
ود دار الزين قال ليهو ياخوي انا ماعندي مانع .. دام زولا" بتعرفو انت وده
وصفو .. بس يلزمو يعدي الايام عند البشير .. عشان ده شرطي .. وماينفع
انا اشرطو فوق ناس واخلي ناس. وانا داير الحجل ..
قال ليهو يازول على الطلاق .. اب خوسة ينجح .. اصلك ما تختبرو
قال ليهو خلو النشوف البسويها ..
تااااني بامبي رجع لي اب خوسة .. وقال ليهو امش اتقدم لي ود
دارالزين .. انا فتحت لك الدرب .. والشرط البقولو ليك تقبل بيهو. ولازم
تخسر كرامتك وتدوسها بي كراعك .. عشان البت الشوفتها ولا شنو؟ قال
ليهو الشرط شنو يابامبي .. ؟؟ بامبي وراهو ..
اب خوسه قال ليهو مافي مشكلة .. انا بمشي لي ود دار الزين وبرضى بي
شرطو ..
المهم يازول ساق ابوهو الراجل الكبير .. وقال ليهو تمشي معاي لي ود
الزين انا داير بتو .. ابوهو قال ليهو يا ولدي الناس ديل نحن ماني قدرهم ..
قال ليهو يا ابوي العزة في القناعة .. ونحن في البلد دي ما اعز مننا ..
والفلس مابعيب الرجال. انت تمشي معاي والبتبقى التبقى ..
بالاختصار مشو اتقدمو لي النسيم من ابوها .. وابوها فتحة خشمو قال ليهو
والله يا اب خوسة انا اتشرف بي نسبك .. علا بدور الحجل ..
قال ليهو قبال من ماتقول لي.. ان بقى في حجل عند عمك البشير بجيبو
ليك انا .. وان بقى مافي مافي ,,
دي ارقد منها قفا .. قال ليهو والله تجيبو لي النسيم تكون مرتك وانا اكون
اخوك ..
غايتو ياجماعة انا قصة الحجل دي محيراني .. لكن نشوف ولغاية كتابة
السطور دي ماعارف قصتو بالضبط شنو ..
المهم يازول غايتو اب خوسة مشى للبشير .. واول ما وصل وسلم عليهو
و .. قبال البشير مايبدا يخدمو .. اب خوسة سأله قال ليهو انت هسع الباقي
في راسك منو؟ .. يعني البخدمك ويصرف عليك ..
قال ليهو باقية في راسي بتي ..
قال ليهو ياعمي البشير .. انا مابقبل اشيل لك مصروفك من راجل بتك ..
وكيف انت راجل عمدة وابوك عمدة .. تكون عايش عالة على راجل بتك ..
قال ليهو طيب اسوي شنو؟ ماعندي القدرة ..
قال ليهو ود اخوك ود دار الزين .. قاعد وقروشو النار ماتكملا .. خلني
اقنعو ليك ..
يربط ليك ماهية .. وكان للخدمة انا بخدمك حفيان .. ومابمرق من هنا الا
اعقد ليك على مراة تبقى لك خدامة ..
قالليهو والله ياولدي كان قدرت على الاتنين ديل .. تبقى انت ولدي
الماجبتو من ضهري .. قال ليهو الكلام ده خلو علي ..
هسع انا بمشي اجيب المونة من ود دار الزين واجيك .. مشى لي ود دار
الزين .. وقال ليهو كيف تهمل عمك تعيشو بتو .. وانت قاعد ..
والله ياود دار الزين انا قايلك عمدة .. لكن خسارة ..
طبعا ود دار الزين اصلا" متكيف من اب خوسة .. وما داير يخسرو ..
قال ليهو يازول الفات خلو .. هسع الاحتياجات شنو؟
قال ليهو داير مونة شهر (مواد غذائية) .. وتربطلو ماهية شهرية .. ود دار
الزين شيلو العيش والبصل والويكة والزيت وماخلالو شي ..
وابخوسة جابن وجا .. وقعد يخدم ويغسل ويطبخ .. ويأكل عمك البشير في
خشمو ..
ويفرش ليهو .. ويغتيهو من الصقط .. وبعمل حاجات اصلا عمك البشير
ماطلبها منو .. وكان بشتغل بي اخلاص .. وعطف على الراجل العجوز ده من
جوة قلبو .. بغض النظر عن النسيم وغيرها ..
وكل يوم من الصباح يقوم يجهز ليهو الموية والملح .. ويشطفو .. وهدومو
نظيفة .. مطبقة جمبو ..
ويحلق ليهو راسو .. ويظبط ليهو دقنو وشنبو .. ويقطع ليهو اضافرو ..
ويقعدو ليك زي العريس.. ويقوم يسوي ليهو الاكل من والى ..
يازول البشير يعاين للزول ده يعمل في عمل .. هو ذاتو ما طلبو منو ..
ناداهو .. قال ليهو يا اب خوسة انا دايرك في كلمتين .. انا عندي حجل .. حق
امي.. وفيهو لعنة .. واي زول يهبشو بي يدو بجيبلو المرض .. ود دار الزين
مقوي راسو .. وقال داير الحجل .. وقال مابعرس النسيم الا للزول البجيب
لي الحجل من عمي البشير ..
قال ليهو الكلام ده كلوانا عارفو .. البشير قال ليهو وانا والله ياولدي
اتمنيت النسيم ليك .. انت والله راجل بستاهلا غيرك مافي .. انا بوصف لك
مكان الحجل .. بس انت توفي لي بوعدك .. تقنع ود دار الزين يعرس لي ..
قال ليهو والله ياعمي البشير .. انا كان بقت النسيم قسمتي ولا مابقت .. ان
ماعرست لك مراة .. وقعدتها معاك في البيت ده .. وريحتك وريحت بنيتك من
المشاورير .. براك تشوف بي عينك ..
قال ليهو خلاص ياولدي .. انا الحجل حق امي دفنتو في مكان .. مافي زول
بقدر يعرفو .. وانا بوريك محلو عشان تلقى الفي مرادك.. والنسيم زولا
غيرك بستاهلا مافي .. شفت السدرة الفي حوش ابوي احمد؟
تاخد منها شرق خمسة خطوات .. وتحفر تحت كراعك .. مسافر شبرين ..
اب خوسة قال ليهو ابشر ياحاج .. انت عدلت لي راسي .. وانا بعدل لك
راسك .. قوماكا النفطر .. وانا بمشي انادي ود دار الزين واجيك .. وانت بس
خلك ساكت ..
بعد فطرو .. مشى اب خوسة نادى ابو النسيم.. وقال ليهو دايرنك في بيت
عمك البشير .. وكت جا ..
اب خوسة قال ليهو .. اسمع ياود دار الزين .. انا عمي البشير ده الله يمد
في ايامو. وراني محل الحجل الانت داير تموت بي شوقو .. وانا خلاص
ضمنت نسبك .. والنسيم بقت في يميني .. لكن عندي شرط ..
لو ماوفيتو .. انا ما بوريك محل الحجل .. والنسيم ماني دايرها ..
ود دار الزين .. قال ليهو علي الطلاق النسيم غيرك راجل بمسك ايدها مافي
.. وشرطك وقولو لي .. والله ان بقى فيهو رقبتي اسدو ليك ..
قال ليهو دايرك تشوف لك ان شاء الله عزبة .. تعقد لي عمك البشير عليها ..
ود دار الزين قعد يضحك لامن رقدفي الواطة .. وقال ليهو والله يا اب
خوسة انت طلعت اكبر محتال في السلطنة ..
ياخي انت عرفت تاكل راس الراجل .. بي طريقة مافي زول سبقك عليها ..
لكن اسمع والله بس شوفو لي المراة البتوافق بيهو .. انا باكر دي بعقد
ليهو .. ومعيشتهم علي ..
بالطريقة الواضحة انو عمك البشير امورو وضحت .. وابخوسة فاز بي ست
البنات .. واميرة الجيل النسيم بت دار الزين .. لكن !!!
لكن !!! تأتي الرياح بما شنو كدا ماعارف ..
الى اللقاء
الفصل الرابع
البشير قال ليهم انا داير الشباك بت موسى .. وهي براها دايراني .. امشو
عليها اسعلوها .. ود دار الزين قاليهو الكلام ده من متين ياعمي؟ .. قال
ليهو والله من طول ..
طبعا" الشباك في الخمسة واربعين .. وراجلها ميت ماعندها منو جنى ..
قاعدة براها ومتوحده .. والبشير كمان متوحد ..
قال لهم وقت بتي تكون عيانة .. ولا عندها اي شغلانة تحميها الجية ..
الشباك بتجيب لي الاكل .. وتقول لي غايتو يا البشير .. انا وانت لينا الله ..
ربنا يشوف حالنا ..
ود دار الزين ساق ابخوسة .. ومشو لي ناس موسى من ساعتهم ديك ..
وشربو معاهو القهوة .. وقال ليهو دايرين الشباك للبشير .. وفي قعدتهم
دي ابوها قال لهم مبروك .. اديناكم اقرو الفاتحة. قرو الفاتحة وقالو
للحريم زغردن .. الحريم زغردن وقالو الشباك عقدو ليها على البشير ..
وجابو الجمل بي الشبرية (الهودج) ركبوها ودوها ليهو .. وشايله هديماتها
في مخلاية شعر .. عرس وتم .. لاقرش لاتعريفة .. لاصرف لاقومة لاقعدة ..
لاشيلة لاصالة .. لا جوطة لا هوسه ...
اها يازول البشير وقت المراة وصلتو .. بقى يرجف زي القصبة .. وقال نادو
لي ود دار الزين وابخوسة ..
وكت جوهو .. قال ليهو ياجماعة الله يرضى عليكم .. الحجل ده ماتهبشوه ..
الحجل ده بدمر حياة الناس انا بعرفو ..
ود دار الزين قال ليهو يازول انت امسك مرتك دي .. وتاني ماك مسعؤل ..
لكن عاد عرس النسيم جهزولو .. ود دار الزين خت النقط فوق الحروف ..
وقال ليهو ياابخوسة .. بعد العرس تجو انت وامك وابوك وبي مرتك تسكن
معاي .. البيت شايلكم ..
اب خوسة قال ليهو انا اخوك ات .. والله دي ابخوسة مابسويها ..
انت داير تعرسني .. ولا داير تعرس لي بتك .. الاولو شرط اخرو نور .. انا
بعرس مرتي وبسوقها تسكن معاي في الخلا .. اكان موافق آاخوي نتم ..
وكان عندك راي اخر قولو لي .. ود دار الزين قال ليهو راي شنو؟؟
انا كمان بنط كم كلمتي .. انا والله بس كت داير اريحك .. واريح اهلك وبتي ..
اها ياخوي بعد عرسنا للبشير عمي .. تمشي توريني محل الحجل ولاكمان
الا تعرس انت؟
قال ليهو لالا يا ود دار الزين .. اوريك ليهو اول .. العرس ملحوق ..
لكن انا دايرك تحكي حكاية الحجل ده شنو؟ .. انت تقول فيهو سر .. وعمك
يقول فيهو لعنة .. حيرتوني وجبتو لي مخولة في مخي .. قال ليهو كويس يا
ابخوسة انا بحكي لك .. حبوبتي ام ابوي كانت الله يرحمها زولة حلامة .. بس
ترقد تحلم لها بي حلم .. تقوم الصباح تنضم بيهو ويطلع صاح. اها يوم حلمت
بي جماعة قالو ليها نحن دايرين نديك هدية .. اها بس ادوها الحجل ده.
لكن السر الفيهو شنو انا مابنضم بيهو .. لكن والله الحقيقة السر الفيهو ..
مرات بكون خير .. مرات بكون لعنة لكن ضروي .. وانا كلو بعرفو ..
قال ليهو والله ياود دار الزين حيرتني .. لكن يازول خير ان شاء الله .. الحجل
في الحتة الفلانية .. ود دار الزين قال ليهو خلاص انا عرفت الوصف .. بس
ماتقولو لي زول .. قاليهو افو انا اخوك ات .. كيف امرق السر القدر ده ..
المهم يازول الخبر انتشر في كل البلد .. انو البشير ورى ابخوسة محل
الحجل .. وابخوسة حيعرس النسيم ..
وحددو اليوم .. والدنيا كلها جاطت وهاصت ..
يوم قبل العرس بيومين تلاتة من الصباح .. ود دار الزين مشى على حسب
الوصف .. وصل الشدرة بتاعة السدر .. الفي حوش احمد ود الامين .. واخد
منها شرق خمسة خطوات .. وسلا سكينو اللابسها في ضراعو .. وحفر في
الواطة .. وطلع الحجل ونفضو من التراب .. ونفخو تب وولفاهو في دلقان
كان شايلو معاهو .. وشالو ومشى وصل البيت ..
وقال للتاية انا يا التاية جبت الحجل .. نادي لي النسيم .. النشوفو قدرها
.. قالت ليها تعالي يا النسيم ..
النسيم مزينة ومجيهة ومدلكة بالصندل والمحلب .. المهم عروس تب في
كامل زينتها وجسمها ده زي الدهب .. وتشبه اللؤلؤ والياقوت .. وشعرها ده
نازل فوق حقوة الرحط ..
اها وكت جات .. قال ليها مدي كراعك جاي يا النسيم .. مدت كراعها ..
ولبسها الحجل في كراعها الشمال .. بس النسيم من الحجل دخل في
كراعها .. قعدت تنكرش وتتحك .. وطلع منها الحجل وبرضو تنكرش وتتحك ..
وتبكي من الالم .. وابوها نطط عينيهو يعاين ليها مخلوع .. والنسيم يازول
بقت تنحك لامن سلخت جلدها ..
وايديها وسيقانها وصدرها بقن مسلخات حمر ويكبن في الدم ..
وقامت جارية على اوضتها تتصروع زي البقرص فيها نحل ..
وابوها يسوي لاحول ولاقوة الا بالله .. لا حول ولاقوة الا بالله .. ده الشي
الكنت خايف منو ..
التاية بقت تبكي على بتها .. ومستغربة في الراجل المغموم ده مالو؟؟
قالت ليهو الحجل ده فيهو شنو يا ابوالنسيم؟ ..
قال ليها تاني لي معلوميتك ماتقولي لي يا ابو النسيم .. النسيم ما بتي ..
قالت ليهو سجم خشمي ده كلام شنو؟
قال ليها الحجل ده فيهو سر .. اكان لبسو ود الحرام في كراعو الشمال ..
بمرضو اكان لبسو ود الحلال بسعدو .. وانا كنت داير اتاكد من النسيم دي
بتي ولا مي بتي .. وهسع بالحجل اتاكدت انو النسيم بت حرام .. انا ما ابوها
الحجل ده يا التاية كشف ناس كتيرين زمان .. اي راجل بكون شاكي في
ولدو .. لا في بتو.. بجي لي جدي .. يشيلو الحجل من حبوبتي يمشي يلبسو
لي ولدو في كراعو اليسار .. كان ماسوالو شي .. معناها ود حلال .. لكن ان
سبب ليهو مرض معناها ود حرام ..
والله نسوان اطلقن .. وبنات اتكتلن .. وابوات اتبرو من اولادهم .. بي بي
الحجل ده .. الحجل ده كشاف اولاد الحرام يا التاية .. عشان كدا عمي البشير
كان دافنو .. وبقول الحجل فيهو لعنة ..
التاية قالت ليهو شكيتك على الله يا ود دار الزين .. كمان تتهمني بي حجل
فيهو لعنة .. يعني انت فاقد اليقان في التاية بت مختار .. لامن تجيب لها
طيلسان تكشفا بيهو .. (طيلسان يعني سحر) ..
قال ليهو اسكتي يا التاية .. انتي تاني ماعندك معاي نضم .. وبتك دي شوفي
ليها ابوها وين .. دي مابتي ..
قالت ليهو خلاص .. انا بس عندي منك طلب واحد .. انت ماتفتح خشمك
بالنضم ده .. لامن البت تتعرس .. عشان الناس اصلهم اي كلام يسمعوهو
بصدقوهو .. وانا خابرة روحي .. كان كدي ولاكدي
قال ليها انا ذاتي كت مياقن منك (واثق فيك) .. لكن بعد الحجل كشف
النسيم بت حرام تاني اقول شنو؟
يازول الزول ده بقى زعلان .. وعضبان لامن ببكي .. وحايم في الحوش زي
البعير الملدوغ ..
ويضرب في راسو بالنعال .. ويقول لعنة الله عليك ياود دار الزين .. تربي
في بت الناس .. لعنة الله عليك يا التاية بت مختار .. جبت لي بت حرام في
بيتي.
والنسيم الكلام ده كلو ماسامعاهو .. قاعدة في اوضتها وتنكرش وتكب في
الدم .. حتى بعد مرقو منها الحجل .. الاكولة ابت تقيف ..
غايتو لغاية باكر الصباح لاهجست لانامت .. وجسمها ده انسلخ وبقت زي
المبرصة والعياذ بالله .. البت الجميلة ديك بقت مابتتقابل .. لامن جسمها ده
جايب ريحة ..
والنسوان بقن ينضمن .. واحدات يقولن النسيم .. ادوها عين واحدات يقولن
ابوها ظلم ليهو زولوربنا انتقم في بتو .. واحدات يقولن دي من قطيعة
التاية بت مختار فوق الناس .. و .. غايتو كلام الناس كتر .. واي زول بقول
كلام براهو ..
ولاحدي اللحظة دي ابخوسة ماعندو خبر من المرض الحصل للعروس ..
المهم طبعا" ود دار الزين غالبو يتكلم بالكارثة .. لانها فضيحة مابعدها
فضيحة .. اول حاجة التاية بت مختار بت قبايل .. وابوها زي ماقلت لكم كان
من اهل الجاه والسعية .. وعندها اخوان فراس يسدو عين الشمش ..
وودار الزين ذاتو خايف من الكلام يصلهم .. وتبقى مشكلة لا ليها اول ولا
ليها اخر .. وماظن تتحل الا بالدم ..
ود دار الزين مشى واعلن للناس انو العرس اتأجل .. ومشى كلم ابخوسة
قال ليهو النسيم مرضانة .. نحن داير اخرنا العرس شوية لاقدام .. لكن انا ما
بحدد لك يوم .. لامن تبقى النسيم طيبة ..
قال ليهو يازول ماعندي مانع .. بس امي والرسالة اختي .. لازم يجن في
البيت ويحمدلن لها السلامة .. (يكفرن ليها) ..
قال ليهو مافي مشكلة .. بس النسيم مرضها في جلدها .. وانا خايف امك
واختك يشوفنها وبطنن تطم من شوفتها ..
قال ليهو يازول ده كلام شنو البتقول فيهو ده؟؟ ..
في زول مابعرف المرض؟؟ المرض من الله والعافية من الله .. خليك راجل
واعي ومتعلم .. انا في راي تخلي مواعيد العرس في وكتها .. والنسيم دام
بقت مرتي علاجها علي ..
قال ليهو لالا يا ابخوسة .. اصبر النشوف نهاية مرضها ..
هسع عليك الله ماترسلهن .. واجيب سيرة العرس فوق خشمك قبال البت
تطيب ..
غايتو مرض النسيم انتشر في البلد زي المأساة .. والحريم في بيوتهن يبكن
على النسيم .. وعلى جسمها الكان زي الحرير .. وبقت مبرصة ومظلطة ..
وده كلو حصل بي سبب الحجل الملعون .. والناس ماعارفين النسيم طلعت
ما بت ابوها .. والحجل الكشاف مرق النسيم مزورة ساي .. واب خوسة
شكلو ح ينغش غشة السيح والريح ..
والنسيم ذاتها زي ماقلت ليكم ماعارفة نفسها كدا ..
ولاهسع تتكلم مع ابوها يابا يا يابا .. وابوها متضايق من كلمة يابا .. لكن
موقادر يقول ليها شي .. اتخيل الزول ده متأكد بما لايدع مجالا ان البت
مابتو .. وانو مراتو خاينة .. لكن ماعندو اثبات. يعني يمشي يقول لي اهلها
كشفت البت بالحجل ؟؟ ده كلام مومعقول ... وهو عارف كدي .. بس بقى
كاتم الكلام في قلبو .. ومتضايق .. لكن المشكلة التاية بت مختار .. اتجهجهت
حتى من مرض بتها بي سبب الكلام ده .. وبقى همها في الكلام اكتر من
مرض البت ..
وطبعا" التاية عارفة انو ود دار الزين خايف من الخبر يمرق .. لانو ماعندو
اثبات منطقي .. شغالة فيهو ذلة واهانة بالطريقة الصاح .. ياراجل ياوهمان
.. عليك الله هسع في زول بنكر جناهو .. ويشك في مراتو بي حجل كان
مدفون سنين؟
قال ليها اسكتي وماتتكلمي معاي .. انتي عارفة انك عاملالك عملة
.. وساكتة الوقت ده كلو .. قايلة مافي زول بكشفك .. انتي قايلة ربنا غافل.
انا مابتكلم ولافي زول بعرف فضيحتي وفضيحتك .. لكن تاني عمرك في
الدنيا ماتقربي مني لاك مراتي ولابعرفك ..
قالت ليهو .. وهو الداير منو يا ابقلبا" وسخان .. وانا بوريك دق القنطرة بعد
بتي تتعرس .. (القنطرة: حديدة في مؤخرة عود السكين)
المهم يازول مرت الايام .. والناس منتظرين النسيم تبقى كويسة .. من
الحكة اللمت فيها .. بعد اسبوعين الحكة وقفت .. لكن النسيم جسمها اتشوه
وبقت زي المبرصة .. والسماحة الفوقا ديك كلها راحت .. وهي تبكي الليل
والنهار ..
وهناك اب خوسة مضايقهم ضيق شديد .. داير العرس يتم باي وسيلة ..
وهو طبعا" سمع بانو النسيم جسمها اتزلط وكدا .. لكن ما مدرك حجم
المأساة ..
اها يوم ابخوسة جا لي ود دار الزين في البيت .. وقال ليهو انا داير احدد
العرس .. قال ليهو انت اظنك ماك عارف النسيم الحاصل عليها شنو؟
ادخل تعال تعال شوف البت بي عينك .. عشان يا اقتنعت وقنعت منها ..
ومشيت في حال سبيلك .. ولا كمان نعقد لك عليها بي حالا ده ..
كورك ليها يا النسيم .. تعالي النسيم جات .. يازول ابخوسة وكت شاف
النسيم لامن اتخلع.. قرب يقع في الواطة من شكل البت المنفر والمخيف ..
قال ليهو دي منو؟؟
قال ليهو دي النسيم ياخوي اها شفت بي عينك؟ ..
ابخوسة قال سبحان مغير الاحوال من حال الى حال .. مالك يا النسيم
الحصل عليك ده شنو؟
قالت ليهو اسعل ابوي .. ابوها ساكت وقاعد متربع في الواطة وخاتي ايدو
تحت حنكاتو .. ويعاين ..
اب خوسة قال ليها انتي هسع يا النسيم عرفتيني ؟؟
قالت ليهو ايا بلحيل عرفتك .. انت ابخوسة الجاي تاخدني .. قال ليها اها
رايك في شنو؟ قالت ليهو
البدودو ابوي انا بدورو .. والياباهو ابوي انا باباهو ..
ابخوسة قال ليهو تم لي العقد على النسيم ياود دار الزين .. انا كمان
اقسمت بالله .. النسيم مابعرس غيرها .. ودايرها بي حالتها دي ..
النسيم شووو دموعها كبن .. وقالت لي ابوها .. احمد الله يابا ربنا قسم لي
راجلا قلبو زي اللبن ..
ابخوسة قال ليها انتي يا النسيم ماسويتي شيتا" يعيبوك بيهو .. المرض من
الله .. والعافية من الله .. انا هسع اكان عرستك .. والمرض ده جاك عندي ..
بطلقك عشان مرضك ؟؟ حاشا وكلا ..
اها حددو العرس بعد باكر ..
اها في نفس اليوم ده بالمساء عمك البشير العريس سمع بي تحديد
مواعيد العرس .. قام رسل لي ابخوسة يجيهو في البيت .. طبعا" هنا في
نقطة لازم نخت بالنا ليها .. البشير عارف انو الحجل
لمن يلبسوهو ود الحرام بمرض .. وعرف بي مرض النسيم .. وعرف انو
ابوها لبسها الحجل .. عشان يتأكد من نسبتها ليهو .. وعرف انو النسيم ماها
بت ود دار الزين ..
ونادى ابخوسة مخوص شكلو داير يكشف ليهو السر ده .. ويحذره من بدري
.. قبل مايقع فيها وبعدين يكتشف انو اتخدع وانغشه ..
والنشوووووف .. الى اللقاء
الفصل الخامس
ابخوسة وصل لي البشير .. وبسأل فيهو من صحتو واخبارو .. قال ليهو
والله الشباك الله يديها العافية .. انا يازول اكتا ضايع ساكت .. لكن انت
السويتا فيني انا مابنساها .. الا اكون جاحد نعمة .. سلامتا العروس بت ود
دار الزين .. قال ليهو الله يسلمك يا عم البشير .. والله البت انضربت عين
زول ماذكر الله ..
قال ليهو يازول عين شنو؟ .. انا ناديتك مخصوص عشان اكشف لك الحقيقة
.. شفت الحجل الشايلو ود دار الزين ده .. ده شي فيهو لعنة غريبة .. اول
حاجة يلبسو ود الحلال يكب عليهو القروش والصحة ..
يلبسو ود الحرام يمرضو .. وهسع ود دار الزين لبسو البت .. قام الحجل
مرضها .. معناها البت شنو؟ ..
قال ليهو شنو؟ يعني النسيم بت حرام؟؟
قال ليهو صاحب العقل يميز .. زمان ود دار الزين ده صغير .. سقناهو انا
وابوهو .. مشينا لي فقير في سنار .. قال الولد ده ماعندو جنى .. يعني
ماعندو ذرية ..
اها نحن بقينا عارفين انو ودار الزين اكان اتزوج مابيلد .. اها وكت اتزوج
التاية وجابت البت .. نحن نضمنا معاهو .. قال لنا ياناس انا والله مرتي
مافارقتها من عرستها لامن حملت .. يعني حملت من الحيطة؟ ونحن شكينا
في كلام الفقير .. وخلاس سكتنا .. الكلام ده عارفنو نحن التلاتة .. انا واخوي
وولدو بس .. اها هسع اظنو يا اما شكا في البت .. يا اما داير يسعدها ..
غايتو هسع انا كدي اتاكدتا من كلام الفقير الزمان داك ..
والبت ياخوي ماها بت ود دار الزين .. واحسن تعرف من هسع ..
ابخوسة .. قال ليهو اسمع يا البشير .. انا والله اصلو ماكت قايلك باري لي
كلام الفقرا والدجالين ديل .. يازول انت اظنك ماقعدت مع العالم القراني.
العالم قال ماتسمعو كلام ناس الكشف .. مافي زول بعلم الغيب غير ربنا ..
وقال البصدقهم صلاتو باطلة اربعين يوم .. البلد كلها اتملت شيوخ وفقرا
وكشافين .. ياناس ماتخافو ربكم ..
بعدين كيف يعني شيخ يعلم الغيب؟؟ ويقول ود دار الزين ماعندو
جنى؟؟ .. انتو هسع خليتو لي الله شنو؟ .. مافضلكم الا تقولو الشيخ ربنا.
البشير قال ليهو انت اظنك من تبع الشيخ اب كف المنكر ..
قال ليهو انا اصلا ماتبع زول انا تبع الحق. والحق واضح وبين يا البشير ..
ماتتهمو اعراض الناس .. بي سبب كلام الشيوخ الكضابين ..
بعدين حجل شنو البجيب ليهو قروش وعافية لي ود الحلال؟؟ .. ويجيب
ليهو مرض لي ود الحرام؟؟ .. ياناس اعوذ بالله من شركم .. تب علي جهلكم
اعوذ بالله .. هسع البت دي وامها كان سمعن بالكلام ده ..
دي ما بتجيب حرب بين القبايل .. انتو قايلين اولاد مختار ود اب كوع بسكتو
لكم ؟؟ .. والله يجوكم الضحى الاعلى راكبين خيولهم وشايلين سيوفن ..
يعدموكم نفاخ النار ..
والله ياجماعة الحقيقة اب خوسة طلع راجل واعي .. في زمن الجهل
والغباء .. طبعا" الفترة ديك فيها الوهم والشعوذة بي طريقة غريبة ..
والخرافات وكرامات الاولياء الغير منطقية .. البتشبه الاساطير .. والكلام
موثق في الكتب لحدي هسي .. والناس على حسب جهلا تصدق سااااااي ..
الشيخ فلان طار .. والشيخ فلان بصلي الضهر في سنار وبصلي العصرفي
مكة .. والشيخ فلان بلع الشيخ فلان .. ياخي قالو الشيخ كان قال ليك .. طلق
مرتك تطلقها ..
كان قال ليك اقطع راس ابوك بالسيف تقطعو .. بدون اعتراض .. ويقولو ليك
.. من اعترض انطرد .. ومن قال لشيخه لا فقد كفر .. وكتاب طبقات ود ضيف
الله مليان بالعجائب والغرائب. من شيوخ ذلك الزمان المنقرض ..
بس كان في العلماء زهاد .. من اهل الوعي والادراك والتوحي .. د امثال
حكيم السودان. الشيخ فرح ودتكتوك رحمه الله .. في نفس الزمن
والمنطقة .. وكان عندو ضدية شديدة للامور الشركية والظلم .. ودي سببت
ليهو عداء من معظم المدعين للصلاح والتصوف .. واجه الشيخ فرح
الانحرافات العقائدية الكانت سائدة في الوكت داك ودخل في مناظرات
كتيرة منها مناظرته مع الشيخ " عبد القادر ود هجو" والشيخ " محمد ود عبد
الحي" .. وواجه الفرق الضالة التي حرفت الدين باسم الفقه .. مثل جماعة
" الزبالعة" وزعيمهم " كرين ود عبد الله" ونظم فيهم قوله:
يا أبَّان طريقة"ً مضلة .. يا أبان عملاً ما هو لي الله
وقت العنقريب فوقكم انبله .. ما بينفعكم كرين ود عبد الله
بس الشيخ فرح اتوفى قبل زمن ناس ود دار الزين .. لو كان حاضر كان حلا
ليهم القصة دي .. لانو مسمنو حلال المشبوك .. بس برضو علمو موجود ..
وبصمتو ما بتتمحي. لحظات تابعو معاي ..
طيب نرجع للقصة ..
طبعا ابخوسة .. ادى البشير درس في العقيدة. وأصلا ما اتهم التاية
ولاشكا فيها .. وداير يقوم يمشي .. البشير قال ليهو يعني بتعرسها؟
قال ليهو ايا بعرسها .. حتى ان بقت ماها بتو بعرسها .. يهاديل الناس
بياخدو الفرخة (الخادم من الرقيق) بالقروش .. ما معروف ابوها منو ..
وبعرسوها وبلدو منها ..
انا اخلي النسيم البهية وتقيه ؟؟ ارقد يا البشير في رقادك ده .. كلامك
لاجاب لا ودا .. لكن انا بمشي لي ود دار الزين وابلعو كراعو متنيه.
مشى طوالي لي ود دار الزين .. قال ليهو والله ياود دار اتاريها القروش
والسلطة مابتجيب الفهم .. ياخي ماتكلمني بي قصة الحجل مع النسيم الا
يكلمني البشير؟ ..
قال ليهو هو كلمك الله ياخدو المابعرف يمسك الكلام ..
ابخوسة قال ليهو وانت هسع في فهمك يعني .. داير تعرس لي بتك
المامعروف اصلا من فصلا ؟؟ .. كدي النجيك على رايك .. قال ليهو والله يا
ابخوسة انا براي مانعارف اسوي شنو؟
قال ليهو يازول دي خرافات ساكت .. انت بتقتنع بالاساطير الفاضية دي؟
انت ماقعدت مع العلماء؟
قال ليهو والله انا هسع في مشكلة .. لا ليها اول ولا ليها اخر .. واظني
مرضت عديل .. والتاية بت مختار متحجزة علي تب .. بعد العرس قالت تاني
مابتقعد معاي دقيقة .. وبتمشي تكلم اخوانها. وانا ماني خايف منهم لكن
المشاكل دابها جاية ..
قال ليهو خلي لي الموضوع ده علي .. انا بعد باكر قبال اسوق النسيم لي
بيتي بنضم لك معاها .. بس الكلام الزي ده عليك الله تاني ماتجيبو فوق
خشمك.
قال ليهو لكن يابخوسة الشك الشك .. اسوي فوقو شنو؟ قال ليهو بس
اصبر لي يومين وانا براي بجيك .. واغسلك الشك من قلبك ..
هسع انا ماشي اهدي التاية بت مختار ..
اب خوسة شاب عمرو في السبعة تلاتين .. لكن عقلو يوزن قبيلة .. شوف
الزول ده بالله واعي كيف ..
اها ابخوسه فات من ودار الزين .. ومشى لي التاية بت مختار ام النسيم
.. قال ليها .. انا عرفت بالكلام الفارغ البسوي فيهو ود دار الزين .. الراجل ده
باري الاوهام والطيلسان .. وانا هسع جيت داير اطلبك بي الله .. ما تكلمي
اخوانك ولاتسوي شي ..
لامن انا اجيك راجع .. قالت ليهو سمح اعشاي ..
المهم يازول غايتو العرس تم .. والوضع ما مطمن ابدا .. والنسيم لسع
جسمها مارجع طبيعي ..
ووصلت بيت ناس اب خوسة .. وبقت مرتو على كتاب الله وسنة رسوله ..
ابخوسة كان فرحان بالنسيم فرح شديد .. وهي كانت نفسياتها تعبانة .. من
اثر الحكيك الفوق جسمها .. وابخوسة كل مرة بطمنها .. انو دي جروح عادية
وبقول ليها ده سليخ من بره لابره .. وببرا .. وفعلا الجروح مازي اول ايام ..
اها يازول .. ام ابخوسة وخالتو .. شغالات مع النسيم علاجات .. بالقرض
والقطران وزيت السمسم وطين البحر .. طبعا دي كانت افضل صيدليه في
الزمن داك ..
بعد خمسة يوم من الزواج .. ابخوسة مشى لود دار الزين وبقى يقول ليهو
في نفس الكلام الكان بقول فيهو للبشير ..
ويوضح ليهو في الخزعبلات والخرافات الماشي وراها ..
المهم شكلو ود دار الزين ابا يقتنع ليهو ..
قام ابخوسة قال ليهو .. طيب انا طالبك طلب ما تحيب رجاي ..
دايرك تمشي معاي للشيخ اب كف .. الشيخ اب كف شيخ مشهور .. وعالم
علامة .. وهو من تلاميذ الشيخ فرح ود تكتوك .. وماسك الطريق السني ..
وبدرس الناس الفقه والتفسير والعقيدة .. وحتى الملوك بياخدو منو
الفتوى ..
ود دار الزين قال ليهو شيخك ده منكر .. انا مابمشي ليهو .. ده مابقتنع بي
كرامات الاولياء .. قال ليهو ابدا يا ود دار الزين .. اولياء الله لاخوف عليهم
ولاهم يحزنون .. لكن شيوخكم البشربو الخمرة ديل .. والواحد يعرس تمانية
حريم .. ويقول لك انا مالي بالشريعة ؟؟ ديل هسع بتقول عليهم اولياء؟؟ ..
(ووفعلا ده كلو كان حاصل ياجماعة .. حتى
ياخي قالو يوم ملك اسمو الملك " تيرا" رسل للشيخ فرح قاليهو لازم ترسل
لي فتوى مكتوبة تسمح لي فيها اني اتزوج بنتي الكبيرة !!..
الشيخ فرح رحمة الله عليهو رسل ليهو الفتوى وكان نصها:
قول للملك تيرا .. زوجنالك بنتك الكبيرة ..
بي سنة البغال والحميرا .. ههه
اها هسع ابخوسة بحنس في ود دار الزين .. يمشي معاهو للشيخ اب كف
الماخد العلم من ودتكتوك حلال المشبوك ..
قاليهو انا دايرك تمشي معاي ليهو .. ونسوق معانا التاية بت مختار ..
ويفتينا في المشكلة دي .. ولازم يوصلنا لي حل .. قبل ماتجيك مشكلة
تخسر اهلك وسمعتك .. وتجيب لها دم يغرق البلد ..
المهم في النهاية مع الاصرار .. ود دار الزين قرر يمشي معاهو باكر الصباح
.. ويسوقو معاهم التاية بت مختار ويمشو للشيخ .. والنسيم العروس قاعدة
في بيت نسابتها .. ماجايبة خبر للحاصل بي وراها ..
اها يازول كلهم التلاتة الصباح .. شالو معاهم الحجل .. وركبو مشو سنار ..
ومشو للشيخ اب كف .. الشيخ كان فعلا من الصالحين واولي الفطنة
والنباهة ..
سلمو عليهو .. وعرفوهو وروهو اساميهم واهلهم وعرفهم كلهم .. بدت
الكلام التاية بت مختار .. ممغوسة لامن بتبكي .. قالت ليهو ياشيخنا اناجاياك
متظلمة .. وما دايرة اسوي لي كلام يجيب الدم بين القبايل .. الراجل ده
جاب حجل .. وجا ركبو في كراع بنيتو ..
والبت حصل ليها وووو .. المهم حكت ليهو المنظر كلو .. لغاية حتة اتهمها
واتبرأ من بتو .. دحين ياشيخنا افتح كتابك .. ان لقيتني البت دي جايباها من
راجلا" اخر .. وحات الله الا اركب السكين في قلبي هسع ..
الشيخ قالها انا يابت مختار ماعندي كتابا" بفتحو .. لكن بترجعو مني
بالنجيضة ..
الشيخ قبل على ود دار الزين .. قال ليهو الكلام القالتو بت مختار ده
حاصل؟؟ .. ود دار زين قال ليهو اي حاصل .. والنبدالك القصة من اولا ..
انا اصلا ما بجيب جنى .. والفقير زمان قال انا مابلد .. لكن وكت المراة دي
حملت مني .. قلت الحمد لله ربنا من جودو قسم لي .. لكن بقيت شاكي في
قلبي .. وكلام الفقير محسكن لي .. اها بقيت كايس للحجل ده .. عشان ياكد
لي شكوكي .. ولا يشيلا لي من راسي .. ووووو .. حكى ليهو الحصل ..
الشيخ قال اشهد ان لا اله الا الله واشهد ان محمد رسول الله .. ده كلام
شنو يازول البتسوي ديهو ده؟؟ ..
يعني الفقير شاف اللوح المحفوظ الفيهو اقدار الخلايق وعرف
المستقبل ؟؟ وربنا جلا في علاهو بقول (وما تدري نفس ماذا تكسب
غدا") .. عارف يا ود دار الزين .. يوم الرسول كان قاعد وفي بنيات بغنن
وهو بسمع فيهن .. واحده فيهن قالت .. وفينا نبي يعلم مافي غدٍ ..
سيدنا النبي قال لها دعي عنك هذا .. وقولي بالذي كنت تقولين. لايعلم
مافي غد الا الله .. يعني لو كان سيدي النبي عليه الصلاة والسلام مابعرف
مافي غد. الا بالوحي .. يبقى فقيرك ده افضل من سيدنا رسول الله؟؟ ..
عليه الصلاة والسلام؟؟ يازول ماتخاف من الخلقك ..
بعدين ده حجل شنو البعرف ود الحرام من ود الحلال؟ .. وكمان يجيب
السعادة والمرض؟؟ .. استغفر الله العظيم ..
كدي ناولني الحجل ده جاي .. انت شكلك يا ود دار الزين مابتقتنع بالكلام ..
لكن انا بقنعك بالفعل .. الشيخ مسك الحجل وبقى يقلب فيهو .. وكورك لي
واحد من الحيران .. ياود فاضل؟ يا ودفاضل .. ود فاضل جا جاري حفيان ..
قال ليهو نعم يا شيخنا .. قال ليهو عليك الله امش لي بابكر ود حسب الله ..
قوللو شيخنا قال لك رسل لي خمسة فرخات (خدم رقيق) من بنات
السفاح .. يعني بنات حرام عديل شيلة ودقة .. مافيهن اي نقاش ..
بابكر ود حسب الله من اعيان سنار .. وكان عندو كمية من الرقيق ..
وبشتري وببيع .. وطبعا" الخدم زمان يلدن ساااكت .. يحملن ويلدن لاعرس
ولاغيرو .. والجنى ذاتو ابوهو مابكون معروف منو .. .. المهم ده الحاصل
في الزمن داك ..
اها يازول الخدم الخمسة فتيات لقيطات بنات سفاح حضرن قدام الشيخ ..
وودار الزين .. والتاية .. وابخوسة ..
الشيخ نادى الاولانية قالها مدي كراعك .. ولبسها الحجل .. مسافة .. و طلعو
منها .. ونادى التانية .. ولبسها الحجل .. وطلعو منها .. الاتنين ديل ماحصل
ليهن شي .. ولا انكرشن ولا اتحكن .. التالتة ناداها .. بس دخلة الحجل في
كراعها .. بقت تنكرش .. طلعو منها .. وركبو للاتنين الاخرات ماحصل ليهن
اي شي ..
وود دار الزين يعاين ... محتار وخاتي ايدو فوق خشمو ...
والبت المسكينة البتنكرش وتتلوى .. الشيخ قال للحوار جيب لي موية ..
جاب ليهو موية .. قرا ايات في الموية وكشحها بيها البت هدأت .. وبقت
طبيعية والشيخ قاليهن امشن .. خلاص ..
الشيخ عاين لي ود دار الزين .. وقال ليهو مالو ياخوي الحجل ده ماكشف
الاربعة ديل؟؟ .. وخبارو اتسلط على البنية المسكينة دي ؟؟
قالليهو والله ياشيخنا انا براي هسع احترت في الموضوع ده .. وندمت لامن
سفيت التراب ..
قال ليهو اسمع يا ود دار الزين .. الحجل ده فيهو سحر شيطاني .. معمول
لي زول طبيعتو نارية .. وبأثر في اي زول طبيعتو نارية .. ومابأثر في زول
طبيعتو .. ترابيه ولا مائية ولاهوائية .. فهمت الكلام ده .. ود دار الزين قال
ليهو والله مافهمت .. قال ليهو ده كلام كبير عليك .. لكين خليك عارف .. قصة
انو حبوبتك شافت الحجل في النوم ده كضب .. ده سحر شيطاني .. وكان
مشيت سعلت بتتكشف ليك اسرار الزمان .. الكلام ده كلو كضب في كضب ..
تعال يا ود فاضل (الحوار) .. شيل الحجل امشي ارمو في البحر وتعال ..
ياود دار الزين .. قوم اعتذر للمراة دي .. واطلب منها العفو .. المراة دي كان
رفعت ايديها وشكتك على الله بتغس حجرك ..
ود دار الزين برك في الواطة .. ومسك في كرعين التاية .. ويبكي زي
الشافع ويعتذر .. وابخوسة واقف هناك يبكي ويقش في دموعو .. والشيخ
رفع ايديهو يحمد في ربنا ..
ديل الصالحين الجد ..
الى اللقاء
الفصل السادس
التاية قالت ليهو .. يا شيخنا الراجل ده تاني ماصح اعيش معاهو موكدي؟ ..
الشيخ قال ليها كيفن مالو؟ .. قالت ليهو انا سمعت بقولو .. الراجل اكان
شك في مرتو .. بتحرم عليهو ..
قال ليها مافي كلام من ده في الدين .. الا يصل درجة اللعان .. والادلاء
بالشهادات قدام القاضي .. لكن الشك والظن العادي .. مابصل درجة التحريم
.. ده كلام قاطعنو الناس من راسهم ساكت ..
ود دار الزين قشقش دميعاتو. وقعد على حيلو .. قال ليها والله يا التاية ..
انا اصلا ماشفت عليك شر .. على الخصوص في حملك بي بتي النسيم
.. فشان من عرستك .. مافارقتك لامن شلتي جناك .. بس ياهو كلام الفقير ..
والحجل الملعون ده .. على قول عمي البشير.
الشيخ اب كف قال ليهو انت يا ودرا الزين .. ماحكيت لي الحجل ده جربوهو
في منو قبال كدي؟؟ وحصل شنو؟؟ وعمك البشير بقول ملعون ليه؟
قال ليهو والله ياشيخنا الشي ده سبب جنس مشاكل .. لا ليها اول ولا ليها
اخر .. اول شي على حسب ماحكو لينا ج .. دي كان معرس مرتين ..
حبوبتي ام ابوي بت عمو لزم .. ومراة تانية غريبة من الحسناب .. كانت عنها
بت وولد. واهلنا طلعو فيها اشاعة .. قالو ماها عديله .. (طعنو في
شرفها) .. قامت حبوبتي قالت انا جوني جماعة في النوم .. وقالو لي بنديك
حجل .. بكشف اولاد الحرام من اولاد الحلال ومشت الخلا جابت الحجل ده ..
وقالت لي جدي تشيل الحجل .. تجربو في اولاد المراة .. والبمرض منهم ده
ياهو مو ولدك .. وجدي شال الحجل .. وجربو وطلع ود الحرام الولد .. والبت
طلعت بتو .. قامو اعمامي غدرو بالشافع وكتلوهو .. والام جدي طلقها.
والبت الطلعت بتو جنت من المصيبة .. بعد مدة كدي ماتت .. وامها لحقتها
بعد شهر .. وبقى اي زول يشك في مرتو .. بجي لي حبوبتي ويشيل منها
الحجل .. وحصلت مشاكل .. وحريم اطلقن .. وشفع كتلوهم .. وبعد داك عمي
البشير حبوبتي ادت عمي البشير الحجل وقالت ليهو ادفنو في محل
وماتوريهو اي زول .. ونحن غايتو اتصلطنا لامن مرقناهو ..
الشيخ يسمع في القصة لامن بكى ..
قال ليهو ياود دار الزين .. حبوبتك ام ابوك ان شا الله ربنا يتولاها بي
رحمتو .. لكن رحلت الدار الاخرة بي سيئات متل الجبال .. انت هسع بتكون
فهمت .. انها القصة ماقصة ود حرام ود حلال .. للاسف .. الظلم وقع على
المراة الحسنابية .. وبتها وولدها .. ربنا يمرقكم يوم القيامة من حقهم .. دي
ياود دار الزين .مضاررة ضرات .. الحجل معمول فيهو عمل مخصوص عشان
يسبب المرض لي واحد في الوليدات ديل .. مو عشان ود حرام ولا ود حلال
على حسب الطبيعة. والولد كانت طبيعتو نارية متل طبيعة بتك النسيم ..
ومتل طبيعة الشفع الكتلوهم بالظلم كلهم .. نسأل الله السلامة ..
ود دار الزين قال ليهو عليك الله ياشيخنا .. طبيعة نارية وترابية كيف يعني
.؟ الكلام ده انا موواقع لي ..
قال ليهو يا ود دار الزين .. اصلا السحرة والمنجمين .. مقسمين البشر على
اربعة طبايع. هوائية ومائية وترابية ونارية .. ومقسمنها على حسب
الابراج الفلكية. مثلا يقول ليك ناس برج الميزان هوائية. وناس الحمل
ناريه .. وناس برج التور ترابية .. وناس الجوزاء مائيه .. وطبعا" الكلام ده كلو
تنجيم وكفر في الاسلام محرم ..
اها بقومو يسألو من اسم الزول .. واسم امو .. والشهر المولود فيهو ..
ويشوفوهو واقع في ياتو برج .. وطبيعتو ياتا في الاربعة؟ ونوع الطلسم
البنجح مع الطبيعة دي .. اها ان بقى الدجال مضر .. ببقى السحر يضر ناس
الطبيعة بلا حروف ولاتعيين .. كلهم .. لكن الطبائع التانية مابضرها.. وكلو
كفر في كفر والعياذ بالله ..
عارف مرات يكونو كاشحين عمل تراب قدام بيتك عشان يضرك انت باسمك
وطبيعتك .. يجي يطاهو زول غيرك يضرو .. يجي يطاهو زول تاني مايضرو
.. ده الفرق .. في الطبايع ..
اها ياخوي هسع على حسب حكايتك دي .. الظاهر والله اعلم انو حبوبتك
الله يسامحها .. عملت السحر لاولاد ضرتها .. ودمرت اسرة بالكامل. والشر
اتعدا لي ناس تاني .. كلو بي سبب كضبة الحجل البكشف .. وجهل الناس.
ثم انت بذات نفسك كان ماك جاهل تصدق الفقير البدعي الغيب .. وتصدق
الوهم ده ؟؟
ود دار الزين قال ليهو يا شيخنا معناها يعني انا عادي بنجب؟
قال ليهو ياود الزين ماتبقى راجل جاهل .. الذرية دي بيد الله .. نبي الله
زكريا ربنا وهب ليهو الذرية بعد اشتعل راسه شيبا .. ووهن عظمه .. ومراته
كانت عاقر .. خليك راجل متعلم وابعد من الفقراء والغشاشين ..
ود دار الزين قال والله دابي ضميري ارتاح .. الله يجزاك الخير ياشيخنا ..
وانا والله هسع ما مشتاق لي شي .. غير مشتاق امشي لي بتي النسيم ..
واسلم عليها بالمقالدة. (بالحضن) .. لانها يومها المارقة عروس .. كنت
متضايق منها .. ولاقدرت اعاين ليها في وشيها .. ولاوادعتها ..
وانا ياشيخنا ان شاء الله .. كل يوم سبت .. بجي بحضر معاك حلقة العلم ..
غايتو الحمد لله الجماعة قامو من عند الشيخ الصالح .. ربنا يثيبو الجنة ..
وقامو متراوحين على حلتهم ..
في الشارع بتونسو الاتنين .. ود دار الزين بي جملو العنافي .. والتاتية
راكبة البكرة ام شبرية .. السارت بيها النسيم لي بيتها .. واب خوسة سايق
حمارتو الحمامية المشهورة .. .. التقول بعاين لهم قدامي ..
طبعا التاية متبلمة تب بي دوب الدمور المغزول غزل .. وساكتة ساكت ..
وشكلها لاهسع عندها باقي زعل .. ومحرجة ل .. كن الاوضاع مطمئنة يعني
اها يازول بعد وصلو الحلة .. ناس ود دار الزين (بنزلو) .. وابخوسة لسع
بمشي شرق .. هو ساكن برة الحلة .. شوية في حتة خلوية كدا .. زي ربع
ساعة من ناس ود دار الزين ..
ود دار الزين قال ليهو يا اب خوسة .. انا باكر من الصباح بجيك اشرب معاك
القهوة .. وجاي اسلم على النسيم بتي .. قال ليهو حبابك ياسيد الكلمة ..
واب خوسة وصل بيتو .. لقى النسيم راجياهو في ظل القطية .. اول
ماوصل .. وقفت ليهو علي حيلا .. وجاتو شالت منو العصاية .. وطلعت
الطاقية من راسو. وختت ليهو الوسادة فوق العنقريب ..
وجابت الطش بتاع النحاس .. وكبت فيهو موية وملح .. وغسلت ليهو كرعيهو
.. ونشفتهن بي طرف فستانها حق العرس ..
فستان غالي شديد .. غازلينو في شندي .. وامو قاعدة هناك في ضل
راكوبة التبس حقتها .. تعاين .. قالت ليهو عاد يا عمر ولدي .. ابوك الولدك
مالقى مني الاحترام ده .. عان الجيهه والحال السمح تحمد ربك ياولدي ..
ربنا اداك حسب نيتك ..
والنسيم مدنقرة وتتبسم .. قال ليها الحمد لله يمة .. ربنا كريم على عبادو ..
ان شاء الله النسيم ربنا يخليها لي .. زي ماعرفنا من الوالدة العجوز دي ..
انو ابخوسة اسمو الحقيقي عمر ..
النسيم قالت ليهو يا فلان انا طالبه منك شي .. طبعا" زي ما ملاحظين ..
مابتقول ليهو بي اسمو نهائي .. المراة مابتجيب اسم راجلا لو كتلوها ..
ونسيبها ذاتو مابجيب اسمو .. لمن تجي تناديهو بتقول ليهو ياعمي ..
المهم قال ليها اها يا النسمة طالباني شنو؟
قالت ليهو زح جاي قرب اضانك النقول لك .. قرب عليها واداها اضانو ..
قالت ليهو دروين لاقدام كل زول يبيت "تو" !! .. ههه دي دايره ترجمة .. يعني
.. (لمدة اسبوعين كل واحد فينا ينوم في حتة براهو ..) .. قال ليها تحت
امرك ياسلطانة ..
قالت ليهو تسلم انت ياسيد الرجالة .. المهم فعلا كل زول بقى يبيت براهو
في حتة .. ناس البيت كلهم خمسة بي النسيم .. المراة الكبيرة وراجلا
راقدين في مكان .. والرسالة والنسيم راقين في مكان .. وعمرابخوسة
براهو في مكان بره هناك ببيت قدام مع دوداب الدرب .. (طريق مرور
المواشي) ..
باكر الصباح .. دغش الرحمن .. قام العريس ابخوسة .. وشال فاسو .. وحبالو
وركب حمارتو .. وكبس الخلا يجيب الحطب .. لا شهر العسل ولا لخمة .. ناس
دايرة تكسب زمنا ..
وكت الفطور جاء راجع .. وجاب حزم الحطب المي خمجانة .. الحمارة لامن
بتقنت ..
ونزل الحطب .. والنسيم اتلقتو بي نفس الاهتمام .. ودايرة تجهز الفطور قال
ليها اصبري .. انا راجي ابوك .. ظنيتو يجي يفطر معاي ..
قالت ليهو ابووووووي ياحليلو .. قالك جاي؟
قال ليها ايوة قال لي بجي اشرب معاي القهوة ..
قالت ليهو عاد النقولك .. ابوي جبنتو يامع الشرقة .. يا نصت نهار ..
افطر فطورك ساكت .. واترجاهو اليجي .. بجيك الشمش مع الصنقور ..
(يعني الشمش قصاد نص الراس) .. ههه غايتو النسيم عندها جنس كلام ..
عسل بس .. والحناكيش طبعا" بسطحو ..
المهم فطر .. وانتظر شوية .. عاين من هناك. نفرين راكبين جمال .. جايين
عليهو .. قال ليها يا النسيم؟؟ .. كدي تعالي عايني هناااااك .. ده ابوك. لكن
المعاهو ده منو؟؟ ماعرفتو ؟؟ .. قالت ليهو بري ماعرفتو ..
وفعلا هم شدة مابعاد .. والواطة سخنه.. والرهاب مالي الحتة ..
تعاين ليهم يرجفو .. زي الزول الواقف بي ورا النار .. وجاين ماشين ..
واب خوسة يسوي ياربي المعا ود دار الزين ده منو؟؟
وكت قربو عاين ليهم تاني .. لقاهو ليك ده " بامبي" ..
ابخوسة قال اب اب اب .. انا اخوك ات .. بامبي الليلة جاي من وين؟؟ ..
ازول الزول ده ماقال لي اول عرسك مايتم .. عندي طلب تنفذو لي .. وانا
وعدتو ..
ياربي الليلة جاي يطالب بي طلبو ولا شنو؟
اول ماوصلو .. اب خوسة وقف ليهم على حيلو .. وقالهم حبابكم حبابكم ..
سلامات ومراحب .. والنسيم جات سلمت عليهم .. ودخلت على التكل ..
(التُكُل: المطبخ) .. لكن طبعا بختلف عن المطبخ الان .. كان عبارة عن راكوبة
قش .. فيها صاج عواسة .. تحتوحجار اسمهن اللدايات .. وحلة عصيدة وحلة
ملاح .. وعدة الشاي وعدة الجبنة .. النسيم دخلت عليهو ..
والرسالة قامت نزلت الجمال .. وعقلتهن.. الرسالة عمرها 12 سنة لكن بت
ملحلحة وعودا فارع ومُرْ .. وجابرة وعالية تشوفا تقول بت ..17
ابخوسة قام دخل على البهائم .. عزل ليهو حمل بج (يعني لحمو هش) ..
وشخخخخ ضبحو ..
ود دار الزين .. قالهو.. يازول ده شنو؟ نحن قلنا ليك ناس قهوة وماشين ..
ماعندنا مهلة نرجاها .. قال ليهو يازول دي كرامة .. شكر لي الله الجابكم لي
اها في اتنين اتنين من ولاد الحلة .. مسكو البهيمة شغالني فيها .. سلخ
وتقطيع .. واب خوسة جا قعد مع الضيوف ..
ود دار الزين وبامبي .. طبعا ياجماعة بامبي مسمنو على (البامبي)
الخدار الواحد ده .. الاسمو البطاطس الحلوة .. لانو زول وشو شين ومخفج
كدا .. لكن اسمو الحقيقي عبدالباقي ودابرق .. من العمراب. وعمرو في
الخمسة وخمسين بالتقريب ..
المهم بامبي ده .. قال لي ابخوسة اها يا ابخوسة انا جيتك ياخوي على
مواعيدي .. ووعدك لي .. انا قت لك النسيم.. بمرقا ليك من ود مكتول
.. واسلمك ليها .. ويهدي ماشاء الله قاعدة في بيتك .. انا وفيت لك بوعدي ..
ودايرك توفي لي بوعدك ..
دحين اخوي انا والله بدور الرسالة اختك دي .. وانت وعدتني .. ان بقى
الموضوع من دمك بتمرقو لي موصح؟
قال ليهو والله صدقت .. وانا على الجزيمة احسن منك ماني داير ليها .. علا
عاد الشورة دي ماها عندي .. مادام ابوي حي .. انت بس اخد راحتك وحلل
الزاد .. وانا باخد لك الشورة من ابوي ..
الضبيحة لسع ماجهزت .. لكن النسيم جابت القهوة وجات .. ختتها قدام ابوها
وعمها بامبي .. متقنعة تب ..
واب خوسة دخل على ابوهو .. قال ليهو ابوي في ضيفان جو برة .. قوماكا
ارح عليهم .. وقبال ماتمشي .. عبدالباقي ودابرق من اهلنا العمراب ديل ..
كان بتعرفو .. قال ليهو بعرف ودابرق .. لكن عبدالباقي ده ماعندي معاهو
معرفة مالو؟؟
قال ليهو المهم ولدو يهوده .. وقال بدور ياخد الرسالة .. وهو كان ماخد
مني وعد قبال ..
داير تبر وعدي وتمرر الرسالة ليهو .. قال ليهو اصبر لي النمشي اقابلو ..
واجي اديك راي. لكن ياعمر ولدي .. هسع اختك دي لاهسع جاهلة وامها
كبرت .. كان ساقا مننا .. تاني بنقبل على وين؟
قال ليهو دي ماها مشكلة يابا .. النسيم خلاص بقت بتكم .. والحياة اصلا ماشة
كدي .. بت تمرق من البيت .. وبت تدخل البيت .. والبيت بلا بنوت .. اخير منو
التابوت ..
قام مرق معاهو على الضيوف والراجل الشايب سلم على ودرا الزين ..
وقعد يشكر في النسيم .. وحياها واحترامها لي زوجها ولي انا ولي ام
راجلا ..
ويحكي ويعاين بي طرف عينو .. طبعا الراجل كبير لامن ضهرو محني ..
لكن مرتو اصغر منو شوية .. اصلو الزول مابقول الرسالة بتهم ..
بعد شربو الجبنة .. والشية ريحتها ضربت .. وعطرابتها قاجة .. الشايب قال
لي ولدو ابخوسة تعال ياعمر دايرك ..
ابخوسه قام جاهو .. قال ليهو ياعمر ياولدي الراجل ده كبير تب على اختك ..
وانا خايفها تاباهو .. وبعدين زولا" شين مابتقابل .. وشيهو .. استغفر الله
العظيم ..
اب خوسة قال ليه يابا الكبر مو مشكلة .. انت عرست امي وانت كنت اكبر
منها بي عشرين حول .. والراجل مابعيبوهو بي شناتو ..
الراجل بعيبوهو بي جبانتو وبخلو وقلة ادبو .. وديل كلهن في بامبي مافي
قال ليهو اها كان اختك قالت ماها دايراهو .. بتقدر عليها تجبرها؟؟ الرسالة
قاهرة وقارحة .. قال ليهو والله انا بقدر اجبرها ..
لكن العالم قال .. البت كان جبروها على العرس .. بكون العقد باطل .. وبكون
حرام ذاتو ..
(بالله ياجماعة ابخوسة ده موجود في الزمن داك؟؟ .. يا سبحان الله ..
غايتو زي ماقال الرسول .. عليه الصلاة والسلام .. لاتخلو الارض من قائم
لله بحجة .. اما ظاهرا" جليا" واما باطنا" خفيا" .. كدي النشوف الرسالة
الشافعة القارحة دي بتقول شنو؟ ..
الى اللقاء
الفصل السابع
الرسالة .. قاعدة جوة خاتة الصاج حق اللحمة وشغالة .. والنسيم جهزت
المرارة .. وكوركت في لي اب خوسة .. هوي .. هاا عوووك ...
طوالي جاها شال المراة .. وقال للرسالة انا جاييك في غرد دايرو منك ..
قالت ليهو حبابك وليك عويناتي ..
مشى اخد معاهم قعدة .. وجاها راجع .. قال لها .. شفتي الراجل القاعد برة
مع ابوي ود دارالزين دهيا الرسالة .. قالت ليهو اي بعاين ليهو ترا شايفاهو
اها شن خبرو ؟؟
قال ليها قبال عرسي بالنسيم .. كان في راجلا" عجوز متشربك فيها ..
والزول ده قال لي انا بفكو منها .. وابقالك سبب في عرسك .. بس عندي
منك غرد تديني ليهو .. اناقتلو اكان درت نوم عيني .. بديك ياهو ..
اها هسع جاني قال لي بدور اخد الرسالة ..
وهسع الكلام عندك شن بتقولي؟ .. قالت ليهو عاد انا عندي قول؟؟ بعد
قولك يا خوي؟ انت راسي وانت كرعي .. البتقولو بسويهو .. اكان قلت لي
ملي راسك ده .. في النار دي بملو ..
قال ليها والله ياها الكنت حاريها فيك .. كلام مافي ..
النسيم قاعدة تسمع .. النسيم قالت ليهو خلاس انت امش .. اقعد معاهم
شوية .. وما تديهو الموافقه .. لامن تجيني راجع ..
قال ليها لشنو يا النسم؟ .. قالت ليهو قت لك كدي بس انت ماتابا كلامي ..
قالها .. سمع النسيم اجيك بعد شوية ..
قالت ليهو لالا اخد قعدتك تب .. لامن الاكل يجهز .. فات مستغرب طبعا ..
وماهو عارف النسيم عندها فكرة في راسها ..
بعد مرق .. النسيم قالت للرسالة .. انتي يا الرسالة الراجل ده شفتيهو
تب؟؟ واتاكدي منو؟ قالت ليها شفتو.. اشوف نبي الله .. ترا بعاين كبير
وقبيح .. لكن عاد اقول شنو؟؟ دي قسمتي وكلمة اخوي .. ورمت ليها
دمعتين زي اللؤلؤ في خدودها الغضة البريئة .. النسيم قامت مسحت ليها
دميعاتها .. وقالت ليها اصبري انا بمرقك وامرق اخوك .. قالت ليها عليك يا
النسيم بتقدري؟ قالت ليها اصبري شوفي براك .. صبرت لامن جاها اب
خوسة داخل في التكل .. قالت ليهو الرسالة ماها دايرة الراجل ده .. لكن
ماها دايرة تكسر بي خاترك .. قال ليها والله يا النسيم انا براي ماني دايرو
ليها .. لكن عاد الراجل مسكني ايدي البتوجعني .. قالت ليهو انا بفكو منك
..اكان مافكيتو منك ما اكون النسيم بت ود دار الزين .. هو اسمو بلا
البامبي .. اسمو العديل منو قلت ؟؟ قاليها اسمو عبدالباقي ودابرق ..
قالت ليهو امشلو وقولهو .. اديناك .. وباركلو وتعال .. وتعال لي راجع ..
وفعلا مشى اخد ليهو قعدة .. وقال ليهو يا عبدالباقي .. نحن اديناك تب ..
ابوي مشى الكلمة والرسالة مشت الكلمة .. مبروك .. وربنا يتم على خير ..
وجا تاني للنسيم قال ليها اها ..
النسيم اتبلمت بي توبا .. ومرقت على الضيوف قالت ليهو .. يا عمي عبد
الباقي بدور لي معاك كلمتين .. وساقتو مشت قريب الراكوبة حقة الحاجة
ام عمر ابخوسة .. وجرت العنقريب على الضل وقالت ليهو اقعد .. وهو
متلفع بي توب .. وشايل ليهو عصاية متر ونص .. قعد في العنقريب وهي
نزلت التبروقة المعلقة (برش الصلاة) وختتها قدامو وقعدت اتربعت فيها ..
قالت ليهو .. انت في مقام عمي اخيييي .. ابوي نعمنك من زمان بسمعبك
عندو .. دحين انا طالباك بي الله طلب .. وغردا بدورو براااي .. بس ماطلبتو
منك قدام الرجال .. عشان عارفاك مابقمحني .. (يعني تردني خايبه) .. قال
ليها قولي يا النسيم البتقوليهو انا بنفذو ليك .. قالت ليهو فوقك نَضُر؟؟؟
يعني (بتوعدني؟؟) .. قال ليها ايا حرم .. قالت ليهو البنية تبكي .. ومي
دايره العرس .. ووافقت عشان ماتكسر كلمة اخوها .. دايراك بس تديني
وكتي معاها .. انضم معاها .. واحولق فوقا بي جاي وبي جاي .. لامن براها
ترضى .. سيد بيتي قال .. العلماء قالو .. البنية كان مارضت عرسها حرام ..
قال ليها دي حقيقة يا النسيم .. وانا طلبك بنفذو .. وهسع تب ماني جاي
عليها ..
قالت ليهو البت هسع صغيرة. وماها فاهمة شي.. ومافي زول علمها ..
وانا براي دابي جيتهم .. داير ابل فيها شوقي .. واعلمها امور الحريم .. قال
ليها اها يا النسيم يابتي.. اديك كم من الوكت؟ قالت ليهو .. كان حولين كان
تلاته (سنتين تلاتة) .. قال ليها لكن ماهن كتار علي .. ؟؟ قالت ليهو ماهن
كتار .. وقول اريتا ترضى ..
قال ليها اريتا ترضى .. سكتت مسافه وقالت ليهو .. بس انت ماتقول لابوي
ولاتقول لي سيد بيتي الكلام ده .. الرجال باركولك ..
انت قولهم داير لي وكت شوية.. وبرجع لكم .. وماتحدد وكت .. عشان الشي
دا مومعروف .. انت راجل ضو قبايل .. وانا مالية يميني منك .. وكت جيتك
عارفاك ..
قال ليها والله يا النسيم بعد قعدتك قدامي وكلامك ده .. ان بقيت قمحتك
يبقى انا ماني راجل .. قالت ليهو واناطمعانة في كرمك اكتر من كدي ..
قال ليها اكتر من كدي اسوي شنو يعني؟
قالت ليهو صاحب العقل يميز .. سكت مسااافة .. وفهم قصدها ..
قال ليها سمح براك بتشوفيني ..
ود دار الزين وابخوسة قاعدين يعاينو ليهم بنضمو لكن مون عارفنها بتقول
ليهو في شنو .. وددار الزين سأل ابخوسة قال ليهو والله النسيم بقت
شديدة ولضيضة .. قلت لي هسع بتقنع فيهو يغير رايو؟
قال ليهو والله مابعرفها .. بتقول ليهو في شنو .. النشوفو بعد يرجع ..
اها النسيم قالت ليهو النقوم الحق الاكل الرسالة براها ..
قامت مشت على التكل .. وبامبي جاء قعد مع الجماعة .. ود دار الزين قال
ليهو قالت ليك شنو البت دي؟؟ قال ليهو شن ليك بيها .. (مالك ومالا) ..
بتي ونضمت معاي .. وانا عمها .. وهي كان دايراكم تعرفو .. ساقتني
براي؟؟
سكت مسافة وقال ليهو يا ابخوسة .. والله ياخي انت راجل ووفيت بوعدك ..
ونفذت طلبي تب ماقصرت لكن انا براي .. الموضوع ده قلبي مادارو .. ان
شاء الله البت تجيها قسمتها .. انا نزلت من ضهرك تب ..
اهااالاكل جاء والجماعة ضربو في اللحم لامن شبعو فضلة خيركم .. وفي
لقمة عصيدة بي ملاح ويكة .. مقلوبة فوق صحن طلس ابيض .. والملاح
كابنو في قرعة .. غايتو حياة لذيذة .. ياسلاااااااااام ..
واتونسو بي الامور السياسية .. وبتكلمو عن مشاكل القصر في الممكلة
والمكايدات الحاصلة في الزمن داك .. وقاموا ودعوهم
وود دار الزين ادى بتو منديل مصرور فيهو شي .. مو معروف شنو ..
بالنسبة لي ممكلة سنار كانت مملكة بمثابة خلافة اسلامية .. باسطة
سيطرتها على نطاق واسع ..
كانت في منافسات شديدة على سلطة الككر والطاقية ام قرينات ..
والدسايس شغالة داخل القصر .. وفي غرف السلطان والاميرات .. والناس
كلها مارضيانة من الوضع الحاصل في البلد .. الملك ضعيف وولدو سفيه ..
وهو الباقي الوحيد من اصل اربعة اخوان سممتهم امهم .. والملك ما داير
يوصي لاولاد اخوه .. وربنا يجيب العواقب سليمة ..
اها يازول مرت الايام والحياة في بيت ناس عمك ود دار الزين ماشة في
امن وامان .. والنسيم جسمها رجع زي ماكان واحسن .. حيث الخلايا الجديدة
انضر والمع .. وبقت بعد العرس اية من ايات الله ..
بعد مرور 8 شهور والنسيم عايشة في بيتها احسن عيشة وناس البيت
بحبوها حب منقطع النظير والراجل الفحل الضو ابخوسة سعيد سعادة
لاتوصف .. راضي بي وضعو وماكل وشارب وعالف وساعي
والنسيم بتحبو حب مبالغ فيهو .. وكل يوم الحب بينهم يزيد ..
ولكن الفرحة لاتدوم كثير اصلا .. وكان الدنيا بتحسد الانسان في الفرحة
والسعادة .. طبعا من الصباح البرنامج انو الرساالة بتمرق ترعي البهايم
لغاية نص النهار كدي وتجي ومابتبعد من الحلة كتير .. واب خوسة بمرق
يجيب الحطب ويوزعو على الحلال .. ويوم يكون في سوق بوديهو السوق
الا السوق اسبوعي ..
والنسيم بتمرق تجيب الموية من البير .. بتشيل صفيحة ومرات تشيل القلة
وتتوقى بي طرحة .. يعني (تلف الطرحة في شكل عمامة صغيرة وتختها
فوق راسها عشان تخت فوقها ماعون الموية .. لانو المسافة من البير للبيت
بعيدة شوية .. وتجي تسوى الاكل وتقوم بي شؤون الابو والام ..
اها يوم من ذات الايام النسيم لبست توبها واتوقت بالوقاية ومرقت على
البير والكلام من الصباح .. شافت لها اربعة انفار جاين راكبين حصين .. تلاتة
حصين سود وحصان واحد ابيض .. الراكب الحصان الابيض جاري قدامهن
واحد بيمينو وواحد بشمالو وواحد وراهو ..
وجو من بعيد قاصدين البير .. النسيم ظنتهم دايرين يسقو حصينهم .. وكت
وصلو هي كانت بتنشل وبتنوني .. وهم وقفو بعاينو ليها ..
مرقت الدلو من البير .. وكبتو في قلتها .. وكانت عرقانة ..
وهم واقفين بالناحية الشرقية .. عاينت ليهم كدا ومسحت العرق من جبهتها
.. وشها ده زي قعة القمر .. الراكب الحصان الابيض نزل جا ماشي عليها ..
لابس لبس رهيب جبة وعليها عباية وفوقها ركامة مشغولة بالرقاش ..
قال ليها انتي منو؟ وبت منو؟ وجاية من وين؟
انتي انسية ولاجنية؟ انتي عايشة في البلد دي وانا ماعارفك؟ قالت ليهو
انت منو؟ قال ليها انا الامير فلان ود الملك فلان .. ملك ممكة الفونج ..
وسلطان سنار .. انا ولدو الوحيد .. قالت ليهو والمعاك ديل؟ قال ليها ديل
حراسي .. قالت ليهو اتفضلو علي البيوت سيد البيت مرق وبجي .. النكرم
مثواكم .. قال ليها لالا انتي تكرميني انا بس وهنا وهسع .. ومسكها من
يدها قالت ليهو هوي هوي .. وحات الخلقني يجي راجلي الا يقطع راسك ..
ماتقول لي ود الملك .. انت ماك عارف انا بت منو؟ انا بت ود دار الزين ..
المابياخد بالدين.. وفي الديوان الملكي عندو رايا" زين ..
قال ليها وانا ماك عارفاني ود منو؟ انا ابوي السلطان.. سيد الديوان ..
ابوك قدامو زي الجعران .. واسمعي انا انا باخد منك الدايرو .. وبمشي
وكت يجي راجلك .. كلميهو خليهو اليجي يشكيني في القصر .. النشوف
البموت منو انا ولا هو.؟
واحد من الحراس قال ليها يابت هوي .. انتي قنعانة من راجلك ولاشنو؟ ..
يابت خلي الامير ياخد الدايرو ويمشي .. ولا ده شاف لا سمع .. والامير
ماسكها من يدها وعرفت انو الوضع فعلا خطير وفيهو موت لي اب خوسة ..
لانها سامعة بالظلم الحاصل في المملكة واستبداد الامراء على الناس ..
قالت ليهو خلاص كويس تعال جاي .. ديل مايسمعونا النقول لك كلام ..
انت ذاتك انا شايفاك راجل تملا العين لامن تفضل .. لكن ماني دايراك
بالحرام. دامني عجبتك ومليت عينك .. خلني ابقى مرتك ..
انت تسعد وانا اكون مراة الامير .. نسبي حر .. وابوي من اهل الشورى ..
انت بس اصبر لي انا اطلق الراجل ده .. وانت تعال اخدني ..
لكن والله تحاول فيني بالحرام .. انا اقد قلبي بالسكين .. واشكيك على الله
يلعنك لعنة لامن تموت بي حسرتك .. اخير لك الحلال .. واكون معاك طول
عمرك ..
قال ليها خلاص موافق .. لكن والله تغشيني ,, انا براي اجي اكتل راجلك
واسوقك قدام اهلك .. قالت ليهو انت مابتخاف من ابوك الملك؟
قال ليها ملك شنو؟ ابوي عجز خلاص .. وانا هسي العندي الكلمة عليهو هو
ذاتو .. انا والله بسوي الدايرو .. وابوي يقول حاضر .. انا ولدو الوحيد .. وانا
وريث الككر .. (الكرسي) اسعلي ابوك من الكلام ده .. انا قبال شهر سقت
لي بت من اهلها وكتلت ابوها وقضيت منها بعد اسبوع بعناها مع الرقيق ..
والنسيم مطيرة عيونا وتعاين ليهو .. قالت ليهو خلاص بعد تعرسني انا تاني
مابخليك تقبل على مراة .. انا يادي. عروس لي تمانية شهور .. قال ليها
خلاص انا بعد دور تمانية يوم .. بجيك وكان لقيتك طلقتيهو بسويلك عرس
ملكي وابوك يكون اسعد مخلوق .. وان لقيتك ماطلقتيهو .. بس اقنعي منو
والله اقطع لك راسو واختو ليك في طرفك .. وركب مشى ..
الى اللقاء
الفصل الثامن
النسيم مشت البيت .. وكانت خايفة خوف شديد .. وبترجف من راسها
لاكرعيها .. ومتوترة .. وماعارفة تعمل شنو؟
وتقول انا كان سكت .. ياهو الزول الملعون جاي دور الليلة .. واكان كلمت
سيد بيتي .. مابسكت .. ياهو الشال سيفو ومشى على القصر .. ويموت
على امو وابوهو .. وانا اتهمل .. والرسالة تتهمل .. وبعدين الملعون ده يجي
يسوقني ويمكن يقتل ابوي. واكون ماسويت اي شي .. غير كتلت الغالي
وحرمت منو اهلو المحتاجين له. وفقدت ابوي ..
وبقت تدخل من هنا وتمرق من هنا .. وحايمة بالسهلة حفيانة زي الزول
الرايحالو حاجة .. نسيبتها ام اب خوسة لاحظت ل .. يها قالت ليها انتي يا
النسيم .. من جيتي من البير ماك عديلة .. مالك يابتي؟ ..
قالت ليها والله ياخالتي ماني عارفة .. انا طيبة. ولاماني طيبة. مخي ده
مزوزو .. الا يكون ضربني شيطان .. من شواطين الخلا ديل ..
انا ماشة اهلي ياخالتي انا ماشة اهلي ..
قالت ليها قولي بسم الله يابتي .. وختي اليقان في قلبك .. اليجي عمر
ولدي .. قالت ليها ولدك مابدورو .. تاني مابدورو ..
ام ابخوسة قالت ليها .. ياربي لاتمحنا ولاتبلينا .. كيفن الكلام ده يا النسيم بت
التاية ؟؟
قالت ليها ياهو الكلام العديل .. انا تاني ماعندي قعاد معاكن هنا ..
النسيم قعدت في الضل .. واتمددت في الواطة .. وبقت تبكي تسكل ..
ودموعها ديل يشتتن اربعة اربعة .. تقول ..
الليلة وافليلك يا النسيم .. الليلة وا رحيلك يا النسيم .. الليلة ياحليلك يا
النسيم .. ياها قسيمتك يا النسيم .. يا القليلة بسيمتك. يا النسيم ..
اها المراة ديك جات وقفت تعاين ليها .. وغزت كيعانها .. قالت ليها .. النسيم
يابتي انتي بصح والله ماك طيبة .. اليجي عمر ولدي نوديك للفقير يعزملك
قالت ليها مرضي مو مرض عزيمة .. حياة الدنيا على فقدت طعيما .. .. اريتو
كان شال روحي .. ارويتو كان كتلني ..
قالت ليها هو منو يا النسيم؟ .. قالت ليها مابعرفو ياخالتي وشن خبرني
بيهو؟ ..
قالت ربي يشفيك يابتي .. ياربي تخفف المحن وتزيل البلا ..
والنسيم قاعدة في محلها داك .. تبكي وتوصف .. لامن جا اب خوسة .. من
بعيد عاين للنسيم متمددة في الواطة وتبكي .. قال خلاص ابوي ولا امي
واحد فيهم مات .. وبقى يصبر في روحو ياربي تصبرني على المصايب
يارب ..
وجاها نا نزل وجاري .. خلا الحمارة ماشة براها بي وراهو ..
جا قعد جنب النسيم قال ليها .. النسيم المات منو؟ هوي النسيم ..
قالت ليهو مافي زول مات المت انا .. انا الميتة يا سيد البيت ..
قالت ليها النسيم قولي بسم الرحمن الرحيم .. ابوي كويس؟ قالت ليهو ابوك
نايم جوة .. وامك تراهاديك .. تجاوب فيهو وشغالة في بكاها ..
قام جاري شاف ابوهو .. وعاين لي امو .. قال ليها الرسالة ماجات؟ قالت
ليهو لاهسع ياولدي .. لكن النسيم دي ماعرفتها مالا .. مسويالا مناحة قدر
دي؟
قال ليها اي انا هسع بمشي اسألها ..
اول من جا قعد جنبها داير يسألها قالت ليهو .. ودني لي اهلي يا نور عيني
.. ودني لي اهلي يا ضو القبايل ..
قال ليها حاضر حاضر يا النسيم .. جا قال لي امو انا ماني داير اكل .. النسيم
بتكون دايرة امها مشتهياها .. النوديها ليها وباكل عندهم هناك ..
نزل الحطب من الحمارة وسقاها موية .. وشرب ليهو قرعة موية من القربة
المعلقة في الراكوبة ..
النسيم سكتت من البكاء .. وقامت تتنهد زي الشافع .. قالت ليهو والله
مابتمشي بي ريقك .. ان شاء الله تشرب لك لبن رايب .. انا ماقدرت سويت
لي اكل .. علا اللبن الرايب قاعد ..
في باقي عصيدة النجيبو لي عمي. واملحها ليهو .. اب خوسة قعد محتار ..
قال ليها انتي يا النسيم مشتهية امك؟؟ .. قالت ليهو لالا يا الغالي .. انا
امي كانت معاي الخميس الفات ده ..
الزول طبعا" حيرتو زادت .. وماعارف البقولو .. قال كدي النمشي اوديها
اهلها .. اشوف البحصل شنو .. شرب ليهو كورة لبن رايب
وقام شدا ليها الحمارة .. وقال ليها اركبي وتعالي وراي .. غشى ليهو
جماعة كدي من نفس الحلة .. وركب حمار منهم .. ومشو الاتنين مع بعض ..
كل واحد فوق حمارة .. وفي الشارع يسأل فيها وهي بتقولو بس لامن
نصل اهلي .. وبقت ساكتة. لامن وصلو البيوت بتاعة ناس ود دار الزين ..
وكت وصلت البيت زادت زيادة في البكا .. وكلو كلو ماقدرت تمسك روحها
من البكاء .. التاية قالت ليهو انت يابخوسة؟؟ النسيم شن سويتلها؟
قال ليها والله تراها قدامك .. أساليها .. النسيم قالت لي امها .. وحات
الخلقني يمه .. ها الراجل القدامك .. سوا لي شيتا" الرجال مابقدرو
يسووهو لي حريمهن .. احترمني .. وعزاني .. ورادني .. وختاني فوق
راسو .. ولابكسر لي كلمة .. ولا بفضل روحو علي .. ودعتو لي الله .. محل
مايقبل ..
علا يمة .. انا بدورو يطلقني الليلة قبال بكرة ..
قالت ليها يابت يابت اسكتي خشمك بالتحشا ليك واطا .. ابخوسة وكت سمع
كلمة (علا بدورو يطلقني) ترتح كدي لاورا .. وقال لالا يا النسيم .. قولي
كلام غير البتقولي فيهو يا النسيم .. انا كان فارقتك تاني مابعيش ..
قالت ليهو لا لا بتعيش .. وان شاء الله ربنا يديك بت الحلال .. ويديك طولة
العمر وتقعد لي امك وابوك اخيتك الرسالة .. طوالي مرق من باب الحوش
الكبير .. والتاية تنادي فيهو .. هوي يا ابخوسة .. تعال ماتسمع كلام
المطرطشة دي .. وهو مارق كدي .. لاقاهو ودار الزين داخل لاجوة ..
قال ليهو ابخوسة؟؟؟ حبابك حرم .. اازول نعل مافي عوجة؟؟ جيتك نصت
نهار دي .. ومالك مطير عيونك كدي ومخلوع؟؟ ..
ابخوسة قاليه. ادخل لاجوة شوف بتك بتقول في شنو؟
قال ليهو بتي مالا كمان؟؟ ..
ادخل انت لاجوة يابخوسة اتفضل اتفضل بتي خلها علي .. دي مبوجناها
امها .. (مدلعاها) ..
اول مادخل وسلم عليها النسيم قالت ليهو يابا .. الراجل ده ماهو فاطر ..
النسويلو فطور وانضم معاك .. امها قالت ليها بسويهو ليهو انا اقعدي
انضمي مع ابوك .. قامت التاية تسوي الفطور .. والنسيم قالت لي ابوها
يابا .. انا بدور اطلق ..
قال ليها يابت انتي مهوسة؟؟ ولاعندك شيطان في راسك ده؟؟ .. التاية
من جوة قالت ليهو بس ياهو كلامك يا الحاج .. سوقها وديها للشيخ ده ياهو
العمل النجس .. مسوين لها عمل .. ياهو ذاتو الكان عند نعمة الله بت
محمدين .. داكي الليلة كانت مابيه العبيد.. واتعالجت والجن الفي راسها كلو
مرق .. ورجعت متل المافي شي ..
ود دار الزين قال ليها عليك الله يا التاية اسكتي .. خليني النفهم من البت ..
وقبل على النسيم .. قال ليها انتي يا النسيم .. الراجل ده قعدتي معاهو
كم ؟؟؟
قالت ليهو تمانية شهور والبهل ده التاسع ..
قال لها اها شفتي منو شين؟؟ .. قالت ليهو حاشاهو .. والله ماشفت منو
غير الخير الطيبه ..
قال ليها طيب مالك يابتي؟ .. قالت ليهو بس اختار واحد في الاتنين .. يا اما
يطلقني هسع .. ولا بقوم اطش من البلد ليلا" دامس ..
قالها والله عاد .. كمان دايرة تسويلك فضيحة لي ود دار الزين .. بعد الحال ..
قالت ليهو خلاص .. بغز السكين دي في قلبي .. وحات الله انا مابكضب ..
ود دار الزين سلا ليها السكين من ضراعو .. قال ليها هاك غزيها في قلبك
النشوف .. مسكت منو السكين .. من هنا ابخوسة جا جاري .. وخطف
السكين من يد النسيم لامن انجرح .. وقال ليهو ياود دار الزين .. ماتسوي
لك ندامة لي عمرك .. النسيم مابتكضب وبتغز السكين بصح بصح .. انت كان
شفت بكاها الصباح بتعرف ..
وابخوسة عاين للنسيم كدي وقال ليها اسمعي يا النسيم انتي طلقانة ..
اشهد يا ود دار الزين انا النسيم طلقتها .. وعفيت منها لوجه الله ..
وحرمانات علي الحريم بعد يا النسيم .. ودعتكم الله ..
ابوها قال ليهو خير يا ابخوسة .. لكن انت اتعجلت قبال انا افهم شي .. قال
ليهو مابتفهم منها شي .. شيتا" ماقالتو لي انا ما بتقولو ليك انت ..
انا بحنس فيها طول الشارع .. توريني الحصل عليها شنو؟
النسيم قالت لي اب خوسة والله يا الغالي .. انت حريم الدنيا ديل قاسي
عليهن يجيبن متلك .. وانا كان ماها قسمتي .. اعيش عمري كلو خدامة تحت
كرعيك ..
ود دار الزين خاتي ايديهو فوق راسو .. من الشي الشايفو قدامو .. وماهو
قادر يفهم الحاصل شنو اصلا ..
ولو في زول حكى ليهم انو النسيم عملت كدي عشان كيت كيت
مابصدقوهو .. ليه؟ لانو اصلا الامير مابجي في المناطق دي ..
لكن بس الليلة جا قاصد الصيد ..
ابخوسة طوالي طلع وطلق الحمارة .. وربطها في السرج بتاع الحمار حقة
الجماعة .. وركب فات وودار الزين يحنس فيهو .. يازول ماتفوت الزاد جهز ..
وهو ماقادر يتكلم ولاقدر يتلفت علي ود دار الزين .. وود دار الزين عرفو
متأثر ومتالم ... ابخوسة مشى بي جوعو .. ولاعندو نفس يدلي ليهو لقمة ..
اول من مرق من حلة ناس النسيم .. قال
الليلة البلد مسخانة قالبه عيونا.
كاتماهو الوجع جابت سموم قهبونة.
سكين صالتة هردت كبدي ساويه فنونا.
من فرق الحشيمة الفي قفاي مضمونة.
.. انا ياربي ماباريت خمالة الخمله ..
ولا همبته يوم حق الرجال بي حمله ..
ماشال قلبي من شر كان قدير النمله.
غطيها النسيم بي توب ضراك موشمله ..
وصل البيت وهو في اسوء حال .. ده اليوم الاول .. انتهى على حسب عداد
ايام الامير الجاي بعد سبعة يوم .. ومافي زول عارف السر ده .. غير الامير
وحراسو والنسيم براها .. وابخوسة محتار في السبب الخلا النسيم تاخد
الموقف ده شنو؟ .. بس شغال يدوبي وينوني ..
اها وكت وصل البيت امو قالت ليهو .. وين النسيم ياعمر؟ .. قال ليها
.. النسيم خلاص يمه .. عيشا معاي اظن تمه .. خلتني ومجافيه ومابيه لي
ضمه. .. النسيم طلبت الطلاق واديتا ياهو ..
قالت ليهو .. اظن البت تكون مسحوره .. بلحيل النسيم منظوره .. عين
الحاسدين بتزورا .. مالك ماصبرت وجيت .. وخليت الامور مستوره ..
قال ليها لالا يمة النسيم قالت ولا الطلاق ولا الموت .. وانا خليتا وماسك
في الله .. يصبرني ويجبرني .. يعظم اجري ويجبر كسري ..
الرسالة سمعت الكلام من جوة جات مارقة .. وقعدت تبكي .. قالت ليهو ولا
تجيب لي النسيم زي ماسقتها .. ولا توديني ليها اقعد معاها ..
انا بعد الله اداني اخت .. شلتوها مني؟؟ ..
ابخوسة مسك الرسالة .. وقعدها جمبو .. وقال ليها ياولادة الكبر .. يا
المفطومة على الصبر .. انا جرحي اوجع من جرحك .. وماعندنا غير الرضا
بالمقسوم ..
.. وكلم ابوهو بالحاصل .. وابوهو قال ليهو البسويها الله علينا كلها مرضية
.. بالاختصار ابخوسة كان محطم بي طريقة اصلو مامعقولة ..
ومرت السبع يوم دي زي السبعة سنين .. وابخوسة لابنوم ليل ولانهار ..
والنسيم بي غادي قالبة البيت مناحة .. وبكت فوق ابخوسة جنس بكا .. من
عجايب مابكت النساء ازواجها ..
ونضمت جنس كلام .. وعنت جنس غنا .. الناس لاقريب ده حافظنو .. قالت ..
واوجعي الدفين يا دود مراقد القيف ...
ياابعاج الاصم هيبه وامان للضيف ..
اكان مو حظي يمشي وتاني عادتو يقيف ..
دحين بختر وافوت دار (اب جلاجل) كيف؟؟.
اب جلاجل ده الثعبان ابوجرس ..
وقالت .. ياوجعاتي المابتحوّل .. انا شايلاك بالسيح واتجوّل .. وينو اب كم
المابتقوّل؟ .. حتى الموت جافاني وطوّل .. ..
مرت الايام .. يا الله .. حسبنا الله ونعم الوكيل .. فعلا طعم الظلم مر .. بعد
اسبوع تمام .. من الصباح الامير وصل لي بيت ابخوسة على حسب
مواعيده بالدقة والقية .. وسايق معاهو جماعتو التلاتة وراكبين حصينهم ..
مالقى اي زول غير الحجاج الاتنين .. المراة وقفت ليهو علي حيلا.. وعرفتو
ده من الاسرة المالكة ..
قالت ليهو حبابك حباب الملوك اهل الدار واسيادنا .. قال ليها دي دار منو يا
وليه؟ قالت ليهو دي (وشاش الحداد ابوعمر) .. قال ليها وينو وشاش
ده؟ قالت ليهو ياهو الراجل الكبير الراقد قدامك ده ..
الامير نزل من حصانو .. وواحد من الحراس نزل مسك منو طرف اللجام ..
وهو مشى على الحاج لكزو بي كراعو كدا .. قال ليهو قوم يا عجوز؟ وين
عمر ولدك؟؟ .. الراجل فتح عويناتو .. اظنو كان مدومس .. قال ليهو عمر
ولدي مرق على الخلا؟
قال ليهو وينا النسيم؟ قال ليهو النسيم؟؟ النسيم شن بدور بها .. وانت
منو وبتعرفها من وين انت ..؟ قال جاوب قبال اكمل لك رويحتك دي ..
المراة قالت ليهو جاوبو ياب عمر ده من السلاطين .. قال ليها اي شايفو
ومنو البظلم الناس ويقل ادبو على الكبار غير السلاطين .. الامير قال ليهو
.. يا جنازة ماتجاوب ..
قال النسيم عند اهلها ولدي طلقها .. وخلاص بقت ماها مرتو .. ان بقى
عندك معاها اتفاق .. امش لها عند اهلها ..
طبعا" هنا الام والاب .. فهمو انو الامير لاقى النسيم في حتة .. واتفق معاها
تلق راجلا .. لكن وين ياربي ؟؟؟
والامير ركب ومشى على بيت ناس ود دار الزين ..
بعد مافات بي اقل من نص ساعة تقريبا .. ابخوسة جا من الخلا وجاب
حطبو .. امو وابوهو حكو ليهو الحصل .. قالها خلاص يمة معناها النسيم
لاقاها الرمة ده .. ومابخليها تاني الا بالدم .. انا بعرفو من زمان .. ده لعنة
القصر .. لكن انا وحات الله الخلقني اكان ماطلقتها .. الا اموت حتى يسوقها
مني .. لكن هسع خلاص تاني ماعندي خشم انضم .. بعد اديتها حبلها ..
امو قالت ليهو داير بيها شنو؟؟ .. طلقتك عشان تعرسو هو وتبقى اميرة ..
انت عندك شنو يا الحطابي المقطع .. قال ليها لالا يمة النسيم مابتسوي
كدي .. الملعون ده بكون جبرها جبر .. لكن الله في .. وانا والله ان بقيت حي
في الدنيا .. الكلب ده مابخليهو .. بكتلو وبريح الناس من شرو .. وبعدين
البحصل يحصل ..
وهسع مشى لي ود دار الزين؟؟ .. امو قالت ليهو اي ظنيتو .. لكن ماني
عافية منك كان لحقتو .. قال ليها ابدا يمة الحقو لي شنو؟ وبياتو حق ؟؟
ود دار الزين راجل وبتو عندو .. تاني انا مافي يدي حاجة .. ولاعندي حق
الحقو بيهو ..
بس قولي ان شاء الله النسيم ربنا يحفظها .. بماحفظ به يونس في بن
الحوته ..
هناك الامير وصل الحلة .. وضرب الباب بتاع ود دار الزين .. ضرب بتاع
سفاهة وقلة ادب .. وتعال شوف ..
الى اللقاء ..
الفصل التاسع
ود دار الزين كان موجود جاء فتح الباب .. الباب كان باب خشب تقيل
معمول .. مركبة فيهو حديدة من فوق كدا .. الترباس بتاعه كللاب .. والكللاب
هو كيلون من الخشب .. هسي ماموجود .. بعملوهو النجارين .. الامير لمن
كان بيضرب فيهو بي طرف القوس بي قوة شديدة ..
ود دار الزين جاء طالع .. وكت لقى الامير البعرفو زي جوع بطنو .. ود دار
الزين اتفاجأ بالامير .. والامير اتفاجأ بي ود دار الزين .. لانو بشوفو طوالي
في البلاط الملكي باعتبار انو ود دار الزين من ناس الشورة .. لكن مابعرف
اسمو بالضبط .. ودايما بشوفو مع الملك .. اول من شاف ود دار الزين .. نزل
في من حصانه وسلم عليهو كويس .. يعني احترام وكدا .. وقال ليهو .. ماكت
عارف البيت بيتك ..
ود دار الزين قال ليهو لي الشرف يامولاي الامير .. البيت بيتك
اتفضلو لاجوة .. والله الليلة انا اسعد مخلوق .. الامير قال للجماعة اربطو
الخيل وتعالو جوة .. ودخل مع ود دار الزين .. ود دار الزين طوالي مشى
على الزريبة .. عشان يضبح ويكرم الضيوف .. الامير قال ليهو لالا .. انا
ماباكل في اي بيت غير اكل القصر .. جيب لينا موية .. جاب ليهم الموية ..
وشربو وود دار الزين مستغرب شديد .. في الزيارة ورايو يودي ويجيب ..
ياخوانا الليلة في شنو؟؟؟ .. والزول ده الجابو هنا شنو؟ اوعا يكون عايز
يتفق معاي اتفاق سياسي عشان يكتل ابوهو .. وما كان خاتي في راسو ..
اي احتمال بخص النسيم ..
الامير فتح خشمو قال ليهو .. ياعمي عشان ندخل في الموضوع طوالي .. انا
جيتك داير بتك الاسمها النسيم .. قال ليهو والله لي الشرف يامولاي .. لكن
انت ... وسكت ..
الامير قال ليهو عارفك داير تقول لي شفتها وين؟؟ وبتعرفها من وين؟
انا شفتها فوق البير القدام الحلة .. وماكنت عارفها متزوجة .. وهسع لامن
جيت سألت منها .. قالو لي طلقوها .. وانا هسع دايرها .. بي سنة الله
ورسوله .. وتديني ليها هسع وادفع لك المهر واسوقها ..
قال ليهو .. لكن يامولاي البت دابها مطلقة .. ليها تمانية يوم .. انت بس اصبر
لي .. لامن تتم العدة المفروضة في الكتاب .. وتاني تعال سوقها ..
قال ليهو ياتو كتاب ده؟ .. قال ليهو كتاب الدين .. اوامر رب العالمين
قال ليهو عليك الله ياحاج ما تتشدد في الدين .. ساكت هسع الشغال بي
المواضيع دي منو .. ماترا الناس بتصلي وبتصوم تاني في دين غير الصوم
والصلاة؟
قال ليهو كيف؟ ربنا البنصلي ليهو ده عندو كتاب فيهو تعليمات انت
مابتعرف القران؟ قال ليهو بسمعبو لكن ماشفتو ؟؟ ده شغل الفقرا
والمشايخ انا مالي ومالو؟ .. انا بس داير اسوقها هسع كان حرام كان
حلال .. ياتعقد لي عليها .. واديك المهر واسوقها .. ولابسوقها زندية ..
(غصبا" عنك) ..
قال ليهو طيب يامولاي انا ماعندي مانع .. لكن بتجيب الكلام والفضايح لي
ولي مولاي الملك .. يعني الناس يقولو الملك قلع بت صاحبو لي ولدو ..
والمشايخ يقولو اداها ليهو بالحرام .. ويقولو ساقوها خادم .. عشان ماتمت
عدتا من الطلاق.
الامير قال ليهو لالا انا مابمشي لو ماسقتها معاي .. وانا مقوي راسي تب
والله لو ما كنت انت من ناس الشورى انا كان من قبيل .. من بره الشارع
ضربتك كتلتك ودخلت سقتها .. انت ماعارفني ؟؟ في زول بقدر يرفض لي
طلب. ؟؟؟ قال ليهو ابدا يامولاي .. قال ليهو بس انا احترمتك لانك من ناس
الشورة في القصر وبشوفك مع ابوي .. بتمشي تناديها ولا ارسل الحراس
يجيوها بالقوة ..
ود دار الزين قال ليهو .. لكن يامولاي هسع البت عيانة شديد .. مابتقدر
تقوم علي حيلا .. لو قامت بتموت وانت تاني مابتلم فيها .. الامير وقف علي
حيلو .. قاليهو اوووعك .. كلو شي ولا النسيم تموت .. النسيم حمتني النوم ..
اكان حصلت ليها حاجة .. انا بحرق المملكة كلها ..
قال ليهو خلاص بس .. انت تعال لي بعد دور تمانية يوم .. وهي تكون بقت
كويسة .. ويجهزوها ليك .. ونعقد لك عليها بالشي البتقولو ..
قال ليهو خلاص دور بس .. والله تغير كلامك انت عارف انا جني كعب .. قال
ليهو اي عارفك يامولاي العارفك غيري منو؟ ..
قال ليهو تعجبني ياعمي .. انت راجل متفهم .. خلاص قوم نادي لي النسيم
اسلم عليها .. قال ليهو عيانة مابتقدر تقوم ..
قال ليهو امش قول ليها مولاكي الامير قال لك تعالي .. كان قدرت بتجي ..
وكان ماقدرت خليها ..
دخل ود دار الزين على بتو جوة .. وقال ليها انتي ليه ماكلمتيني انو الكلب
الملعون ده لاقاك؟؟ .. قالت لي منويابا؟؟ قال ليها الامير الوسخ؟؟ ..
قالت ليهو جاء ؟؟ قال ليها ايوة تارهو بره .. سوي روحك مرضانة يا النسيم
شديد .. وعندك دم ومِدة ووعا (صديد) .. نازل من رحمك .. وماك قادرة
تقومي .. فاهمة؟؟ قالت ليهو سمح يابا .. قال ليها اتلفلفي في التو ب ده ..
واقنتي .. يعني (اصدري انين) .. اتلفت بالتوب وبقت تئن ..
قال ليها التاية هوي يا التاية .. شيلي معاي البت دي .. شالوها الاتنين
بالعنقريب .. الاتنين لامن وصلوها الاوضة الفيها الامير ..
والنسيم تقنت .. قام الامير قمز زي المجنون جاها جاري .. قال ليها مالك يا
النسيم؟ مالك؟ .. قالت ليهو مرضانة مرضانة عندي مرض كعب يامولاي ..
في دموم مدة ووعا نازلة من رحمي .. قال ليها اعوذ بالله .. هسع العفنة
دي فيك انتي ؟؟ قالت ليهو مانشاماها ..
قال ليها .. انا بترجاك يا النسيم لامن تبقي كويسة .. وبطنو طمت وقبل
غادي .. قال ليها كان مابقيتي كويسة كان ما بقيتي .. انا بجي اسوقك
. وبجيب احسن الحكما في السلطنة. قالت ليهو سمح يامولاي .. سمعا"
وطاعة .. النسيم خايفة على ابوها اكتر من روحها .. الله يلعن الظلم
والطالمين ..
الامير ركب وفات .. وقال ليها خلاص انا بجي بسوقك دور الليله. قالت ليهو
خلاص راجياك .. لسع في اسرار كتيرة ود دار الزين ماعارفها .. ومامعروف
ود دار الزين هدفو شنو من الاسبوع ده؟
غايتو الراجل سياسي محنك .. وذكي وبعرف يلعب كويس .. النشوفو ..
اول من الامير طلع .. ود دار الزين قفل الباب وجاء للنسيم .. قال ليها
انتي لاقيتي الملعون ده متين؟ .. قالت ليهو شافني يوم فوق البير ..
قال ليها اها قولي .. قالك شنو؟
قالت ليهو عليك الله يابا خلني من قولو .. انا دايراهو بس انت ماتعارض ..
قال ليها يا النسيم .. الزول ده هو الجبرك تطلقي راجلك .. قالت ليهو لالا لا ..
براي راجلي ماندايراهو ..
وهسع قت دايرة الامير .. عشان ابقى ملكة .. انت مالك يابا مابي لي
الملك؟ .. قال ليها لكن يا المطرطشة الزول ده ملعون .. والله يخليك فوق
سريرك ويمشي يجيب الحريم من بيوت ابواتن بالقوة .. ده انا سفيه وانا
بعرفو ..
والتاية طبعا مندهشة ومطيرة عيونا .. وقالت ليهو انا كان قلبي حاس
النسيم دي بتجيبا لينا (ضقلا يكركب) .. يعني بتجيب لينا الكوارث والمحن.
النسيم قالت ليهو بس انت يابا خلو اصلك ماتناوشو .. انا بقدر على
سفاهتو .. انا ان بقيت ملكة مكسورة؟
المهم يازول النسيم دخلت جوة .. واخدت ليها بكية حاااارة .. وتاني قالت
براها اسكتي با النسيم .. عشان سلامة ابوي وسلامة ود الوشاش كلو
يهون .. ود الوشاش ده ابخوسة ..
المهم باكر الصباح بدري ود دار الزين قام على سنار المدينة .. وداير يقابل
الملك .. مشى طوالي كلم الحرس الخاص يبلغو الملك بي لقاء طارئ مع ود
دار الزين لموضوع شخصي ..
وجاهو الاذن بالدخول على الملك .. الملك كان عندو ترتيب .. للجيش ..
وكانت في الايام ديك في حرب كانت في جبال تقلي .. وكان مشغول
ومتوتر ..
دخل ود دار الزين .. وكان الاجتماع مع القادة انتهى. والمجلس فضى ليهو
.. ود دار الزين قال ليهو احتراماتي يامولاي .. كلامي خاص .. الملك رفع
ايديهو وصرف الحرس ..
ود دار الزين بدا ليهو .. قال يامولاي انا واقع في عرضك .. ابنكم المصون
الامير .. اتسبب في طلاق بنتي .. والان جاييني يتزوجها .. ويسوقها قبل
ماتكتمل عدتها ..
الملك قال ليهو ياود دار طيب انت مالك متظلم؟ .. المراة اصلا للرجال ..
كونو اتسبب في طلاقها ده غلط .. وحصل وانتهى .. ومافي داعي نعاقب
الامير .. وريث العرش في غلط صغير .. وحصل وانتهى .. وكونو يريد الزواج
بها .. ده من حظكم .. كون بنتك تكون الاميرة في القصر الملكي .. ده
المفروض انت تترجاني عشان اوافق على الزواج هادا
قال ليهو والحق يامولاي .. لي الشرف بي نسبكم .. لكن الامير يريد الزواج
قبل انتهاء العدة.
الملك قال ليهو عدة شنو يا ود دار الزين؟؟ هسع الشغال بي عدة منو؟؟.
سلم البت للولد .. والبت اصلا مصيرها الرجال. بس انت قول ان شاء الله
الامير يكتفي بيها .. الولد طالق حبلو .. وماعارف اسوي معاهو شنو؟
ود دار الزين قال ليهو يامولاي .. المراة اذا انكحت قبل انتهاء عدتها يعتبر
زنا .. قال ليهو ياود الزين .. ربنا غفور رحيم ماتشدد في الامور ..
بعدين يعني مافي مذهب في الدين يبيح الزواج بدون عدة؟ ..
قال ليهو لايوجد يامولاي .. وده اجماع الائمة الاربعة .. قال ليهو الائمة
الاربعة ديل شنو؟ .. قال ليهو مالك وابوحنيفة والشافعي واحمد .. قال ليهو
ديل وين؟ ماهم في بلدنا .. نحن العالم والشيخ البنعرفو الشيخ العارف
بالله ود جار النبي. قال ليهو كويس يامولاي .. ناديهو النشوف الفتوى ..
قال ليهو تراهو قريب نادي الحرس من بره يناوهو لينا في الجناح الغربي
من القصر ., مشو نادي الشيخ العارف بالله ود جار النبي .. زول ممسوخ
وقصير وبطنو ماشة قدامو .. وجا جاري حفيان .. وحانف ظهرو دلالة على
الخضوع والتذلل .. وقف قدام الملك خاشع وقال لبيك يامولاي .. الملك قال
ليهو يا شيخ .. الامير يريد الزواج بي بنت هذا .. قبل اكتمال العدة ..
فمارأيكم؟ ..
العرف بالله قاليهو .. يجوز مع الكراهة .. فقط يوصو الامير ان لايقترب منها
.. ود دار الزين طير عينيهو بالخلعة طبعا ياجماعة .. ود دار الزين بقى راجل
متعلم .. لانو كل يوم سبت بمشي للشيخ اب كف ياخد درس .. من زمنو
الشكا في مراتو .. اها هسع ود دار الزين وكت سمع الفتوى الخايسة دي ..
قال ليهو ياشيخنا. هذه ليست فتوى ... هذه فسوى .. اتق الله .. انت
مسؤول امام الله ..
ود دار الزين قال للملك يامولاي الموقر .. انا اطلب من جلالتكم استدعاء
الشيخ العارف بالله اب كف .. الفي الفارغات مابخف .. لانه فقيه في الدين
ولايحشى الا الله ..
الملك قال ليهو ياود دار الزين .. انت بقيت انسان متمرد .. وكلامك كتير ..
والشيخ ابكف من الشيوخ المتشددين. وهم مدرسة الشيخ فرح
ولاتنفع فتاويهم مع الملوك ..
قراري الاول والاخير .. بتك من نصيب الامير .. يومو اليجي مايجي ياخدها
انت ماتعترض .. انتهت الجلسة .. قال ليهو سمعا" وطاعا" يامولاي ..
ود دار الزين طبعا" اتضايق ضيق شديد .. ومارجع الحلة .. رجع للشيخ اب كف
.. وحكى ليهو القصة من اولا لي اخرها ..
الشيخ اب كف قال لا اله الا الله .. ربنا لاتسلط علينا بذنوبنا من لايخافك ولا
يرحمنا .. اللهم انا نسألك ان تقلع من بلادنا كل زنديق متكبر متسلط على
العباد .. ولايخشاك .. اللهم عليك به وبابنه ياجبار السموات والارض .. امين
امين ..
ومسح وشو بي يديهو .. ود دار الزين حس انو الشيخ ده دعوتو استجيبت ..
لامن جسمو كشه .. قال ليهو الله يبارك فيك ياشيخي .. اها هسع انا
اتصرف كيف ..
قال ليهو انت عملت العليك .. وفي النهاية كان ساقو البت .. هم المسؤلين
امام الله ما انت .. انت عبد ضعيف .. ماعندك سلطان متل الملوك وربنا عالم
بي حالك ..
قال ليهو والله ياشيخنا انا ما عندي مانع اعرسها ليهو اصلا .. لكن كونهم
يسوقوها قبال المدة المشروعة .. الكلام ده بدوس وشي في التراب
.. وبهين كرامتي وكرامة بتي .. والله ممكن اعتزل المجلس واهاجر من
البلد .. ده اكان ما جاني مرض ولا مصيبة زمان ..
الشيخ اب كف .. سكت مساااافة .. وقال ليهو انت امش .. ربنا بحلك .. ان شاء
الله الله قبال السبعة يوم ديل ينتهن .. الحل بجيك ..
الى اللقاء
الفصل العاشر
ود دار الزين ودع الشيخ .. ومطمئن بي كلامو .. وموقن انو دعوتو مستجابة .. الشيخ قال ليهو اها بعد باكر السبت بتجي الدرس؟ .. قال ليهو انا يا شيخنا لو الدنيا اتقلبت .. درسي مابفوتو .. نحن كنا عمي وطرش .. وبي دروسك دي الحمد لله ربنا نور بصايرنا .. ودعو ومشى ..
اها يازول في القصر بي غادي .. في واحد من الشغالين في القصر .. اسمو التويم .. من الناس البمتازو الخساسة ونقل الاخبار .. وهو صاحب واحد من حراس الامير.
. والظاهر صاحبو الحارس كلمو بي قصة النسيم .. اها التويم ده لاقى الامير وقال ليهو. يامولاي انا عندي خبر وبدور الهدية .. قال ليهو اها قول الهدية هينة ..
قال ليهو الليلة جاء ود دار الزين يشكيك للملك .. والملك رسلني لي الفكي ود جار النبي .. ود جار النبي قال الملك سألو .. بدور يعرف فتوى من عدة المرة المطلقة ..
قال ليهو انت عرفت كيف انو الكلام ده عانيني ؟؟ (بخصني) .. قال ليهو موش انت قت داير بت ود دار الزين .. ؟؟
قال ليهو القال لك منو .. قال ليهو قال لي (الضيب) .. الضيب ده واحد من حرس الامير التلاتة ديك .. البمشو معاهو الصيد .. وهم عارفين قصة النسيم ..
قال ليهو الضيب خلو لي بنظمو .. الكلب يطلع الاسرار .. لكن هسع انت امش لي ود جار النبي .. ونادو لي هسع .. ود جار النبي جاء خاضغا " بكل مالديه .. الفكي ود جار النبي. من الناس الدارسين في الازهر .. في رواق السنارية المشهور ..
رواق السنارية اتخرج منه كمية من الفقهاء .. لكن (جزئيه كبيرة) ..
من هولاء الفقهاء اتبعو الطرق الصوفية في مصر .. الكانت منتشرة هناك في الكت داك .. وجوا الى السودان .. ولم يدرسو الناس الفقه .. ولكن نشرو افكار واوراد تلك الطرق الصوفية المختلفة .. تركو العلم الذي درسوهو .. وبدأ ينشرون ثقافة علم الباطن .. ومحاربة الشريعة .. والتعويل العلم اللدني .. وعقيدة الحلول والاتحاد .. ويدعون الناس الى التوجه اليهم في قضاء الحوائج .. والتمسح باثارهم .. وشرب ماء وضوئهم .. حتي الواحد فيهم بقول .. (اذا كنت في هم وغم فنادني اتيك بسرعة) ..
ففسدت عقائد الناس ونسو دعاء الله .. والاعتماد على الله .. وكانو يطلبون الحوائج التي لايقدر عليها الا الله يطلبون من المشايخ .. حتى الاموات منهم. متل العافية والذرية. والرزق. والسعادة .. وانتشرت القصص بتاعة الاستغاثات .. والخرافات والقصص التي تنسج الاساطير البطولية عن عن هولاء المشايخ. حتى المعتدلين منهم فكان تلاميذهم بؤلفون عليهم الاكاذيب بعد موتهم .. لتكثير التبعية. ..
حتي كتبت المخطوطات والفت الكتب .. في كرامات الاولياء .. ومصادرها هي قصص توخذ من افواه العامة .. وقصائد فيها ذكر كرامات تشيب لها النواصي. معظمها غير حقيقية .. مثل احياء الموتى .. وتحويل الجنس من ذكر الى انثى العكس .. وكانت النتيجة ان الانسان لايستطيع ان يفرق بين الشيخ الصالح .. والشيخ الطالح .. الا قليل من الذين تركوا بصماتهم بالحق واضحة. امثال الشيخ فرح. والشيخ ادريس ود الارباب. والشيخ ود بدر. والشيخ مصطفى الفادني. والشيخ نعيم البطحاني وغيرهم .. من المشايخ الفضلاء والعلماء. للاشارة لا للحصر ..
نرجع للقصة .. الشيخ ود جار النبي جاء للامير .. وحكى ليهو الحصل بينو وبين الملك .. والامير زعل شديد .. كيف ود دار الزين يجي يشكيهو لابوهو .. وبقى يعضعض في يديهو .. وقال لي ود جار النبي يلا غور من قدامي ..
وبقى زعلان من الضيب برضو .. في انو ماحفظ السر ومشى كلم التويم ..
المهم الضيب لقوهو مقتول بعد يومين من الحكاية دي .. ومجدوع في حفرة شرق منطقة (غريسلي) ..
ويوم السبت طلع ود دار الزين الصباح بدري .. ومشى للقصر .. وحضر مجلس الشورى .. والملك ناداهو .. وقال ليهو اعمل حسابك من الامير غضبان عليك شديد .. وهايج يقطع في الزبد .. ابعد من دربو .. سلم روحك واديهو البت الولد متهور ..
قال ليهو ربنا كريم يا مولاي ..
وبعد المجلس .. ود دار الزين لاقاهو الامير .. يتبختر في القصر .. قال ليهو تعااااااال يا ود دار الزين .. التمانية يوم انتهن صح ؟؟ قال ليهو لسع .. لكن يامولاي البت لسع عيانة .. قال ليهو اسمع يا بهيمة .. كان عيانة ولا كان ميتة بسوقا بسوقا .. والله اسوقا واخلي خشمك حنضل .. التمانية يوم ذاتها كتيرة ..
ود دار الزين سكت ساي وطلع من القصر .. مشى الدرس بتاع الشيخ اب كف رحمه الله عليه .. وهناك لقى ابخوسة قاعد مع الشيخ .. جاي يحضر الدرس .. واتسالمو واتطايبو .. وابخوسة سأل ود دار الزين من النسيم وامها .. ود دار الزين قال ليهو انت وبتي ضحية ظلم يا ابخوسة .. وحكى ليهو الحاصل من جية الامير في البيت وكلام الملك .. بالتفصيل واب خوسة ده بقى يتململ من الزعل والغضب .. ود دار الزين حسة بيهو .. قال ليهو يا ابخوسة .. ربنا عز وجل قال .. ولاتلقو بايديكم الى التهلكة .. انت بس خليك صابر .. ودي وصية شيخنا .. وراجين ربنا يفرجها ..
الشيخ قال لي ود الزين كلامك صاح .. بس انت باكر الصباح تعال لي نمشي لي الملك للمرة الاخيرة ..
قال ليهو ياشيخنا مولانا الملك ما بقدر يتكلم مع ولده .. ويبقى لي خايف منو عديل .. لانو قبيل قالي قالي .. والامير لاقاني وهددني .. وقال قال .. لكن باكر بجيك على حسب تعليماتك .. يبقى مشيتك فيها البركة ..
الدرس كملو الدرس ومشو ..
بالنسبة لي الغالية النسيم .. من الهم والغم ماقاعدة تاكل .. لامن جسمها ضعف .. وامها بقت تعاين ليها وتبكي .. وكت تشوف امها بتبكي تقوم تاكل .. وراقدة فوق العنقريب .. طول اليوم ماقادرة تقوم .. بس سارحة وتعاين للحيط ..
اها باكر ود دار الزين مشى سنار .. لي الشيخ اب كف .. لانو وعدو يمشي معاهو للملك .. لقى الشيخ عيان .. وحتى ماقدر يقابلو .. ركب تاااااااااااني جا راجع الحلة ..
غايتو في الاسبوع ده ودرا الزين تعب عديل من المشاوير .. من الحلة لي سنار المدينة.
المهم هسع جاء تعبان .. رقد نام من الضهرية .. لاقريب المساء ..
قام قال لي التاية .. وين النسيم؟؟ ناديها لي اتونس معاها شوية .. قالت ليهو من الصباح قافلة عليها باب الاوضة .. ومامرقت لا لي فطور لا لي غدا .. وانا بكورك ليها مابترد لي ..
قال ليها معقول؟؟ الكلام ده من متين؟ قالت ليهو من الصباح انا مارقة على السوق خليتها طيبة .. جيت لقيت باب الاوضة مقفول .. وقدر ما دقدقت لها ابت تفتح لي ..
ود دار الزين انزعج جدا .." قال ليها ايمكن البت دي حاصله عليها مصيبة .. جاء جاري .. على الاوضة البترقد فيها النسيم .. وبقى يكورك ليها .. يا النسيم؟ النسيم؟ .. الفتحي الباب ده .. قبال ارفسو ليك فوق راسك .. النسيم خلي العوارة والتلافة البتسوي فيها دي ..
يكورك ليها قريب العشرة دقايق .. ولا حياة لمن تنادي ..
بالمركوب اللابسو رفس الباب بي كراعو كدي .. لامن الباب وقع من دساتيرو .. ووقع في نص الاوضة .. والتراب قام عجاج .. ود دار الزين بقى يهش في الغبار من قدام عيونو. زي الزول البنهر في الناموس .. والفاجعة الكبيرة انو لقى العنقريب حق النسيم فاضي ..
والاوضة مافي يها اي اثر زول .. فتح السحارة يشوفها .. ايمكن تكون دخلت فيها .. (السحارة صندوق كبير من الخشب .. يشبه صندوق الجثث. لكن بكون عميق وقصير وعندو اربعة كرعين) بستعملوه زمان في حفظ الملابس .. والمهمات ..
المهم .. مالقاها في السحارة. والجن ركب راسو .. والتاية بقت تبكي وتوصف ..
الليلة وب علي يا النسيم .. الليلة سجم خشمي يا النسيم ..
انا كلمتك .. قلت ليك البت دي بتجيبها لينا .. (ضقلا يكركب) .. اها تراها شردت ..
ود دار الزين قال ليها التاية .. والله انا بطقك بالعصاية دي .. بلوي خشمك .. اسكتي ما تجيبي لينا ناس الحلة .. اصبري خليني اجمع مخي .. ود دار الزين قعد في نص الواطة .. وخت ايديهو فوق راسو ..
وقال انا تاني اقابل الرجال كيف؟. انا تاني اقول شنو واقول منو؟
اسمعي يا التاية .. اوعك تفتحي خشمك تقولي بتي شردت ..
لامن نلقاها وتجي براها ..
التاية قالت ليهو متيمنة اليمين السدادو عمر .. ي مابسكت .. انت ياراجل اظنك جنيت .. يعني سمعتك عندك اغلى من بتك؟؟ .. وحات ربي مابسكت ..
قال ليها اصبري النمشي اشوف خشم الباب بره .. اكان اقدر اقص الدرب .. طلع بره .. لقى الشارع كلو دروب واثار غنم ونعاج .. الكلام دع – عصرا " هالك (قريب الغيبة) .. والنسيم شكلها مرقت من الصباح .. في وقت مرقة امها للسوق .. يعني مافي اي احتمال الزول يلقى ليها اثر اقدام .. بس التاية بالغت بوليغ اصلو ما معقول .. يعني قريب التمانية ساعات ماعارفة بتها موجودة ولالا ..
والتاية خلت ود دار الزين في قعدتو ديك .. وطلعت حفيانة .. وتسأل في ناس الشارع نفر نفس .. أناس ها ماشفتو النسيم .. ياناس النسيم .. اناس ماشفوتها .. مافي اي زول اداها كلام؟ بس الناس يقولو ليها اول النسيم متين بقت تمرق من بيتها؟ امشي كوسيلا جوة؟ ليها جوة بتلقيها كان في التكل كان في السحارة ..
ود دار الزين بقى يتذكر في تهديدات الامير .. انو الامير قال ليهو { اسمع يا بهيمة .. كان عيانة ولا كان ميتة بسوقا بسوقا .. والله اسوقا واخلي خشمك حنضل .. التمانية يوم ذاتها كتيرة } ..
كدا عرف انو الامير نفذ كلامو القالو .. وكت جات التاية من الكواسة .. قال ليها اها لقيتيها يا التاية؟ قالت ليهو القاها وين يا ابو النسيم ?? .. بتي خلاص لاهسع تكون .. يا كتلوها .. يا باعوها في كوتة خدم ..
التاية مرقت تاني والمرة دي لابسة نعلاتها .. ولاكلمت ود دار الزين تاني مشت لي اهلا ناس مختار تاني في قرية في
منطقة على الشمال شوية. قريب الخمسة العشرة كيلو .. جارية بي كرعيها زي المجنونة .. وصلت اهلها ديل .. قريب صلاة العشاء .. وبقت تكورك لي اخوانها .. نفر نفر .. يا الصديق ود مختار .. الحقني .. يا بخيت ود مختار الحقني .. ياعطية ود مختار الحقني .. المهم حسبت اخواها الست .. وكلهم فرسان يقابلو الكتيبة .. من البطاحين .. وعندهم علاقة رحمية بالشيخ فرح .. اجتمعوا ليها السته .. كلهم ساكنين في فريق واحد في ساحة ابوهم المعرس والصبي .. جوها الستة شايلين سيوفهم بدون جفاير ..
التاية حكت ليهم الحكاية .. من اولها لي اخرها .. وقالت ليهم نحن كنا قادرين نسوي سواتنا .. وونستر حالنا بلا مشاكل ولا دم .. لكن هسع انا خلاص غلبني الصبر .. رفعو سيوفهم .. سيوفهم وجهزو حصينهم .. وقالو ليها الليلة يا نقلع النسيم من الولد الرمة ده .. يا اما نموت الستة ..
واحد فيهم اسمو. بخيت ود مختار .. قالليها ..
في زولا " قال ولاد مختار. اغارو وخابو؟
. فوق اعراضنا. ناكلو عدونا. نتني حرابو ..
خليك من عروضنا. ومال بنتنبابو
نحن بنقلع الحق من عيون اصحابو.
قالت ليهم قبال ماتمشو اي مكان اغشو ابو النسيم في بيتو .. ابقى النسيم جات راجعة .. فشان نحن ماني مأكدين النسيم ساقها الامير. امكن تكون شردت براها ..
قالو ليها كان شردت .. كان ساقها نحن الامير .. لازم تكتلو ونريح الناس من شرو .. لانو الزول ده كل مايشوفلو بت سمحة وزينة .. يجي يسوقها زندية .. وكان اهلها قاومو يقطع روسيهم .. نحن مابنخليهو .. الا نكمل كلنا .. ابوهم قال لهم لا .. ما تمدو عليهو ايدكم الا تتاكدو انها معاهو .. سمعو كلام ابوهم ..
واتعاهدو الستة على الموت في سبيل العرض والشرف. ومن اجل النسيم بت التاية بت مختار .. اصلا البطاحين. اهل نخوة وكرم وشجاعة. واي شي عندهم ولا العروض .. ويكفي منهم عنوانهم ود تكتوك .. حلال المشبوك .. العمرو ماخضع لي ملك .. غير رب الملوك ..
ركبو حصين سود .. وشالو سيوفهم .. ومرقو من الحلة .. ناس حرب تب .. اخواتهم وامهم كبيرة في السن .. قدمنهم بالزغاريد والتحفيز .. واختهم الاصغر من التاية قالت ليهم .. ان ما جبتو النسيم .. انا مابخليكم تدخلو البيت ده بكتحكم بالتراب ..
ياتجيبوها ياتموتو .. (هلا هلا يابت بطحان) ..
الواطا كانت ليل .. ومرقو مابشوفهم من سواد الليل .. مع سواد الحصين .. بس تسمع كشكشة الحصحاص مع حوافر الخيل .. كشتك كشتك كشتك .. وهم متبلمين وساكتين .. واحد بتكلم مع التاني مافي .. اولاد مختار ديل معروفين .. الدنيا كلها بتعمل ليهم حساب.
اكبر واحد فيهم عمرو 42 سنة .. واصغر واحد عمرو 20 سنة .. وهم اولاد راجل واحد ومرة واحدة.
ومرقتهم دي مرقة خطرية شديد .. والاخطر في الامر انهم هسي ما مؤكدين .. انو الامير خطف البت ولا لا .. واحتمال يدخلو انفسهم في خطورة كبيرة .. المهم وصلو البيت بالليل .. بيت التاية .. ولقو ود دار الزين .. مفرش مصلايتو وشغال صلاة ..
ربطو حصينهم بره وقعدو انتظروهو لامن خلص من صلاتو .. واحد فيهم اسمو عطية .. صعب خلاص. قال ليهو شنو ياعم؟ بتك رايحة .. وانت انقلبت فكي على اخر عمرك؟ البت جمعت ولا ماجمعت؟ قال لهو والله ماجمعت يا عطية ..
قال ليهو خلاص نحن مداهمين القصر في ليلنا ده .. ودايرين نقتل الامير الكلب في عز نومو .. وبعدين الجاية من الله حبابا ..
قال ليهم لالا ده اكبر غلط .. نحن لسع ما متاكدين النسيم طشت براها .. ولا في زول ختفها .. انتو اصبرو لي لاباكر انا امشي اسأل الامير .. اصلو كان ساقها مابنكر .. عطية قال ليهو احتمال ينكر ويخاف من ابوهو ..
ود دار الزين قال ليهو .. لوفرضنا انكم مشيتو قتلتوهو .. النسيم تلقوها وين؟؟ .. ده الملك بقتلكم ويقتل النسيم فوق ولدو .. ياجماعة التهور مضر .. انتو قايلين انا غالبني اقتل الامير؟ .. لكن الفائدة شنو .. ؟؟
انتو اصبرو لامن اتأكد انها معاهو .. كان اتأكدت براي بجي بركب معاكم .. انا بتي كمان عندي فيها لعب؟ .. ده عرضي اكتر منكم ..
قالو ليهو ياهدا الليل انقسم والبياح شبه .. قوم بدري .. امش القصر .. ولاقو شوف كلامو وتعال لنا سريع ..
قال لهم انا بس خايفو يكون اخد الدايرو .. وباعها في الرقيق ..
ولا يكون دخلا الحوش .. الحوش ده الحوش الفيهو خدم الملك .. اظن قريب الالف .. من ذكر لى انثى فيهم العجوز والطفل .. زي السجن ..
واحدين اسرى حرب .. واحدين ماخدهم بي حر ماله .. من تجار رقيق مشهورين في سنار .. والموضوع كان مباح .. الاتجار في البشر .. لكن كونك تجي تسوق الحرة من بيت اهلها .. وتبيعها .. دي كانت جريمة مابعدها جريمة
اصبحت واطات الله .. ود دار الزين شد جملو .. وقام على سنار .. والفرسان الستة .. اخوال النسيم .. سالين سيوفهم .. وقاعدين في بيت اختهم ..
راجين ود دار الزين يجيهم بدري .. يديهم الخبر .. ود دار الزين موعارف الراجيهو هناك. ؟؟
الى اللقاء
الفصل الحادي عشر
وصل ود دار الزين .. للمدينة سنار .. واساتأذن على الملك طوالي .. وكان متضايق ومتوتر .. والحراس اذنوا ليهو يدخل .. لقى الملك جمبو ولدو .. يتكلم معاهو .. والولد بداعب في شبل بتاع نمر صغير .. ومو خات بالو في كلام ابوهو .. الكلام السمعو ود دار الزين من الملك .. ياولدي تراهو ود دار الزين .. بالتي هي احسن .. وبدون مشاكل وفضايح ننتظر الايام الباقية ..
حبابك ياود دار الزين .. اها الخبر شنو؟
قال ليهو يامولاي ابنكم المصون .. هددني انو يسوق النسيم بتي .. من البيت زندية .. وهسع ساقها .. انا واقع في عرضك يامولاي .. رجعو لي بتي .. ووعد بعد تتم .. بجيبها ليكم بي نفسي ..
الامير فكه الشبل بتاع النمر .. وقعد يعاين لي ود دار الزين .. ومطير عيونو كدا .. زي المتفاجئ بالكلام ده .. وقام علي حيلو وجا ماشي على ود دار الزين .. ومسكو من توبو المتلفح بيهو كدا .. يعني زي المقبقبو .. وقال ليهو هوي يا ابو النسيم .. ماتمثل لنا ذكي .. النسيم وديتها وين؟ .. انت دسيت النسيم وجيت تقول كلامك ده .. عشان انا ما القاها؟؟ انا بقتلك .. وجرى شال السيف الملكي المصنوع من الذهب .. وموضوع في الاريكة على طرف الككر .. هنا الملك اشر للحراس يمسكو الامير .. ومايخلوهو يتصرف .. مسكوهو لامن هدا .. وودارالزين خاف خوف شديد ..
والخوف ظهرفي وشو .. وقال للملك والله يامولاي .. انا مستعد احلف في المصحف .. النسيم من البارح الصباح مفقودة .. وهسع وكت الامير ماساقها .. خلني امشي افتش لها كتر .. (في مكان تاني) .. الملك قال ليهو .. يااااااود دار الزين خلي الاستهبال .. والكضب .. وورينا البت وديتها وين؟ الامير ده بقتلك .. وانا ماممكن امسكو منك طول العمر .. قال ليهو اقسم بالله العظيم الأنا مابحلف بي غيرو .. وما في اعظم منو .. انا ماعارف النسيم وين .. اول مافقدتها جيتك لانو الامير هددني ..
هنا الملك صدق ود دار الزين تماما " .. قال ليهو حليفتك حليفة. صادق ياود دار الزين .. لكن البت بكونو خطفوها اهلها او اصحابك .. عشان الامير مايسوقها عشان كدي انا مضطر احبسك لغاية البت تتلقي ..
قال ليهو يامولانا البت البكوسلها منو وانا محبوس ..
الامير قال ليهو انا البكوس لها يابا الزول ده مايطلع من هنا الا انا القى البت وتبقى ملكي .. الملك قال للحراس ودوهو السجن الملكي .. ساقو ود دار الزين ومسكوهو في الحبس الملكي (زي حبس انفرادي في سرايا .. وفيها خدمات كويسة يعني مازي سجن المجرمين والهمباتة .. سجين سياسي وكدا) الامير وكت اتاكد انو ود دار الزين بتو مفقودة فعلا بي حليفتو وتصديق الملك ليهو ..
قام جاري زي المجنون ومامعروف ماشي وين؟ ساق الحراس الاتنين معاهو قال ليهم اركبو سريع طبعا " التالت الاسمو الضيب كتلو ..
وركبو وقامو جري بجو للملفات بتاعات شوارع المدينة دي لامن بميلو للفة .. من شدة الجري بتاع الحصين دي ..
وعلى وين مامعروف .. حتى الحراس مافاهمين الامير ده جاري منزعج كدا وين .. الامير ماشي يفتش النسيم في بيت ابوها وهناك بلقى السم القدر غداهو ..
المهم يازول وصل البيت وناس الحلة من بعيد متابعين في ستة حصين مربطات برة وهسي جا الامير وحراسو ياربي النسيم دي الحاصل عليها شنو؟ اماها البارح قالت النسيم ضايعة .. والناس بدو يتلملمو ولامن جا الامير بي حراسو الناس اتفرقو ..
الامير وكت لقى حصين مربطات بره .. استغرب .. وقال للححراس استعدوا في مجرمين جوة دي حصين بتاعات عصابة .. سلو سيوفهم ودفرو الباب دخلو .. الكلام ده نصت نهار .. اولاد مختار شافو الامير وحراسو جو شايلين سيوفهم ودفرو الباب .. قامو الستة نطو كدا زي الصقور شايلين سيوفهم ودارت المعركة في بيت ود دار الزين .. والاخوان الستة اتحلقو فوق الامير والحارسين الاتنين وواخوهم الكبير قال ليهم ما تكتلو اعقر عقر .. يعني طلو الواحد من دون موت ..
المهم المهم عطية قال للامير ارمي سلاحك يامولاي ولا نحن اولاد مختار الضرا .. القرع الديش برا .. يعني (صد جيشا كاملا وحده) ..
الامير قال للحارسين ارمو السلاح .. رب رب رمو السيوف
عطية قال لاخوانو اكتفو الكلاب ديل .. مسكوهم ربطوهم ..
عطية ود مختار قال للامير وين ود دار الزين .. قال ليهو ود دار الزين مسجون .. انتو منو وجيتو هنا لشنو والنسيم وينا؟ وديتوها وين .. عطية صرررررر قشطو كف .. قال ليهو كمان بتجيب سيرة النسيم فوق خشمك العفن ده .. طبعا الامير مو عارف الناس ديل اخوال النسيم .. قايلهم مجرمين .. وهم ذاتهم عرفو كدا انو الامير ماعرفهم ..
قال ليهو نحن البنسعلك .. النسيم وديتها وين؟ الامير قال ليهو والله بي عيني ماشفتها .. ويحلف ويبكي الخايب .. ولادة الندامة .. ياجماعة النسيم معناها مسروقة .. وهسي مامعروف حالتها شنو؟ انتو قاعدين هنا وحابسيني .. ود دار الزين محبوس في القصر والنسيم مامعروفة وين؟ وطيب اتنين منكم يمشو يفتشو ليها ياجماعة النسيم ضايعة .. بخيت جا ماشي عليهو داير يضربو .. عطية قال ليهو لا يابخيت الزول ده كلامو صح. ما تهبشو ..
قال ليهو اسمع يا الامير نحن بنفكك بس انت ترسل رسالة للقصر هسي ابوك يفك ود دار الزين ولا نحن بنقطع راسك ..
قالليهو كويس برسل الرسالة .. بس انتو من يجي ودار الزين تفكوني .. قال ليهو بنفكك .. لكن تاني ماتجيب سيرة النسيم فوق خشمك كان لقيناها حية كان لقيناها ميتة ..
قال ليهو لكن ابوها اداني وقال لي تعال بعد تنتهي من العدة. قال ليهو لاعدة ولاغيره .. تاني انت لو جيت هنا انا بكتلك واكتل ود دار الزين معاك فاهم؟
واحد من الحراس مشى وقال للملك في مجرمين في بيت ود دار الزين ماسكين مولاي الامير وقالوا مابنفكو كان ما فكيت لهم ود دار الزين .. الملك نادى ود دار الزين وقال ليهو ديل منو الناس الفي بيتك؟ قال ليهو ديل اخوال النسيم ديل عندهم كلمة كبيرة على عصابات الشرق المتمردة .. وما من الصالح نتناوش معاهو لانهم عندهم تبعية في المنطقة الشمالية الشرقية .. واههم كلهم عمد ونظار .. خلني امشي احل لك الموضوع عشان الامير يجي سالم .. وهم اصلا " مابيأذوهو انا متأكد .. الملك قال ليهو انا كان ما بحسب لك ات ..
اكنت قتلتهم واحد واحد في ميدان ود الفكي علي .. هسع انت امش خلي جملك قبلو وسوق فرس من الاصطبل. مشى الحارس اداهو حصان الضيب .. وركبو الاتنين وقامو جري على الحلة ..
وكت دخل .. ود دار الزين .. قال ليهو ياعطية كدا عملت غلط كبير فكو الزول ده .. انت ياعطية ماك عارف نحن شغالين مع الملك بي الوفاء والاخلاص وعمرنا ماحصل عصينا اوامرو .. القصة العملتوها دي عواقبا وخيمة .. الامير قال ليهو لا وخيمة ولا حاجة الناس ديل فراس وماعملو معاي اي حاجة انا مابخلي الملك يهبشهم .. عطية قال ليهو اركب امش على قصرك وتاني ماتجي حايم بي جاي .. وكت داير يمرق .. قال لي ود دار الزين ياعمي الحصان ده هدية. وركبو وفاتو القصر .. والنسيم مازالت مفقودة ..
والجماعة ديل دايرين يركبو يمشو في زول نقر ليهم الباب نقرة زول فاهم ومتعلم .. ورااااااقي .. هه مشو فتحو الباب لقو ليك ده اب خوسة ..
قال سلم على الجماعة طبعا " كلهم بعرفهم واحد واحد .. وقال لي ود دار الزين الكلام السمعتاهو ده حاصل يا ود دار الزين بصح النسيم مفقودة؟
ود دار الزين قال ليهو والله من البارح الصباح .. قال ليهو بكون ساقها الولد المدلع الرمة ده .. قال ليهو ابدا والله هو ذاتو موعارفها وين .. اب خوسة وكت عرف انو النسيم محلها مومخبور .. اتبشتن بشتنه شديدة خلاص .. وقال ليهو كان تسمح لي افزع معاكم .. يعني اركب معاكم افتش .. قال ليهو ماك مشحود يا ود الوشاش .. اركب فوق الفرس ده .. وركبو والسبعة وخلو ود دار الزين قبلو اتفرقو كل اتنين مشو على جيهة يسالو .. واتفقو انهم يتلاقو المغرب في منطقة اسمها .. (دوبا) ..
ود دار الزين خلاهم مرقو وركل رجع سنار .. والتاية جات شقيانة وتعبانة وخشمها يابس لامن اغبش وكرعيها مغبرات زي لون التراب واحد و لقت البيت خلا. اكل دخل خشمها مافي ..
اها طبعا ودار الزين مشى القصر عشان يشوف الخبر وان شاء العملية بتاعة اولاد مختار ماتكون زعلت الملك .. لمن دخل لقى الامير والملك ومعاهم تلات فقرا .. ود جار النبي ومعاهم اتنين وقاعدين بحوطوا في النسيم .. عشان يشوفوها مشت وين .. وشغالين بي حاجة اسمها المندل .. وهو نوع من الدجل .. لكشف مكان الشي الضايع .. قالو ليهو اتفضل يا ود دار الزين .. نحن فازعين فوق النسيم .. والله النسيم شغلت القصر .. والراي العام الله يدينا خيرا ويكفينا شرها ..
ود دار الزين قعد .. بعد شوية الفقرا قالو النسيم خطفوها الجن .. ودخلو بيها جبال الانقسنا .. ود دار الزين بقى يتبسم .. بالسخريه .. طبعا " مامصدق نهائي .. لانو زول متعلم وقال ليهو مع احترامي يامولاي السلطان الكلام ده انا ما بدخل راسي .. انا عايز قوة من ديش السلطنة افتش بتي وين مكانها ..
انا وزير انا عمدة يامولاي ومن عناصر السلطنة الموالين .. يامولاي حقي الدستوري في بتي بس .. انا تعبان يامولاي ..
الملك قال ليهو والله مافي ولاعشرة عساكر يمشو يفتشو لي بتك انا عندي حروب وبلاوي يا ودرا الزين امش فتش لي بتك وكت تلقاها تعال كلمنا .. عشان نجي نعقد عليها بي رضاك ورضاها ..
ود دار الزين شك شك بليغ ربما يكون فعلا البت خطفوها الجن خصوصا " انو سامع قصص كتير من اختطاف الجن للفتيات الشي التاني معقول تلات فقرا يتفقو على حاجة كذب؟
قام قال مافي زول بحل لي اللغز ده الا الشيخ اب كف .. الما بعرف اللف .. طوالي استاذن من القصر ومشى ...
وهو طالع من بوابة القصر .. واحد من الفقرا قال ليهو ماتخاف يا ابو النسيم .. نحن شغالين والنسيم بتجمع ان شاء الله ونحن بنقلعها من خشم التمساح ..
المهم ود دار الزين دربو عديل مشى لي الشيخ اب كف وحكى ليهو التطورات .. واب كف بقى يسمع في حكاية ولاد مختار ويتبسم .. وقال ليهو والله مختار راجل وولد رجال .. هع .. ودعتهم لي الله .. قلت لي مسكو الامير رهينة .. امانة مامرين حناضل قوز ..
وبدا يحكي ليهو في كلام الفقرا القالو النسيم خطفها جن والملك والامير مصدقين وانا وما مقتنع ودايرك تشوف لي يا شيخنا كلامهم ده صاح ولا غلط ؟؟
قال ليهو ياود دار الزين انا ما بعلم الغيب .. ولا بدعي الكشف .. نحن ناس مساكين ساي ماعندنا التكتح .. وما عندنا عمار ذاتو عشان تجينا كرامات الكشف البقولوها دي .. لكن في راي .. حتى لو الفقراء ديل ما صدقو .. البت انت ماعارف محلها وخيلانها مونعارفين محلها .. والامير برضو موعارف .. والدنيا كلها مافي زول عارف النسيم وين؟ يعني انفجت الواطا وبلعتها .. بس مافي غير يكون خطفوها الجن .. الله يكفينا شرهم ان شاء الله ربنا يهدهم ويجيبوها راجعة لي اهلها ..
ود دار الزين مشى وكلم ناس الحلة انو الفقراء قالو قالو .. والشيخ اب كف ده رايو برضو .. وقصة النسيم الخطفوها الجن كانت ليها صدى. في كل اركان المنطقة .. والفقراء ديل شرق وغرب شغالين بي سبحهم حواطة .. حتى التاية مشت لي شيخ طريقة مشهور قالت شيخ عقيدتها .. قالت ليهو كان ماجبت لي النسيم بتبع شيخ ابكف مع ود دار الزين .. وبجي بكشح لك المريسه قدام خلوتك .. قال ليها في تلاتة يوم بجيبها ليك .. ومرت التلاتة يوم والسبع يوم و .. مافي .. وجاتو التاية راجعة قالت ليهو كضابين انتو .. مافي اي كرامات ظهرت لكم ..
طلعت كراماتكم اشاعات ساكت. انا تاني وحات الله فوق مسيدكم مابقيف .. بلافقرا بلاكضوبات .. وكت كترت كلامها شديد قالها بتك تاني ماتكوسي ليها لانو الجن كتلوها .. والتاية من الكواسة والبكا كرعيها حفن .. وجسمها انقلب زي سجم الدوكة ..
ومرت الايام واولاد مختار ماهجسو لاليل لانهار ... حدهم جبال تقلي والعيلفون والقلابات وابوجبيهة .. ماخلو منقطقة. خمسين يوم ما جو داخلين الحلة الفيها بيتهم ..
وابخوسة اجبروهو يقعد يكون في راس والديهو اختو ..
بقى يمرق معاهم يوم الجمعة والتلاتا .. والناس خلاص قنعو من النسيم وبقت في الحكايات لكن اخوالها وابوها وابخوسة بفتشو لاهسع فتاشة قنع وياس ..
اها يازول يوم الصباح التاية مرقت لقت حاجة غريبه واقعة برة قدام خشم الباب .. رفعتها لقتها قطعة قماش .. دي طرحة النسيم سجمي .. قلبتها كدا لقت فيها شي مصرور .. طلقتها لقت فيها جلد فيهو كتابه .. وهي مابتعرف تقرا ..
الى اللقاء
الفصل الثاني عشر
التاية شالت القطعة وجرت دخلت راجعة .. دخلت على ود دار الزين راقد عندو وجع راس .. ود دار الزين وجع الراس ماسكو ليهو اكتر من 21 يوم مافكاهو .. ماخلو ليهو حجامة .. وزيت سسمسم ولتخوهو بالحنة .. وفصدوهو .. كلو مانفع معاهو .. انا يتخيلي الضغوطات والهم من طشة النسيم ..
دخلت عليهو التاية .. قالت ليهو اسمع يا الحاج. انا لقيت طرحة النسيم .. واقعة برررة في السهلة .. برة قدام خشم الحوش .. عايت اها اها .. لقيتا مصرورة في طرفا .. طلقتها لقيت فيها النصيبة دي .. هاك اها .. اقراها شوف لي الفيها شنو؟
مسكها ود دار الزين .. الزول قاري زمان في الخلوة القرانية .. زمن أب جزم .. ودار الزين مسك منها قطعة الجلد وهو مستغرب ومندهش لامن مطير عيونو وصداعو فكه .. قال ليها جيبيها جاي .. وبقى يقرا قال. مكتوب. (انا النسيم .. طيبة .. وجاياكم قريب).
قالت ليهو لكن يا ابو النسيم كيفن كدي .. النسيم شنو خبرا بالكتابة .. قال ليها يا التاية خليك زوله فاهمة شوية كدي .. وركزي. بكون في زول كتبلها .. هي قالتلو اكتب .. وكتب .. التاية قالت ليهو ايوااا كان كدي خلاس.
لكن ما كتبت لك قالتلك هي وين هسع؟ .. قالها لالا بس ياهودا المكتوب .. وكت طيبة مافي عوجة ..
ومرت الايام .. والغريبة في الامر .. اولاد مختار بقو يعسكرو في دوبا .. وحتى بعد عرفو خبر الرسالة ماوقفو من الفتاشة .. قام ود دار الزين قال لهم .. ياجماعة ارجعو على البيوت .. خلاص كفى من الحوامة والطشيش ..
عطية قاللو نحن وعدنا ست الجيل بت مختار .. مانرجع الا معانا النسيم .. ومارجعو البيوت الا لمن جا ست الجيل وقالت ليهم .. خلاص .. كفيتو ووفيتو داعياكم علي البيوت ..
الحاصل في القصر .. كل يوم سبت الملك بسأل ود دار الزين من خبر النسيم .. والامير راجيها ومتعلق بيها شديد لامن مرض .. وكل يوم يجي يبكي لابوهو انا داير النسيم .. والملك ماقادر يكلف اي قوة بالبحث .. لانو عندو مشاكل بتاعة معارضة .. وبوادر انفصالات من جيهة مكوك العبدلاب .. لانهم ماكانو راضين بالوضع الحاصل في البلد. وضعف المملكة .. والظلم الحاصل على العباد .. والملك مسير من الفونج. وشخصيتو ضعيفة .. والتحالف الكان بدت بيهو السلطنة بين العبدلاب والفونج بدأ يتفكك .. وظهرت الدسايس .. وفي النهاية طبعا المشاكل انتهت بالانفصال ..
والتمرد في معركة كركوج التي قتل فيها المك عجيب المنجلك .. ودي طبعا " مشاكل سياسية .. مرت على السلطنو وكانت فتن ومعارك وقتال انتهت من من السلطن الزرقاء .. مادايرين نتعرض ليها ..
لكن القصة النحن بنحكي فيها .. دي عبارة عن ملمح من ملامح الظلم الحاصل من السلطة على الرعية .. والضعف والزعزعة الحاصلة في السلطة .. حتى الملك خايف من قصة ولدو مع بت ود دار الزين تنتشر بين الشيوخ في مجلس الشورى .. وتسبب ليهو مشكلة .. لانو ود دار الزين عندو حظوة وكلمة في المجلس .. بس ود دار الزين عامل حساب للملك .. لانو عندو ليهو ولاء مطلق .. وثقة ..
اها يوم الملك سأل ود دار الزين .. عن خبر النسيم .. قال ليهو والله يامولاي جاتنا رسالة فيها وفيها .. الملك فرح واستبشر خير ..
وقال ليهو خلاص كان كدي الليلة .. نكلم الامير يفرح .. ويشفى من المرض ..
وكان الامير قبل فترة كلم الملك .. قال ليهو اولاد مختار .. قالو لي تاني مابنديك النسيم .. والملك قال ليهو كدي التتلقي النسيم .. تاني ولاد مختار انا بعرف البسويهو ليهم ..
اها هنا .. الملك قال لي ود دار الزين .. انت ياود دار الزين .. رضيان الامير ياخد بتك؟ .. وواعدنا بي كدي صح؟
قال ليهو حصل يامولاي .. والله من تجي النسيم على وعدي طوالي للامير .. قال ليهو انا سمعت قالو اخوال البت ماهم رضيانين بالكلام ده ..
قال ليهو يامولاي ديل مقدور عليهم .. الملك قال ليهو ايوة عليك الله الناس ديل ادهم راسهم .. لانو كان عاكسوني .. انا بقصهم واحد واحد .. وانا ماعندي اعز من ولدي .. وناسك ديل ماهم غالبيني .. لكن ماني داير اجيب لي كترة مشاكل وحساسيات مع البطاحين .. بعد مشاكل القواسمة والنوراب. وانت عارف الشيوخ والمكوك بي جاي عاملين بلبلة لا ليها اول ولا ليها اخر .. ما داير الامور تكتر بي سبب بتك ..
ومرت الايام وطال الانتظار للنسيم تجي .. وماجات ..
.. بعد تلات شهور وكم يوم من غياب النسيم .. حصلت حكاية اغرب من الخيال ..
ود دار الزين قام الصباح بدري .. لقى في زول راقد ومتغطى. فوق عنقريب النسيم .. مشى عليهو لقى شبط النسيم المابغباهو مملص قدام العنقريب .. ياربي دي النسيم؟؟ والجابا منو؟ وجات متين؟ ..
دنقر كشف التوب من وشها لقاها دي النسيم راقدة .. نايمة كنو ماكانت مافيشة .. وبي نفس هدوما الاتفقدت بيهن ..
قام كورك للتاية .. يا التاية قومي .. النسيم جات .. التاية نطت من النوم زي الضربتها كهربا ..
اصلا هي ليها تلاتة شهور نومها خزار .. وما حصل نامت ملت عينها في الراحة .. الله يجازي الكان السبب .. الكلام ده كان قبل الشرقة بشوية .. التاية وكت عاينت للنسيم نايمة وشها يضاوي مع بزوغ الصباح ..
فكتها ليك زغرودة كدا زي صفارة النجدة .. الحلة دي كلها وقفت على حيلا .. النايم قام من نومو .. والداير يسرح بي بهايمو رجع ..
النسيم صحت تتمغى وتتطلق .. وتتبسم زي المجنونة .. وتتلفت يمين وشمال .. اول من عينها وقعت فوق امها فقعتها بكية .. وجات على امها وقلدتها وتبكي .. ومسكت ابوها تسلم عليهو .. وشها مليات بالدموع .. لامن كتفو اتبلل من دموع النسيم .. بكا شديد خلاص ..
امها قالت ليها يا النسيم انتي كنتي وين ..؟
قالت ليها .. انا خابرة؟؟ .. قالت ليها تكلي يا بتي على الله .. كيفن مابتعرفي ؟؟
كدي قولي كلاما " اخر .. وجات امها قعدت جنبها فوق العنقريب .. وابوها قعد جنبها بالجنبة التانية .. وبسألو فيها وهي ما دايرة تدي اقوال .. امها قالت ليها انتي مارسلتي لينا مكتوب .. وقلتي انا طيبة وجاية؟
قالت ليها يعميني يطرشني .. انا كمان بعرف اكتب؟
ابوها قال ليها يعني المكتوب انتي ماك عارفة عنه شي؟ قالت ليهو ضمة .. يعني ابدا " .. الابو والام الاتنين اتحيرو في قصة البت الكانت غايبة .. وجات ماعارفة كانت وين ..؟ ولا مي دايرة تتكلم مو معروف .. ابوها قال ليها اسمعي يا النسيم احكي لي انتي مرقتي من هنا كيف؟ ..
قالت ليهو جاتني مرة .. وقالت لي البسي يا النسيم واقفلي الباب .. وتعالي امك تعبانة راجياك .. مرقت معاها شفقانة .. نزلت بي الخور البورانا ده .. هناك لقيت مرتين وراجلين .. راكبين .. نزلو كتفوني وشالوني .. وربطولي عيوني .. وحشكو لي التوب في خشمي .. لامن غلبني اشيل نفسي .. واحد فيهم حسوو غليييد .. قال لي كان كوركتي بنقد بطنك بالخوسة (السكين) .. ومشو بي مشي كتير خلاس ,, قطعو بي وديان وحجر. وسامعة الكشتة مع كرعي الزوامل .. لامن دخلوني فريق. سامعه فيهو المعزة والضان .. في حتة مابعرفها شنو ووين ؟؟ .. وطلقو مني الكتاف ..
وفكو لي عيوني .. لقيت روحي في بيت مراة معاها بتين فتوات .. في فجة فيها ميعة وخلا .. ولا نعارفة يمين لانعارفة شمال ..
قلت للمراة انتي منو؟ والجابني هنا منو؟ قالت لي نحن عباد الله الصالحين .. دايرين نمرقك من ورطه .. ونمرق ابوك من موتة. من السلطان الظالم وولده الفاسد .. ابوك دايرين يكتلوهو ..
الامير حالف يعرسك بلا حبس .. وابوك حالف ما تعرسي الا بعد تكملي ايامك .. الا يموت .. والملك قالو بكتلك .. نحن بنقعدك هنا تلات شهور .. بعد داك بنوديك اهلك .. عشان ابوك مايموت
. انتي تقعدي في بطن البيت ده .. والقطية دي ماتفارقيها .. والعرب ديل مايعرفوك هنا .. ودخلوني في قطية .. والواطا كانت ليلا " قمرو بهوره ..
واصلو ما مرقتا من قطيتي ديك .. علا فليل فليل بمرق بالابريق .. في الضلمة. اكلي وشرابي بجيبوهو لي جوة .. والبنيات الاتنين ديل يتبادلن فوقي. وبصح ناس صالحين .. بس ماني خابراهم ديل شن نفرهم .. لامن جات المراة الشايبه. وقالت لي .. باكر بنوديك اهلك
قامو بي من هناك غيبة. وجابوني ورابطين عيوني بي دلقون.
لامن طلقوني .. واكنتا دايره ابيت بره .. علا لقيت الباب متاكا تكيه ودخلت ..
ابوها قال ليها والله ديل الا يكونوا الجن .. بصح زي ماقالو الفقرا.
قالت ليهو نان يابا الجن بياكلو العصيدة بملاح ام تكشو؟ ولاعندهم غنما بحلبوهن .. غايتو الناس ديل ناس عداااال ودعتهم لي الله .. من جيت لامن رحت منهم قاعدة عندهم زي الملكة ..
وفعلا النسيم الضعف والهزال الكان فوقها زال .. وجسمها اتملا. وشها منور من قعاد الضل.
قالت ليهم يوم انا قاعدة في القطية .. جو ناس عطية خالي بسألو مني .. والمراة الكبيرة كانت معاي جوة .. قالت لي انحشري تحت الهتش ده ماتمرقي .. وهي مرقت عليهم قال لهم بري يعمينا لاشفناها ولا سمعنابا .. وانا بقيت بتاوق لهم من ورا القش .. ولقيت معاهم ود الوشاش ..
ابوها قال ليها والله معناها الفراس ديل .. ماخلو منطقة ما وصلو ليها .. اها يا النسيم قلتي لي انتي ماشين كم حتى وصلتو لي محلكم ده؟ قالت ليهو والله كان يوم كامل وعقاب الضحوة الباكر .. قال ليها كدي وصفي لينا المراة دي والبنتين المعاها ..
قالت ليهو مراة صفراء وطويلة .. ومشلخة تلات مطارق .. ود دار الزين قال ليها .. دي والله الا من اخوالي الشكرية .. ياربي الكلام ده وين؟ .. وديل منو الناس العملو فوقي سالف قدر ده؟ ياربي تهديني واعرفهم عشان بس اقدر ارد لهم الجميل ..
قالت ليهو اي يا بابا .. والله المراة دي بتديني الاكل قبال بنياتها .. ربي يشهد .. واقوم بالليل القاها مغطياني من الصليل .. (شدة البرد) ..
قبال ودرا الزين يكمل كلامو مع بتو في نسوان ورجال من ناس الحلة سمعو الزغريدة وجو دايرين يشوفو دي النسيم جات ولا الحاصل شنو؟ الناس ديل بصراحة فرحو فرح مبالغ فيهو .. ودار الزين يمسك ويضبح في البهايم .. اظنو ضابحلو 6 خرفان .. كرامة بي جية النسيم .. رسل ليهو نفرين من الشباب .. واحد قالو تمشي تكلم اب خوسة تقولو النسيم جمعت .. وواحد قالو تمشي لي ناس مختار .. تكلمهم تقول لهم النسيم جمعت وكانت الفرحة كبيرة .. بمعني الكلمة ..
الكلام ه كلو كان من الصباح .. غايتو لا نصت نهار كدي حوش ود دار الزين اتملا بالناس .. البجي يحمدو السلامة لي جية النسيم .. واخوالا وخالاتها كلهم جو .. واي زول يسأل النسيم كانت وين ود دار الزين يحكي ليهو الحكاية .. والناس كلها متحيرة في الناس الساقو النسيم وختوها عندهم كدي ديل منو .. قام عطية .. مشى دخل على النسيم وناداها .. قال ليها انا بسألك سؤال وجاوبيني عليهو اوعك تكضبي .. انتي الامير ده قال لك تطلقي ود الوشاش؟ .. اوووووعك تكضبي .. قولي الحقيقة .. النسيم بقت ترجف وماعرفت ترد .. وعاينت لي ابوها كدي ..
الى اللقاء ان شاء الله ..
الفصل الثالث عشر
النسيم .. اترددت شديد قبل ماتجاوب خالها على السؤال ده .. بس قالت ليهو حاشا وكلا .. براي طلقتو .. لافي امير قال لي لاقاولتو .. ود الحداد مابدورو مو على كيفي؟
قال ليها وانتي عارفة الامير دايرك بعد تكملي العدة دي .. قالت لي ايا خابرة .. قال ليها ورايك شنو رضيانة يعني .. ؟؟ قالت ليهو ايا رضيانة .. لا انتو ولا ابوي مافيكم زول يدخل في الشي ده .. قال ليها نحن دايرين نرجعك لي اب خوسة صادة .. قالت ليهو ماني دايراهو .. الا الامير يقول خلاني براهو ..
بعد شوية هي بتتكلم معاهو كدي سمعت صوت اب خوسة برة جا .. وقال السلام عليكم .. وصوتو الجهوري المعروف .. البت تم قطعت كهربا وسكتت .. وبقت ترجف زي القصبة .. وقدام خالها رمت ليها دعات تذوب الحجر ..
خالها عطية قال ليها يا النسيم ماتعذبي روحك وتعذبينا معاك .. نحن الامير ده قادرين عليهو .. وقادرين على ابوهو ..
قالت ليهو انا ما ني دايرة ينسل سيف بين نفرين عشان خاتري .. هي النسيم هي شنو .. عشان شنو يتكاتلو فوقها الرجال .. كان ود الوشاش وكان الامير .. البسويهو الله علي انا راضية بي حكمو ومرادو .. بس انت ياخالي ماتدخل في الكلام علا انا اقول لك حوبتك جات .. قال لها سوي الفي راسك يابت اختي وانا واخوالك جاهزين نموت فوقك حرم مايفضل فوقنا واحد .. لكن عاد انا ماني داير .. اجبرك على شيتا ماك دايراهو ..
ود دار الزين جا داخل لقى عطية بنضم مع النسيم .. قال لهو ياعطية البت طلبت الطلاق من ابخوسة .. وابخوسه طلقها تاني مو من حقنا نجبرها عليهو الا تطلب .. وانا هسع على حسب ماها دايرة ربطت لساني مع السلطان .. براي اسوقا اوديها لي ولدو عزيزة مكرمة ..
قال ليهو ياود دار الزين .. وين بتمشو من ظلمكم لي اب خوسة؟ ..
قال ليهو والله غصبا " عننا .. ومادايرين نسوي لنا فتنة بي سبب النسيم ..
انا اكتر حاجة كنت خايف منها ياعطية .. وعاملها حساب .. انو الامير يجي يسوق بتي قبل ماتم المدة الشرعية في الكتاب .. لكن بعد ده تاني ماعندي مانع .. الا هو ياباها براهو ..
عطية عاين لي ود دار الزين كدا معاينة غريبة ومرق بره للرجالة .. ولقاهم بتونسو بالقصة الحصلت للنسيم .. وابخوسة قاعد ماسك سيفو ويرجف .. ويعرق ويجف .. حاصلة عليهو حالة اصلا مامفهومة .. لكن انا .. حاسي بيهو الزول بس داير يشوف النسيم مرة واحدة .. ويطمن عليها .. الزول محروق حشا .. والله محروق حريق شديد خلاص .. بس مافي يدو حاجة يسويها ..
لكن على كل حال .. اب خوسة فرحان بي انو النسيم جمعت .. وطيبة ماعندها عوجة .. اتغدا في الكرامة وداير يمشي .. على اهلو طبعا ماشاف النسيم
النسيم كانت متأملة تشوفو .. ماشافتو .. وهو كان طمعان يشوفها .. ماشافها ..
وكت داير يمرق. نادى ود دار الزين .. قال ليهو انا جبت ليك فرسك
وربطتو ليك في الشاية البرا .. قال ليهو والله ياب خوسه الفرس هدية من الامير .. اكان مو كدي انا تاني مابسوقو منك ..
قال ليهو انا يا عمي تسلم لي حمارتي الحمامية .. لا نكرتني ولا فاتت خلتني .. قال ليهو ان شاء الله مايجيها البجبرها تفوتك .. ات ماك راجلا " بتنفات .. (طبعا انتو فاهمين الالغاز دي) ..
اب خوسة مرق .. بي كرعيهو على اهلو .. وخاتي عصاتو في اكتافو وماشي .. ويدوبي سااااي .. قال ..
احي ياوحيح قلبي المولع جوفي ..
تاني سواد عليك ياروحي وين ماتشوفي ..
مشتولة القرير. اللنكرت معروفي.
فرقها نشف الطايوق وكمل دوفي ..
حاس بالخوسة تنحر في الكبد جلافه.
تهرد قلبي عقبان للضلوع تتلافا ..
مهيوبة الحشوم رايقه وكرام اسلافا.
خلت عيني لي وسن المنام عوافه..
اها يازول الناس اتفرتقو من الكرامة السواها ود دار الزين لي بتو في نفس اليوم الجات فيهو .. والفرحة دخلت بيت ود دار الزين من جديد ..
تاني يوم جاتها الرسالة اخت اب خوسة وامها .. راكبات حمير عشان يحمدن لها السلامة .. والنسيم وكت شافتن انقدت بالبكاء .. واتسالمن جنس سلام .. يبكي الزول البعاين ليهن .. الرسالة قريبة جدا من النسيم .. دخلت معاها وبقن يتونس الاتنين .. ويتوسوسن .. الرسالة قاالت ليها .. انا يا النسيم ماني رضيانة منك ..
كيف بتفوتي اب خوسة؟ مالو لقيتيهو فسل ولا موناجح؟؟ .. فسل يعني بخيل ..
قالت ليها وحات الله يا الرسالة مكمل الجود والرجالة .. لكن حكم العبد عند سيدو .. قالت ليها انتي قولي لي وانا بسكت ساااكت ..
مالك ابيتيهو؟؟ عليك الله يا النسيم ..
قالت ليها اليوم داك انا مرقت فوق البير وحصل حصل .. حكت للرسالة الكلام الحصل من الامير بالتفصيل .. وبي كل صراحة ..
الرسالة دي زعلت زعل لامن وشها انقلب احمر ..
وده الكلام الكانت النسيم داساهو على اي زول .. كلمت بيهو الرسالة بس ..
اها يازول يوم السبت .. ود دار الزين مشى المجلس عادي .. زي عادتو
دخل جلسة مجلس الشوري .. الجلسة كلها كانت مناوشات ومناقرات .. بين
بين الفونج والمكوك .. وطبعا .. السلطنة دي فكرتها عاملة زي اتحاد حزبين في السلطة .. لكن القبلية والتمييز العنصري مسيطر على الوضع .. اصلا ابا يتلاشى من نسيج الشعب السوداني من الله خلق السودان الى يومنا هذا .. والسلطنة دي مصيرها تتفرتق وتضعف .. اختلافات ودسايس وظلم .. ومحاباة .. وضرايب .. ورقيق .. واستبداد السلاطين واولادهم على العامة .. ومعاملة غير كريمة لي لسلطة الدرجة التانية .. المتمثلة في مكوك ومشايخ العبدلاب .. ومن هم تحت امرتهم كالجعليين والميرفاب والشايقية واهل الشمال .. الكان مركزهم في الحلفايا.
وايضا هناك تعدي سافر على نظارات الشكرية والبطاحين .. وجمع الضرايب بالاهانة والتعذيب ... يعني الظلم واقع على عنصر معين بطريقة واضحة .. ممايدل على عدم صحة المعلومة البتقول الفونج اصلهم بنو امية .. وتصدق مقولة الفونج اصلهم اما من الهضبة الاثيوبية واعالي النيل .. والاقرب ان اصولهم من اعالي النيل من الشلك كما ذكر جيمس بروس السائح الاسكتلندى فيما حكاهو له الملك احمد سيد القوم .. وهو القول الراجح عندي .. بعد مقارنة الاقوال ولكن واضح الاختلاط والمصاهرة بينهم وبين الاعراب ..
وانتاج جيل أقوياء البنية شداد البطش طوال القوام ضخام الجثث ..
اما السلاطين .. فكان يختارهم مجلس الشيوخ من شتى القبايل .. ولكن غالب الاختيار هو مايختاره الفونج ..
اها يازول اول ما انتهت الجلسة دي الملك نادى ود دار الزين وسأله نفس السؤال المعتاد .. النسيم ماجمعت ياود دار الزين؟ ..
قال ليهو والله الحمد لله قبال تلاتة يوم النسيم اصبحنا الصباح لقيناها فوق عنقريبا ..
الملك قاليهو .. انا افهم شنو ياود دار الزين؟؟ غير انو النسيم كانت مدسوسة في مكان .. لغاية ماتنتهي عدتها .. الفكرة واضحة .. لكن اقول لك كلام .. كان انت كان غيرك .. الزول العمل العملية دي زول فاهم وذكي وزول اصلاح .. وانا كان عرفتو بديهو منصب في السلطنة .. قال ليهو اريتنا يامولاي لو عارفتو .. المهم يا ود دار الزين انا هسع بمشي ببشر الامير واخليهو يحدد يوم زواجه .. ونحن بنجيك بالموكب الملكي في بيتك ونسوق البت .. تاني عندك مشكلة في حاجة؟ .. قال ليهو ابدا والله ماعندي مشكلة في اي حاجة .. الملك ابتسم وقالهو.
خلاص انا بحدد المواعيد وارسل لك بالمفيد في الخمس يوم الجايات ديل .. ان شاء الله ان شاء الله واتفقو ..
الملك مشى للامير في جناحه الخاص .. لقى معاهو تلاتة من بنوت الذوات اجمل ماخلق الله .. اعوذ بالله من شرو .. قايمات على خدمتو زي الخدم .. لكن شكلهن حراير ..
وهو اول من شاف ابوهو قعد يتعاور زي الشافع .. يابا انا داير النسيم. يابا انا موش ولدك؟ يابا جيب لي النسيم ..
قال ليهو ياولدي انت مستمتع بي حياتك على احسن حال مالك؟ عليك ماتدخلنا في مشاكل مع المشايخ .. الناس ديل بتهم مابترضى ..
وهسي البنات ديل من وين؟ قال ليهو الصيدة البجاي دي بت فلان الفلاني من القبيلة الفرتكانية .. ودي كدا .. كلهن ساقن من بيوت اهلهن سواقة النعاج .. بقول نحن دايرين البت دي تخدم في القصر .. قالو في بت اخوها انتحر بي السبب ده .. والامير ماعندو كبير اصلو وولد جاهل ومغفل .. عشان كدا ود دار الزين كان حابس النسيم في البيت من عمرها 12 سنة .. ماطلعت الا هي متزوجة ..
اها هسع الامير قعد يتلايق وقال لابوهو انا داير النسيم تاني ماداير اي بت .. قال ليهو لو اديناك النسيم .. تاني ما بتشوف غيرها نهائي؟
قال ليهو ما بشوف غيرها .. قال ليهو خلاص النسيم لقوها ودور الليلة بنمشي نعرسها ليك وتجيبها ..
الامير فرح فرح بقى ينطط زي القرد .. لكن هل ح يتوب من البسوي فيهو؟ الله اعلم .. ياخي ده بعمل عمايل تقشعر لها الجلود ..
اها هسع في حادثة متزامنة قصة في زمن قصة النسيم .. وهي انو في بت .. قبل فترة مشى الامير يسوقها من اهلها .. ابوها وقف ليهو واعترضو .. ابوها اسمو ود المريود من الفرسان .. قام الامير قال للحراس امسكوهو .. مسكوهو .. والامير طعنو بالسيف المسموم .. طعنو قدام ناس الحلة .. وقدام بتو وولدو الصغير اسمو القاسم .. والامير ساق البت وخلا الولد بارك فوق جنازة ابوهو ومشى .. والحرس قالو للناس الحاضرين .. البمشي يشتكي للملك نحن بنحرقو حي في بيتو .. مع انو الملك عارف .. وولدو كلمو .. بس قال اتكمو ..
اها قام الامير جاب البت عدا معاها اسبوع .. ورفضت تخليهو يقرب منها .. وكانت كالنمرة الغاضبة .. قام جلدها بالسوط وحلق ليها شعرها .. ومشى دخلها في حوش الرقيق .. وباعوها .. قبل ماتكتمل بيعتها .. شالت ليها سهم من زول قريب منها .. وغرستو في قلبها وماتت .. اهل البت دي اعمامها واولاد عمها .. حاقدين على الامير حقد شديد .. والمشكلة الكبيرة في اخوها الصغير الاسمو القاسم ده .. قالو ليهو اكتر من شهرين يجهر زي التور الهايج .. عمرو 17 سنة .. وحدو في البيت لا ام لا ابو لا اخت ..
.. اها قام القاسم ده الليلة جاء راكب ليهو ناقة .. ولقى الرسالة بت الوشاش في الخلا .. سارحة بي غنهما .. قال ليها انا عطشان وجيعان يابنية .. قالت ليهو حبابك .. انزل نزل سقتو موية .. وحلبتلو لبن شربو .. بعد شرب قعد يبكي في جنس بكاء ..
قالت ليهو مالك يا ود العم؟ .. حكي ليها القصة الحصلت عليهو .. وقال ليها انا كان ماكتلت الامير وشربت من دمو الله لا بارك فيا ..
قامت حكت ليهو الحاصل .. وكلمتو بالسر الحكتو ليها النسيم .. وقالت ليهو الامير طلب من مرت اخوي اسمها النسيم .. تطلق اخوي عشان يعرسها هو .. وهسع بعرسها في الايام دي .. لكن النسيم دست الكلام على اهلها عشان مايكتلوهو .. وانا والله بس دايرة لي زول يوصل الخبر لي اهلا .. قال ليها انا بخدمك في خدمة وانتي اخدميني في خدمة .. قالت ليهو اها قول ..
قال ليها انا داير زول يتوسط لي اشتغل في القصر .. وانا بوصل ليك الخبر لي اهل النسيم .. قالت ليهو .. حلك وحلي واحد ..
قال ليها مافهمت الكلام ده .. قالت ليهو ود دار الزين ابو النسيم .. من الناس البحلو وبعقدو في القصر .. اكان داير لك شغل بشغلك .. وانت كان مشيت كشفت له الكلام ده .. بديك جايزة خل يشغلك ساكت .. بس اكان قالك الكلمك منو .. قولو انا كنت فوق البير وكت الاميروحراسو جو نضمو مع النسيم .. قال ليها خلاص بس انتي وصفي لي .. وصفت ليهو ومشى .. في نفس اليوم دق الباب على ود دار الزين .. رحب بيهو احسن ترحيب قال ليهو ياودرا الزين انا جاييك في كلام خصوصي .. قال ليهو احكي .. قال ليهو والله انا عندي ليك كلام سر شديد .. ولكن مابقولوليك ..
الا توعدني تشغلني في القصر ..
قال ليهو ده كلام ساهل شديد .. بشغلك .. بس انت قول لي الكلام .. قال ليهو بتك النسيم .. قاليهو مالا بتي النسيم .. ؟؟ قال ليهو انا يوم فوق البير وهي كانت بتنشل .. جاء مولاي الامير ووقال لها كيت كيت ..
قال ليهو الكلام ده سمعتو انت؟ قال اي نعم كنت حااااااااااااضر ..
قال ليهو اوعك الكلام ده تجيبو فوق خشمك .. اخوالها اولاد مختار كان سمعو بالكلام ده .. بسوطو البلد والبلدين .. وبتحصل فتنة .. قال ليهو خلاص بس اوعدني تشغلني قال ليهو جدا بس انت يوم السبت تلاقيني في البوابة الشمالية للقصر. الصباح. القاسم قال ليهو اسمع ياعمي .. لو انت ما شغلتني انا بمشي لي اولاد مختار واحكي ليهم الشفتو ..
قال ليهو لالا اووووعا لي بالك .. المهم ود دار الزين جا كلم التاية بي قصة الولد .. قالت ليهو اوعك تدخل الولد ده على القصر ..
وحات الله الولد وراهو مصيبة و يجيب لك مشكلة ..
اها يازول غايتو القاسم مو معروف ناوي على شنو؟ وهل ح ينجح في المهمة ولا يروح ضحية زي اختو في جو القصر الملعون ده ..
ولو دخل القصر وقام بي اي حركة ود دار الزين بروح فيها طبعا .."
ربنا يجيب العواقب سليمة ..
المهم باكر الصباح .. جو جنود موفودين من القصر ودقو باب ود دار الزين .. ونزلو حاجات محملة في جملين ..
يعني دي الشيلة حقة النسيم تقريبا .. ودخلوها جوة وقالو لود دار الزين دي هدية الملك لي الاميرة النسيم ..
ود دار الزين والتاية جو فتحو الحاجات .. شنط شنط .. الملابس الغالية جدا .. والزينة .. والعطور .. والدهب ده كمية خيالية .. بالارطال. ود دار الزين من الله خلقو ماشاف دهب قدر ده .. والنسيم جات عاينت للحاجات كدا .. بطنها طامة ورمت لها دمعتين ومشت ..
ود دار الزين قال للتاية والله بتك ربنا عوضها .. قالت ليهو تراهو موعاجبا .. المهم لملمو الشنط ودسوها ..
اها يازول باكر الصباح بدري باب ناس ود الزين تااااااااني. دق تاني .. يالطيف .. دقة الباب المن الصباح دي ما مطمنة ياربي ده منو؟ مشى فتح الباب لقاهو ده واحد من الحرس الاتنين البمشو مع الامير طوالي .. جاي براهو .. وسال سيفو وعيونو تطاير شرار شرار ..
الى اللقاء ان شاء الله ..
الفصل الرابع عشر
ود دار الزين قال ليهو حبابك والله .. قال ليهو انا اسمي عمارة .. حارس من حرس الامير .. قال ليهو اي بعرفك اولدي .. انزل اتفضل .. نزل ودخل جوة قال ليهو .. انا عايزك توصف لي بيت ناس عطية ود مختار ..
قال ليهو مالك ان شاء الله خير؟ .. قال ليهو انت من سدنة السلطة .. ومابتحل ولا بتربط .. خلني النمشي للجماعة ديل ..
قال ليهو حرم تنزل وتحكي لي الحاصل .. وان بقى شفتني متخاذل .. يبقى انا ما ود دار الزين .. قال ليهو خير يلا ارح احكي ليك ..
ربط حصانو ودخل معاهو جوة .. وبدا يحكي ليهو في مأسي وجرايم الامير .. واعتداهو على اعراض المسلمين .. واستعبادو للبشر ..
قال ليهو اناحاضر اكتر من 8 حالات .. بسوق البت وبكتل ابوها ولا اخوها .. وبقعد معاها 15 يوم ويبيعها .. ولانهن بنات جميلات ببيعن بي اغلا الاتمان .. ويمشي يغري ناس تاني .. كان قبلو الاغراء بها .. كان ماقبلو بسوقها بالزندية .. وحكى ليهو قصة بت المريود اخت القاسم الكتلو ابوها وانتحرت .. بس وددار الزين ماكان عارف الولد الجاهو امس ود المريود .. وواصل عمارة قال ليهو اما بتك دي قصتها قصة براها .. وما ظن تكون حكت لك الحصل .. لانها كان حكت لك الحصل .. ما كان قبلت انو الزول الوسخ ده .. يبقى راجل بتك ..
الزول ده وكت لقاها فوق البير بتنشل .. اول حاجة .. جاء نازل وداير يعتدي عليها .. ومسكها من ايدها .. وهي ماعرفت تتخلص منو كيف .. قالتلو انا بعرسك بالحلال .. بس تصبر لي لمن اطلق راجلي .. قال لها كان ما طلقتيهو في ظرف اسبوع انا بقتلو .. وابوك لو رفضني برضو بقتل ابوك .. والبت شكلها خافت .. لاحكت لك لاحكت لي راجلا .. لكن انتو المفروض تكونو عارفين .. وتحسو بالموضوع ..
ود دار الزين ده زعل زعل شديد خلاص من الامير ده ..
قال للحارس عمارة ده .. وانت هسي بتكلمني بالكلام ده ليه؟ .. ما حسيت انك بتخونو؟
قال ليهو ابدا انا ذاتي داير اكتلو .. انا مظلوم يا ود دار الزين ..
قبل فترة نحن اكنا تلاتة .. تالتنا واحد اسمو الضيب .. وماشين عادي في الشارع .. بي قدام غرسلي .. الامير قالنا انزلو وكتفو الضيب ده .. ونحن مافاهمين السبب .. والضيب ذاتو مافاهم السبب .. نزلنا كتفنا الضيب .. والامير جا ماشي عليهو بالسيف طعنو في صدرو لغاية ما طلع السيف من ضهرو ..
نحن قلنا ليهو الضيب مالو يا مولاي الامير؟؟ قال .. عشان مالقينا صيد وماشفنا دم ,. بس ..
اها نحن بقينا ملاوزين .. وخايفين وماعايشين في امان مع المخلوق ده .. اها يوم انا اتغيبت .. وهو جاء يكوس لي في الحلة .. واهلي قالوله ماعارفين عمارة مشى وين .. قال لم يا توروني مشي وين .. ولابحرق فوقكم بيتكم ده .. قالو له في بيت خالو النعيم .. انا فعلا كنت عند ناس خالي النعيم .. ابو خطيبتي اسماء .. جاني الامير سايق خمسة عساكر ... والمشكلة انو شاف اسماء بت خالي .. الفيها قلبي وعقلي .. وكت شافها قال انا داير البت دي .. اتحركو سريع لبسوها وخلوها التمشي معانا .. انا وكت انا داير اتكلم .. خالي النعيم قال لي شن ليك عليها ..
انا دفعتها ليهو .. وهسع مومخبور محلها الغتسها فيهو .. وانا داير اكتلو .. داير اكتلو بس خايف من العواقب على عايلتي .. وعايلة خالي النعيم .. وجيت احكي لك .. واحكي لي اولاد مختار .. ونرصد للكلب ونكتلو .. ولا زول يجيب ليهو خبر ..
ود دار الزين قال ليهو اصبر اصبر .. انا الموضوع ده مابخليهو .. دحين بعد باكر مو السبت؟ .. قالو اي ياهو .. قال ليهو يوم السبت يوم الجلسة انا دايرك تكون قريب ..
وتحكي كلامك ده مجلس المشايخ .. وانا بضمن لك سلامتك .. مافي داعي للموت والكتل .. ولو اصلا في موت او قتل .. خلوهو بعد الجلسة وشوف البحصل .. بس اصبر لي لا بعد باكر وبتشوفني انا بسوي شنو .. الله اكبر عليهم .. قال ليهو وانا بساعدك والله .. اقول كل الحقايق الشفتها بي عيني ..
ود دار الزين قال ليهو .. بس طلبتك بي الله هسع ماتمشي تكلم اولاد مختار .. خلي الكلام بيني وبينك .. اتواعدو على كدي ومشو .. وشكلو ود دار الزين داير يحل القضية حل سياسي .. ودي مجازفة كبيرة .. كونو يطعن في الامير قدام مجلس المشايخ والعمد والنظار ..
المهم اول من طلع عمارة من ود دار الزين .. وركب مشى .. ود دار الزين لبس توبو .. ومشى للنظار والعمد والمشايخ في بيوتهم واحد واحد .. كمل يوم الخميس ده كلو حايم فوقهم اي زول يمشي ليهو يحكي ليهو الجرايم دي ويقول ليهو انا داير دعمك في جلسة السبت .. الخميس والجمعة كلها حايم فوقهم .. وكلهم قالو ليهو والله نحن سامعين بي جرايم الامير .. وتعديهو على الناس بس ماعندنا شهود وبرهان .. لانو الناس كلها خايفة تشهد وتموت ..
لانو من زمان الزول .. البشهد ضد الظالم النافذ .. بموت بي سبب غير مفهوم ,. ومعروف في السلطة الظالمة في اي زمان ومكان .. الشاهد على جرايم الحاكم .. والبكون عندو معلومات خطيرة ضد النظام .. بموت بي سبب ما او بأخر .. (التصفية الجسدية) ..
يوم السبت .. ود دار الزين مشى سنار .. واستعان بالله العظيم .. واتوكل على الله الذي لا اله الا هو الحي القيوم .. وقبل مايدخل على القصر .. لقى الولد الاسمو القاسم واقف قدام القصر .. قال ليهو انت اسمك بالكامل منو .. ؟؟
قال ليهو ليك انت .. ولارسميا داخل القصر .. قال ليهو اسمك رسميا .. قال ليهو اسمي الكضب .. مبلول ودحمدان. من ام فرخه .. قال ليهو طيب اسمك الحقيقي .. قال ليهو اسمي الحقيقة القاسم ود المريود .. ود دار الزين اتخلع .. وقال ليهو انت ود المريود الكتلو الامير وساق بتو؟؟
قال ليهو نعم .. قال ليهو ياسلام ياخي .. والله انا محتاجلك حوجة شديدة .. تعال ادخل .. اشغلك في القصر وان داير تبقى وزير تبقى ..
دخل معاهو .. في وكلم الحراس .. انو الولد ده تبعي .. عندو موضوع خاص مع الملك .. ودخل معاهو .. وقال ليهو خليك خافي نفسك .. واقعد لي برة الديوانية لامن اناديك .. الولد وقف برة .. وجا الحارس الاسمو عمارة وقف معاهو ..
ود دار الزين دخل على الجلسة ..
وابتدت الجلسة كعادتها. والجلسة كانت عندها محاور معينة .. مدروسة مسبقا .." وعناصرها مكتوبة كتابة .. بس ود دار الزين الليلة ناوي يصوتها صواتة ..
حددو المحاور .. ود دار الزين قال رفع يدو .. وقال يامولاي سلطان سلطنة الفونج .. ويا حكام المسلمين ..
والقايمين على امر البلاد .. ان النصرة من الله .. والتوفيق من الله .. ونحن لن ينصرنا الله .. ولا نستحق الرحمة ولا التوفيق .. لاننا ظلمة .. ولاننا اتصفنا بصفة .. حرمها الله على نفسه .. وجعلها بين الناس محرمة .. الا وهي الظلم .. الا ان نرد المظالم .. ونعاقب الظالم .. وننصف المظلوم .. قبل ان نبدأ في النقاش حول المحاور المذكورة .. لو سمح لي مجلس الشورى الموقر .. بسرد الظلم الواقع على الامة .. وانا متأكد انه سيغير رايكم من هذه المحاور ..
الملك قال ليهو اتفضل .. قول كل العندك ياود دار الزين .. انت عضو من اعضاء المجلس ومن حقك تغير حتى المحاور .. ود دار الزين قال ..
في نفرين موجودين خارج ديوانية الجلسة .. اطلب دخولهما الى المجلس ليكونا شاهدين على ما اقول .. قال للحارس ادخلهما ..
فدخل القاسم ود المريود الفتى ذو ال 17 ربيع .. ومعه عمارة حارس الامير الشخصي ..
ود دار الزين بدا وقال يامولاي الملك .. الظلم واقع منك انت شخصيا .. بواسطة ابنك الامير .. وانت على علم بكل مايقوم به من جرايم وظلم .. اعتداء على اعراض المسلمين .. وانا سأذكر الوقائع بالدلايل والشهود ..
حصل في قرية كذا .. ان الامير ذهب واخد فلانة بنت فلان من والدها ولما اعترض قتلة ..
وحصل في قرية كدذا انو اخذ فلانة بنت فلان ولما اعترض اخوها قتلة وقتل خالها وعمها .. وحصل وحصل ..
وكل الفتيات يقضى على شرفهن .. ثم يبعهن بابخس الاثمان .. ويغري بالمال اخرين .. ولو لم يقبلو الاغراء ساق الفتاة قسرا "
واميركم الموقر قتل حارسه الضيب .. تحت شهود الحراس الاخرين لا لسبب وانما .. ليتسلى برؤية الدم .. لانو لم يجد صيدا في ذلك اليوم ..
وحصل يا جلالتكم انه ذهب الى قرية كذا وكذا .. في يوم كذا .. ودخل بيت الرجل الصالح ود المريود .. الفارس المشهور الذي خدم في الجيش تسعة سنوات .. ثم اصيب في رجله .. الامير اخد بنته .. ولما اعترض ود المريود .. طعنه بشهود اهل الحلة .. وتركه يسبح في بركة من الدم .. وابنه هذا يحتضن جثته .. ولما رفضت الفتاة ان تمكنه منها .. حلق لها راسها .. وجعلها في حوش الرقيق .. الى حين البيع .. ولكنها كانت فارسة كابيها .. فطعنت نفسها وماتت ..
وحصل يا جلالالتكم ان الامير اخذ خطيبة حارسه الشخصي عمارة الواقف .. امامكم وبنت خاله .. غصبا عنه وعن ابيها واهلها .. والان لايعلم احد اين هي ..
وحصل يا مولاي ان ابنكم صادف بنتي في البير .. وكانت متزوجة لها ثمانية اشهر .. واراد ان يعتدي عليها عليها ولكن بفطنتها وعدته بالحلال .. فامرها ان تطلق زوجها ويتزوجها .. واراد ان يتزوجها قبل اكتمال عدتها كما يفعل الجهلة .. وانت شخصيا يامولاي على علم بكل ما اقول .. ولولا عباد الله الصالحين سرقوا بنتي ثلاثة اشهر .. وغابت عن الوجود .. حتى شارفنا نحن على الجنون بفقدها .. وهو الان يعد العدة ليتزوج بنتي المجبورة على الطلاق من زوجها .. اب خوسة ود الوشاش الحداد ..
وكل ماسبق من شكاوى لفخامة المجلس .. يشهد عليه عمارة حارس الامير الشخصي .. الذي يقف امامكم .. وحادثة ود المريود ..
شهد عليها ابنه هذا المكلوم المظلوم الواقف امامكم ..
الان قبل ان انهي كلامي اطلب من جلالتكم السماح للحارس عمارة
ان يقول كلمته .. واطلب منكم اماني وامان الشهود .. حتى تكتمل العدالة والله الموفق ..
الناس دي صنننن صنت .. الملك قال اتفضل يا عمارة .. عمارة اتنحنح وواقف على حيلو ومربع يديهو .. وقال انا ماعندي خبرة اجرجر الكلام بالمناطقة زي ود دار الزين .. لكن النضم القالو ود دار الزين ده كلو حاصل قدام عيني .. وربنا بسعلني من كل كبيرة وصغيرة
وشكرا ..
الملك قال لي القاسم اتفضل يا ابني قول العندك ..
القاسم قال ليهو اولا .. انت لو فعلا ملك صحيح .. ما بتسمح لولدك يسرح ويمرح فوق خلق الله زي مو داير .. انا ماعندي كلام اقولو غير انو بقول لي الناس القاعدين ديل لو فيكم فايدة .. وفعلا انتو مشايخ وعمد ونظار واصحاب كلمة .. الملك ده يشيلو منو السلطان .. ويسجنوهو .. ووولدو الملعون تحكمو عليهو بالاعدام ..
وشكرا ..
الناس ديل في المجلس زي الصابة فوقهم مطرة والجو متوتر والولد ده زعلان زعل لامن مثبتنو ..
الملك قال بسم الله ابدا ليكم انا بالرد على الكلام ده ...
في ناظر من نظار المسلمية .. قاطع الملك .. وقال ليهو لحظة يامولاي .. انت الان ماعندك فرصة للكلام .. لانك في نظرنا تحولت من ملك الى متهم ..
الكلام الان لمجلس الشورى للبت السريع .. في القضية ..
كل المجلس ضج وقالو نعم نعم .. مافي كلام بعد كدي ..
وبدأت المناقشات حول القضية الشائكة .. والملك مستمع .. اولا " طبعا اصحاب الدرجة السلطة الاولى .. وهم الفونج .. غير راضين من الملك .. كونه يدخلهم في حتة زي دي .. واصحاب السلطة الدرجة التانية .. مكوك ومشايخ ونظار العرب .. اصلا عندهم غل وتظلم جواهم .. من اصحاب السلطة الاولى .. فالليلة فرصتهم في التشفى .. او بتحصل حرب داخل المملكة ..
فبدأ التداول في الراي .. في ناظر قال اعدام الامير وسجن الملك .. في عمدة تاني قال اعدام الملك واعدام الامير .. في عمدة قال سجن الامير وعزل الملك .. المهم كل الاقوال دارت في المنحنى ده .. ونائب الجلسة كان من الفونج فحاول .. يخفف الحكم على الملك وولده .. اصدر قرار في نهاية الجلسة .. بسجن الامير ومحاكمتة امام العامة .. بقاضي القضاة ووزير العدل في الوكت داك .. وكان برضو من الفرنج .. واصدر نائب الجلسة مرسوم فيه عزل الملك في الحال .. وتجريده من صلاحيته في نفس الجلسة ..
وتنصيب الملك الجديد .. من خارج الاسرة الملكية .. في نفس الجلسة .. ودي كانت نقطة تحول .. من اسرة حكمت السودان قرابة التمانين سنة .. وفي نفس الجلسة نصبو ملك جديد .. وساقو الملك القديم .. دخلوهو في الاقامة الجبرية .. وساقو الامير على سجن المجرمين .. وانتهت الجلسة وقامو المعلنين يكوركو في الشوارع بالحصين .. (يا ناس السلطنة الزرقاء .. الملك شالوهو من الحكم .. والامير سجنوهو .. ومحكمتو يوم الخميس ..)
بس المشاكل الجد جد .. بعد كدا .. تعال شوف الحصل في الخفاء ..
الى اللقاء ان شاء الله ..
الفصل الخامس عشر
الملك الجديد النصبوهو .. في نفس الجلسة العزلو فيها الملك القديم .. لان الفونج كانو خايفين من انفراط الامن في المملكة .. والاحوال غير مطمنة .. والاستجابة السريعة لعزل الملك وتولية اخر على وجه السرعة .. بتوري مدى القلق العايشنو اصحاب سلطة الدرجة الاولى ..
الملك الجديد المتوج بالككر والطاقية ام قرينات .. كان من اصلح وانجح
اعضاء المجلس .. وكان على تقوى وصلاح .. ويقال انه كان من المشايخ الذين تشد لهم الرحال .. لطلب الفاتحة والبركات .. كماهو سائد في الوكت داك ..
مع انو كان على خلاف مع الشيخ اب كف .. ومن هم على مذهبه من اصحاب الطريق السني .. خصوصا " في مسألة الاسماء والصفات .. فالشيخ اب كف كان على مذهب اهل الحديث والاثبات .. والملك الجديد من اهل التأويل .. لكنه كان من المتصوفة الزهاد ..
اها بعد انتهاء الجلسة التي استمرت حتى صلاة العصر .. ود دار الزين اتراوح على الشيخ اب كف .. يسلم عليهو ويوافيهو بالاخبار بالتفصيل .. ويبشرو انو ربنا اجاب الدعوة .. لمن وصل الشيخ لقى الشيخ عندو خبر بي عزل الملك وسجن الابن ..
بس ود دار الزين حكى ليهو تفاصيل دقيقة .. ماكان ملم بيها .. الشيخ قال ليهو ربنا يفرحك زي مافرحتني .. انت ماك عارف الزول بحس بشنو .. وكت يشوف اولادو وتلاميذو. بصلحو المجتمع وبقلعو الفساد من الارض .. لكن ربنا يكفينا شر الملك الجديد .. انت عارف الناس مسنمنو " مرواد العمى .." ومعتقدين فيهو النفع والضر والعياذ بالله .. وهو زول مأول كبير ..
قال ليهو مادام هو زول بعرف ربنا .. وبحب المصطفى عليه الصلاة والسلام .. اصلا مامنو خوف يا شيخنا ..
الشيخ قال ليهو لكن .. ياود دار الزين انا عندي ليك وصية .. اعمل حسابك شديد .. لاني البارح شفت ليك رؤيا مامطمنة ..
قال ليهو احكي لي ياشيخنا شفت شنو؟ .. قال ليهو انا رايت انك هجم عليك اسد ..
وانت طلعت سيفك .. ورقدت على قفاك .. وطعنت الاسد في صدرو
بس كان تحت ضهرك في (دقر) ثعبان سام وانت ما خاتلو بالك ..
قال ليه اها ياشيخنا شفتا الدقر ضربني؟ قال ليهو انا صحيت قبال الرؤيا تنتهي المهم اعمل حسابك ..
قال ليهو دعواتك معاي ياشيخنا .. قال ليهو موفق ومنصور ياود دار الزين .. ود دار الزين فعلا قلقل بقى ما متوازن .. وصل البيت والشارع كلو يتلفت .. وكل مرة يتخيل انو في زول جاي جاري وراهو .. يتلفت مايلقى حاجة يقوم يتبسم ويهز راسو .. ويقول. والله اخر الزمن ياودار الزين .. بقيت تخاف ..
وصل البيت .. وقال الحمد لله الواحد كدا ارتاح من الزعزعة ..
ونادى النسيم وامها وحكى ليهم الحصل في سنار .. والنسيم دي فرحت فرح .. لمن كتمت صوت .. وبقت ترمي في دموعها بلا حساب ولا عدد ..
وقالت ليهو اي يابا .. الله مع المسكين .. اصلو ربنا مابضيعني .. التاية بت مختار قال ليهو الله يصقط حجرو هو على ابوهو .. لكن انا يا الحاج بس حايفة الجماعة يجو يقلعو مننا الشيلة الجابوها للنسيم ..
النسيم قالت ليهم .. شيلة شنو يمة؟ .. وحات ربي محرمة على ادخل منها شي علي .. دي حرام .. واصلا يمه الملك كان خادمها بي ضراعو؟؟ .. مي ياها القروش البقلعها من المساكين؟؟ .. بري ما بدورها .. امها قالتلها هي سجمي !! كيفن مابتدوريها ؟؟ على الاقل شيلي الدهب ده .. عمري بيهو بيتك .. قالت ليها ياتو بيت؟ البعمرو بي مال الغلابة ...
فوقي يمين مابشيل منو ولا اوقية .. محرم علي متل مكة ماحرمت على الكفار .. ود دار الزين قال لها خليها ..
بالنسبة لي اب خوسة طبعا " سمع بي قصة الملك العزلوهو والامير السجنوهو ..
وكان السبب ود دار الزين .. انبسط بسط شديد من ود دار الزين .. وكلم ابوهو وامو بانو النسيم ان شاء الله ترجع البيت في امن وامان .. وركب مشى لود دار الزين .. وصل ليهو وكانت الفرحة طاهرة فوق اب خوسة شديد .. قال ليهو والله يا ابو النسيم عاد السويتا تقعد تاريخ لا جنى الجنى .. انت تسلم يا ابو النسيم .. انا جاييك في طلب ياعمي .. انا دايرك ترجع لي مرتي .. خلاص الكضبة الكضبتا لينا النسيم انتهت .. قول للنسيم كضبك انكشف .. انتي كضبتي عشان تحقني دمنا .. لكن الكضب مابدوم .. والاتنين ضحكو ..
ود دار الزين قال ليهو والله من حقك ترجع المراة .. لكن ما احسن نسعلها قبال اديك راي؟
قال ليهو ايوة اسعلها نحن ناس متعلمين .. وبنفهم في اصول الدين .. ان بقت مي رضيانة خلني النتراوح على اهلي ..
ودارالزين .. دخل على النسيم ولقاها لونها ناقع ومصفر زي الكركم .. وعرقانة وترتعش .. قال لها بسم الله يا النسيم مالك؟
التاية قالت ليهو عشان سمعت حس اب خوسة .. غايتو ابخوسة ده شايل قلبها كلو كلو .. مو معروف كاتبها عند ياتو فقير ..
قال ليها يعني هسع انتي دايرة ترجعي ليهو يا النسيم؟ .. لانو الزول ده قال جاي يرجعك لي بيتك؟
النسيم قمزت من العنقريب وقالت ليهو (عليك الله يابا بصح. قال كدي؟؟؟)
فجأة انتبهت لي روحها انها اتحركت بي غير تحكم .. قعد براااحة فوق العنقريب راجعة .. وخجلت من روحها .. ابوها قعد يعاين ليها ويتبسم ..
قال ليها مافيها حاجة يا النسيم ياهو راجلك يابتي .. بس الله يلعن الظلمة الفرقوكم .. خلاص انا بكلمو بموافقتك .. يجي في اليوم الداير يسوقك .. لكن انا بشاورو انك تتزيني بالهدايا الجابن ليك الملك .. كان وافق تاني ماتعارضي .. قالت ليهو مابوافق .. انا بعرفو ..
مشى ود دار الزين قال ليهو يا ابخوسة .. الحمد لله النسيم باقية عليك تب. وماعندها قبلة غيرك .. لكن ياخي في موضوع .. طبعا الملك رسل هدايا في شكل شيلة .. لي النسيم حاجات غالية غالية .. كان باعوها تجيب لها عشرة بكار (نياق) .. ومعاها دهب بالارطال .. اطنو شنطة ملانة ..
وطبعا " انت عارف الملك وولدو خلاص بقو في خبر كان .. اها انا شايف ده رزق من الله اداكم ليهو .. لكن النسيم مقوية راسها وماها دايرة شي يذكرها بالولد المرعة ده .. انت رايك شنو؟
ابخوسة قال ليهو والله ولا خاتم مايبراني .. وانا من راي تشيل الحاجات ديل بي صمة خشمن .. وتوديهن لي المجلس عشان يمشن لي بيت المال .. الملك الاداك ليهن ده .. جايبهن بي عرق جبينو؟ .. ولا جايبن بي خدمة ضراعو؟. ياها حقوق الضعفاء والغلابة .. عشان انت ماتدخل في اللعنة مع السلاطين الظلمة .. ودهن وانفض ايدك من الوسخ ..
ود دار الزين قال ليهو. لكن انا لا اختلستهن ولاسرقتهن .. ديل هدية من الملك ... المهم ياجماعة ود دار الزين وابخوسة اتناقشو في الموضوع ده كتير .. في النهاية اتفقو يمشو يسألو الشيخ اب كف .. والبقولو اب كف يمشو عليهو بس مومعروف يمشو متين ..
وبي غادي في القصر حاصلة مصايب عجيبة .. الملك في تسليمه للمهام طلب حضور ممثل العدل. ورفع ليهو مرسوم تظلمي ..
كتب فيه .. الى قاضي قضاة السلطنة الزرقاء .. انا اتظلم من مجلس الشوري في انه لم يعطوني الفرصة في الدفاع عن نفسي .. بالنسبة لحالة ابني فانه مصاب بالجنون منذ موت اخوته مسمومين. وهوغير متوازن عقليا ." فلذلك كل شي يقوم به لايستحق العقاب عليه .. ولكني اقوم دايما بحبسه .. ويخرج من غير اذني .. ولا استطيع ان احبس ابني الوحيد .. فمع اني ملك ولكني اب .. ولست مسؤلا " ممايقترف ابني. فان نوح عليه السلام لم يعاقب بمايقوم به ابنه ..
وكل الفظائع اتي يقوم بها ابني .. تدل على انه غير متوازن عقليا .. فالحكم على مخبول غير جائز شرعا .. فان الدين الاسلامي رفع القلم عن المجنون ..
الامر الثاني مايتعلق بعضو المجلس ود دار الزين .. فاننا طلبنا ابنته
على كتاب الله وسنة رسول الله .. فكون بنته توافق على طلاق زوجها وزواج ابني .. فهذا لايجعل ابني مجرما في حقها .. حتى لو هو طلب منها ذلك .. وانا شخصيا طلبتها من ابيها .. فوافق ولكنه طلب مني رشوة بما يقدر بثلاثة ارطال من الذهب .. وانا اخطأت في موافقتي اعطاءة الرشوة .. ولكنه اخذ الرشوة فهو ايضا يستحق العقاب .. ولايستحق ان يكون في مجلس الشورى .. فان الرشوة محرمة في دستور السلطنة .. كمافي كتاب الله .. ويعاقب متعاطي الرشوة .. بالسجن لمدة خمسة عشر عاما " .. ولصدقي في ما أقول يمكن تشكيل لجنة تحقيق سرية ..
لتفتيش منزل ود دار الزين وستجد اللجنة الذهب في بيته ..
وان لم تجده فاني جاهز للاتيان بالشهود .. الذين اوصلو اليه الرشوة .. اما الامر الاخير يا سغادة سعادة القاضي ود دار الزين باع لنا بنته .. ومن حقنا بالقانون ان نأخذها منه .. الان حتى ولو كان ابني بالسجن .. وانا الجأ الى عدالتكم .. وارجو ان لاتخيبو ظني في كل ما كتبت ..
والله لكن الملك لعب الحكاية لعبة معلمين .. وود دار الزين بقى في جناح غراب ..
رد عليه القاضي العام .. في ظهر الرسالة قال له .. نحن سنأتي بالحكماء والمعالجين فان اثبتو ان ابنك مجنون فسنرفع عنه العقوبة ونحولة الى دار الشفاء لتلقي العلاج ..
وسنعطيك فرصة للاستئناف في المجلس .. لتدلي برايك .. وان وجدك المجلس بريئا .." سسترجع الى الككر بمرسوم خاص مني .. وساحكم بما ارى انه الحق .. ولا علاقة لي بما اتفقت عليه شوراهم ..
اما بالنسبة للرشوة التي قدمتها لود دار الزين واخذها ..
فانها ستحرمك من حقك الدستوري .. حتى لو برأناك من غيرها ..
لانها تعتبر جريمة في حق السلطنة .. وبالاشارة الى خطابك فاننا
سنشكل لجنة .. قبل يوم السبت لتهاجم ود دار الزين في بيته ..
فان وجدنا في بيته مما قلت .. فان العقاب سيكون عليك وعليه .. فانتبه لذلك جيدا .. فهذا وحده سيحرمك من العودة للككر مرة اخرى ..
اها طبعا " الملك عرف انو تاني لايمكن يرجع الى الككر .. فرد على القاضي الرسالة التانية .. وكتب اليه كلمته الشهيرة التي صارت مثلا " (ياسيل البدو .. شيلني وشيل العدو) .. يعني (علي وعلى اعدائي) ..
الملك محبوس في صرايا ومحروس .. حراسة مشددة بي عشرة من اقوياء الجنود .. بجيبو ليه الاكل والشراب وقايمين على خدمتو لغاية مايشوفو البتنجم عنو المحمكمة بتاعة الخميس ..
قام الملك نادى واحد في الحراس اسمو ضمره. وقال ليهو انا عايزك انت في كلام سري للغاية .. شوف وكت مهم ويكون مافي زول معاك وتعال لي اقول لك .. المهم الحارس ده لقى فرصة .. ودخل على الملك في غرفتو .. الملك قال ليهو خلي بالك معاي كويس .. انا طبعا ناس المجلس عزلوني وانا كنت حاسب حساب لليوم ده .. دافن دهب وكنوز في كم محلة في البلد دي .. وانت تستاهل ياعزيزي .. فعايز منك حاجة مهمة جدا .. الحارس بقى يتمطق وقال ليهو امرني يامولاي الملك ..
قال ليهو تمشي السجن متخفي وتلاقي الامير .. وتقول ليهو ابوك قال ليك لو عايز تمرق من الجريمة سو نفسك مجنون عديل ..
قال ليهو بسيطة يامولاي .. اول من القى لي فرصة بزوغ .. الحارس مشى السجن وقال داير يقابل الامير يسأله من سؤال سري بخص الملك وزوجته .. فسمحو ليهو يقابل الامير .. وكلمو .. ووصاهو قال ليهو ابوك قال ليك اعمل مجنون .. الولد العبيط من الحارس مرق من عندو .. قعد يهنق زي الحمار ويهوهو زي الكلب .. غايتو جنس عوارة وتلافة ..
بس في مشكلة .. ومشكلة كبيرة .. في كمية من البشر المظاليم منتظرين فرصة في الامير يقتلوهو .. في العملو في اهاليهم وبناتهم ..
حتى القاسم حالف مايشوف الامير الا يركب فيهو حربة .. وغيرو وغيرو ..
.. والحارس ضمرة ده سمع بالحكاية دي ..
ورجع كلم الملك قال ليهو يامولاي .. ما من مصلحة الامير انو يطلع من السجن .. لانو الناس متحجزين عليهو وحالفين يقتلوهو .. وناس من جهات كتيرة لانفر لا نفرين .. كان الامير ساق بناتهم وباعن ..
قال ليهو نحن كان قدرنا اتحصلنا على حكم البراءة من القاضي .. تاني تهريبو من السجن مو صعب .. انت مابتقدر توصلو لي امو في صعيد كسلا؟. بديك رطلين ..
ضمرة قال ليهو كدي اليحصل على البراءة .. تهريبو ده خلو علي ... وطبعا " لسع مو معروف الامير مصيرو شنو ..
المهم يازول يوم الخميس كانت المحكمة العامة للامير العوقة ده ..
والدنيا دي الاعمى شايل المكسر .. قام عمدة الدايرة (المدعي العام) .. شايل وثيقة الاتهام .. ووقف على حيلو والناس ديل صننننن ..
الى اللقاء ان شاء الله ..
الفصل السادس عشر
وتلا الرسالة الارسلها الملك متظلم فيها ..
وطلب من حكما تلاتة انهم يقتربو من الامير .. ويشوفو حالتو مجنون يحكم عليهو بالبراءة .. ولو نصيح تجري المحاكمة كما هي ..
والحكماء طانو تلاتة .. اتنين قالو الزول ده ماهو طبيعي .. والحكيم التالت قال الزول انصح من الحديد .. علا بتسهبل .. وبلعب عشان الحكم يسقط منو .. وكان الحكم على كلام الحكمين الاتنين .. والحقيقة انو الامير فعلا ماطبيعي .. بس ماواصل درجة انو يرفع عنه التكليف بس اهبل كدا .. ولا مربى تربية غلط ماتفهم الحاصل فيهو شنو ..
المهم .. حكمت المحكمة ببراءة الامير من التهم .. وتعويض اهالي الضحايا .. وده اول نصر للملك المخلوع .. انو طلع ولدو براءة .. بس الملك طلب من المحكمة رجوع ولده للسجن خوفا عليه كم المتربصين ... او تكووين حرس خاص ليهو .. لانو في تهديد على حياتو .. وقتل محتمل ..
والقاضي قضى برجوعه الى السجن .. لغاية تتوفر ليه الحماية الكاملة .. والان بقى من مسؤلية الدولة .. يلا هنا الملك بعد ماخلاص ضمن سلامة ولدو ..
اتفرغ للانتقام من ود دار الزين .. بموضوع الدهب بتاع الشيلة .. القال انو رشوة .. اول خطوة عملها رسل ضمرة يمشي للقاضي .. يناديهو ليهو .. قال ليهو امري فيهو ضروري .. ان شاء الله يجيني متخفي بالليل .. وعليك الله ياضمرة اغريهو باي طريقة ..
قام القاضي جاء زيارة لي الملك المخلوع في السرايا .. بالليل .. واستاذن من الحراس .. قال ليهم عندي تحقيق انفرادي مع المتهم ..
دخل على الملك جوة والملك قال ليهو: ربنا براهو يجزيك خير على مافعلته لي ولدي .. انت اب وبتعرف يعني شنو الوالد .. وكت يكون عندو ولد واحد .. انا رسلت ليك عشان اديك هدية .. تكون عربون صداقة بيني وبينك .. وما كنتا داير اديك ياها قبل الحكم .. عشان ماتفهم انها رشوة .. بس والله تجاوبك معاي .. وموقفك مع العدالة انا داير اديك هدية .. امشي ياضمرة .. في المنطقة الفلانية .. في الحتة الفلانية بالضبط .. بتلقى حجر رتجة كبير .. بشبه الزول القاعد .. وجنبو تلة. بين الحجر والتله .. قيس المسافة بالخطوات واقسمها النص ..
بتلقاها مية وخمسين خطوة .. في الخطوة الخمس وسبعين .. احفر تحت رجليك بتلقا قلة بتاعات فخار صغيرة جيبها وتعال ..
دي هدية القاضي انت ياضمرة هديتك براها .. ضمرة مشى .. والقاضي بقى يتونس مع الملك المخلوع .. وكلها تعاهدات انو يضيع ود دار الزين .. ويدخلو السجن .. قال ليهو بس نخليهو يدخل المجلس بهنا .. وهناك يكونو في ناس قريبين من بيتو .. يدخلو البيت عنوة .. ويجيبو الدهب .. ويدخلوهو على مجلس الشوري وانا بعدين بعرف اعمل ليهو شنو؟؟ ..
المهم .. بعد ساعة بس .. ضمرة جا راجع وشايل القلة تحت تيابو .. والملك المخلوع كبا الدهب للقاضي في طرفو .. الدهب يرقش مع القناديل المعلقة على الحوائط .. وكان في اتنين من الحراس واقفين بعاينو وضمرة التالت .. الكلام ده يوم الخميس بالليل صبحان الجمعة ..
اها باكر الجمعة الصباح الملك المخلوع .. رسل للقاضي رسالة ..
مفادها .. ايها القاضي الموقر .. انت قبلت الرشوة مني بشهود ..
وانا لن انطق بكلمة اذا عاقبت ودار الزين .. وارجعتني الى عرشي .. اما اذا نجا ود دار الزين .. وانا ظليت على حالتي هذه بدون سلطة .. فانت ستهلك .. بتهمة الرشوة .. وبشهادة الشهود .. فهولاء حرسي .. وياكلون من يدي .. فافعل ماتراهو مناسبا " ..
ولسع يوم السبت ماجا .. اللهو يوم الجلسة الاولى في ظل حكم الملك الجديد .. يوم الجمعة دا في الوقت ده حصلت حاجات عجيبة .. الناس الكانو متلملمين وحاقدين على الامير .. في السواهو فيهم .. اتلاقو .. وكل زول بقى يحكي للتاني الحصل عليهو .. ومشو قعدو في سوق سنار ..
وحصل بينهم تعارف .. لانهم اصحاب وجعة ..
ودايما اصحاب المصيبة المشتركة ببكو مع بعض .. وزعلانين من البراءه .. وماعارفين ينتقمو كيف ..
هناك في الحله. اب خوسة يوم الجمعة جاء لي ود دار الزين في البيت .. بالمساء وقال ليهو انا داير زوجتي ..
قال ليهو طيب اصبر .. التصفى الامور الحاصلة دي .. وان شاء الله دور الليلة نجي نقعد ونعقد لك وتسوقا تمشي ..
قال ليهو ان شاء الله .. اها يا ود دار الزين عملت القلت لك عليهو؟؟ .. قال ليهو اي عملت .. مشيت الليلة سنار صليت الجمعة مع الشيخ اب كف .. وسألته من موضوع الدهب العندي .. قال لي لايجوز لك الاحتفاظ به حتى لو كان مهرا " .. وانت عارف انو مختلس من مال الدولة .. واي قيمة تختلس من مال الدولة .. حرام على ماخدها والمأخوذة اليه ..
عمر بن العزيز رضي الله عنه .. يوم جاهو تفاح من الشام .. ليوزعه على المسلمين .. فانشغل لحظات .. عنده طفلة صغير اخدت تفاحة .. فانتبه اليها ونزعها من فمها .. فبكت الطفلة .. فقالت له زوجته في ذلك .. فقال لها والله يا فاطمة .. حينما نزعتها من فمها .. كاني نزعتها من قلبي .. ولكن نزع قلبي اهون علي من غضب ربي .. ودخول جهنم .. دي تفاحة ياود دار الزين .. خليك من الاموال العندك ..
حقيقة انا يا ابخوسة خفت جد .. وباكر ان شاء الله انا ماشي المجلس .. وبشيل معاي كل الحاجات دي .. واختها قدام المجلس ..
وفعلا يوم السبت من الصباح الدغش ود دار الزين .. جاب نفرين بي جمالهم .. ورفع ليهم الحاجات كلها وقال ليهم وراي .. لمن وصل المدينة ودخل الحاجات للقصر .. وكلم العمال ينزلو ها في جمبة الديوانية .. وكان القاضي كون لجنة وارسلهم في نفس الوقت لي بيت ود دار الزين .. عشان يفتشو البيت ويلقو الحاجات دي هناك .. لكن ود دار الزين ربنا انقذو بنصيحة ابخوسة والشيخ اب كف .. (نعم الرجال) ..
وبدت الجلسة .. وبدأ التداول وكانت الجلسة يديرها الملك الجديد .. شايل سبحتو وشغال في اوراده .. ود دار الزين رفع ايدو قبل ماتبدا الجلسة .. وقال استأذن من مولاي السلطان الموقر .. الناس دي كلها بقت تنقنق .. ياربي ود دار الزين ده ماكفاهو من الكوارث البقول فيها دي؟؟ ..
الملك الجديد .. قال ليهو اتفضل ياود الزين .. احمد الله وصلى النبي عليه الصلاة والسلام .. وقول العندك ..
ود دار الزين قال يا جلالة السلطان العظيم واعضاء الشورى الموقرين .. قبل فترة ارسل السلطان السابق .. هدية الي ابنتي وهي في شكل مهر او تجهيز عرس وبه مبالغ طائلة من الذهب .. ولكني استفتيت بعض اهل العلم .. فقالو لي لايجوز الاحتفاظ بها لانها .. من اموال المسلمين العامة ..
فانا اضعها بين ايديكم لابراء ذمتي .. وحتى انقض امامكم ماكان بيني وبينه وبين ابنه من خطوبة وغيرها والله والموفق ..
الملك الجديد .. قال ليهو جزاك الله خيرا ياود دار الزين .. الزيك قليل .. ناس الزمن ده بقو ما بتورعو من الحرام ..
هنا القاضي دخل في ضفورو .. لانو ماعندو اي حجة يدخل ود دار الزين في تهمة .. وبقى هامي من قصة الفضيحة الح يفضحو ليها الملك ..
المجلس استمر والمداولات طالت طول شديد .. وود دار الزين بقى في نظر ناس الديوانية بطل الموسم .. في قول الحق والبعد عن الحرام ..
في فترة راحة كدا .. والناس كلهم طلعو من الديوانية يفطرو ويشربو القهوة ويجو راجعين ..
في الفرصة دي القاضي العام لقى فرصة .. وركب فرسو وقام صوف ..
يدخل من شارع لي شارع .. لامن وصل بيتو .. وجاب الدهب الرشوهو بيهو وجاء ..
في الفترة التانية البعد الفطور للجلسة .. دخل القاضي .. وطلب الاذن بالكلام .. قال انا اريد احكي لكم قصة .. حدثت معي في مساء الخميس .. الحصل انو الملك المنزوع ارسل لي .. فحضرت اليه وحصل حصل حصل .. وحكي كل الشي الدار بينو وبين الملك ورشوته له .. قال وشكرني لانني انقذت ابنه من الاعدام .. واعطاني هدية وهي بالاحرى رشوة .. وانا قبلتها لاضعها امامكم واخبركم ان الملك ..
دافن كثير من اموال الدولة في اماكن مختلفة .. وهذا بشهادة ثلاثة من حراسه .. اعرف وجوههم .. وقد تأكدت بما لايدع مجالا للشك .. ان الامير غير مجنون .. وان الجنون حيلة لينقذه من الاعدام .. فلذلك اطلب من المجلس الموقر اضدار مرسوم .. بحبس الملك على ذمة التحقيق ..
واعادة فتح قضية الامير .. والله الموفق .. الناس ديل ضجو ضجة غريبة .. وكلهم بقو يعاينو للملك الجديد .. ح يقول شنو؟
طبعا الملك المنزوع ماعارف الحصل بوراهو هنا .. داير يتغدا بالقاضي .. القاضي شرب بيهو شاي الصباح باللقيمات هههه ..
الملك الجديد اصدر مرسوم على حسب كلام القاضي بحبس الملك القديم .. وفتح قضية الامير مرة اخرى ..
وانتهت الجلسة .. وود دار طلع منصور مكرم عزيز .. مرفوع الراس ..
والملك الجديد وضع امال كبيرة على ود دار الزين ..
وتاني يوم طوالي. الملك الجديد اوصى بان يكون ودار الزين المسؤول الاول عن مراقبة. مؤسسات النظام في السلطنة .. ودي وظيفة كبيرة شديد .. زي وزير الداخلية تقريبا. وان يوظف معه من يراهو مناسبا " من اهل الصدق والامانة .. و يتغاضى راتب كبير جدا .. يعني ود دار الزين ربنا عوضو بالحرام حلالا طيبا .. من ترك شيئا " لله. ز ابدله الله ماهو خيرا منه .. ود دار الززين طلب من الملك ان يكون مساعده اب خوسة ..
ود دار الزين جاهو الامر بالتكليف تاني يوم بعد الجلسة بتاعة السبت .. وكل ايام الاسبوع دي بحنس في اب خوسة .. انو يكون مساعد ليهو .. وابخوسة رافض .. حتي يوم قال ليهو لو خليت الخانة دي لزول غيرك .. بجي واحد يظلم الناس .. ويعتدي على الاموال العامة .. انت الامين على خزائن الله في الارض .. ودي وظيفة شريفة يا ابخوسة ..
في نص الاسبوع كدا .. جاء واحد من متلفلف .. وكت صلاة العصر .. ودق الباب لي ود دار الزين .. وقال لي ود دار الزين .. وصف لي بيت ناس عطية ود مختار .. قال ليهو في شنو؟ وانا صوتك ده زي البعرفو .. قال ليهو مابتعرفني .. بس في امانة عايز اوصلها ليهم سريع .. ود دالا الزين وصف ليهو ..
قام الراجل بي حصانو شق السيح ومشى لي ناس عطيه .. لقاهم قاعدين الستة يتونسو ويضحكو ..
سلم عليهم وكشف وشو .. عرفو ليك طوالي .. ده النور .. بتتذكرو النور الزمان قال داير النسيم .. وقالو ليهو تجيب الحجل من البشير .. وغلبو .. هههه بس ياهو ده ذاتو .. ومشكلتو مع الامير شنو مامعروف ..
المهم قال لي ناس عطية. خليكم مستعدين انا وصلتني اخبار سرية .. انو في ناس من ناس الشرطة الفاسدة المرتشين .. عايزين يهربو الامير من السجن .. قبل المحاكمة التانية .. وابوهو دافع ليهم دفع شديد .. قالو ليهو بهربوهو بي وين ؟؟
قال ليهم مودينو لي كسلا بي طريق الصباغ .. بطلعوهو من السجن قبل النباه .. (اذان الفجر الاول) .. وطوالي قلب حصانو وفات ..
طبعا " اولاد مختار بعد عرفو سبب هروب النسيم كان الامير .. وبي الكلام القالو ود دار الزين في الجلسة .. البلد كلها سمعت بالتفاصيل .. وهم بقو حاقدين على الامير .. خصوصا بعد تمت براءته .. وهسع ناوين عليهو تب .. اها بالليل اولاد مختار اجتمعو ولبسو واستعدو بي اسلحتهم .. لانهم ماعارفين الناس المهربين الامير ده كم نفر. ربنا يجيب العواقب سليمة .. لانو لو قتلوهو دي جريمة .. وعقابها في المملكة القتل ليهم جميعا " .. بعدين احتمال ود دار الزين ذاتو يخش في مشكلة .. لانو معروف عداوتو مع الملك المنزوع والامير .. وديل اخوان مرتو وخيلان بتو ..
المهم غايتو اولاد مختار استعدو تب وبقو ناس غارة ..
وبالليل جوهم تاني خمسة انفار .. فيهم القاسم ود المريود .. ومعاهو اربعة فرسان .. فيهم عمارة حارس الامير المظلوم .. عمارة قال ليهم انا الخبر جاني أول زول .. وانا الرسلت ليكم النور .. وجيت غاشي الجماعة المغبونين ديل عشان ناخد حقنا بي فوق القانون .. وتاني البسويها علينا التبقى .. وبقو يمشطو في الشارع .. من قريب مخرج المدينة .. ولا قبلة .. قريب صلاة الصبح .. شافو تلات زوامل (جمال) اتنين رجال والتالتة شبرية .. (هودج) فيهو مرة متبلمة .. عمارة قال لهم ياهم الجماعة وزولكم تراهوداك في الشبرية ..
الكلام ده في منطقة جنوب قرية الشيخ السماني .. حاليا المنطقة دي مدفون فيها شيخ اسمو الشيخ ود نفرين .. اها بس واتحاوطوهم ليك .. وقالو ليهم نوخو يارجالة (بركوا الجمال) قبال نعقر البل. طوالي نوخو .. وجو تلات من اولاد مختار ماشين على الشبرية .. وجرو التوب من وشو .. وفعلا لقوهو ده الامير هارب من السجن .. متنكر في ملابس مراة وتعال شوف ..
الى اللقاء .. ان شاء الله
الفصل السابع عشر
عطية واقف بعاين قال ليهو ماتهبشو يابخيت اصبر .. اول حاجة امسكو الرمم الاتنين ديل وكتفوهم .. والامير يرجف زي البابور الطافي بلك .. بخيت ود مختار قال ليهم ارمو سيوفكم ديل سريع قبال مانغير عليكم ..
رمو سيوفهم .. عطية قال مافي زول يضرب زول .. الولد الخايب ده عندو محكمة تاني .. واحتمال يشنقوهو .. بخيت قال ليهو واحتمال مايشنقوهو .. والمغسة تشقنا .. والنقاش احتدا .. الناس ديل كلهم دايرين يقتلوهو .. وعطية قال لهم دي جريمة اوعكم تغلطو .. بعدين كلنا بنتحاكم فوقا .. قالو ليهو طيب انت جبتنا ليه ياعطية؟ عشان نسوقو نرجعه لي قصر الظلمة والمرتشين؟؟
قال ليهم لالا .. انا جيت بي فكرة كلكم بتفرحو بها .. وهسع بتوافقو على كلامي .. نعمل فيهو عملية الخروف الدعول .. (نخصيهو) .. وننهي رجولتو مدة حياتو .. تاني يبقى زيو وزي الفتاة .. ونسوقو مكتف نرجعو السجن .. يسوو فيهو الدايرنو تاني .. قالو ليهو والله ياعطية دي احسن فكرة .. قال ليهم يلا نفذو طوالي ..
مسكوهو وربطو ليهو كرعيو .. كل كراع على جيهه .. وده مسك من كراع ومشى كدا .. وده مسك من كراع ومشى كدا .. وخلو مشتح .. وقعدوهو فوق حجر .. وجا القاسم ود المريود شايل عكاز .. ضربو في رجولتو ضرب غريب .. والامير يصرخ لامن طرش دم .. وغمي عليهو ..
عطية قال لهم فكوهو .. ده تاني لانافع قربة لانافع سعن .. كان شنقوهو كان خلوهو .. ده بقى خروف مخصي .. الكلب .. بعد مسااااااااافة افاق من الاغماء .. وحاسي بي الم شديد .. القاسم بقى يقول ليهو متذكر ابوي الطعنتو ؟؟ .. متذكر اختي السقتها .. وواحد تاني قالو متذكر اخوي الكتلتو .. متذكر اختي الاعتديت عليها قدام حراسك ؟؟ الناس ديل كل واحد بقى يذكر فيهو الحاجة العملا .. عطية قالهو .. ده حق بنات الناس ياقذر .. نشيلك ونرجعك السجن تاني ونحرسك نحن لامن يحكمو عليك .. والببقى عليك نحن ماني خسرانين بعد كدي ..
وان بقو عفوك تاني مافي فرق بينك وبين الفتاة .. اها ياخوي بتمشي تشكينا تقول الناس ديل نهو رجولتي؟
كان مشيت فتحت خشمك الدنيا كلها بتعرف انك بقيت ماراجل .. ونحن كان سجن كان غرامة جاهزين لها .. وطوالي رفعوهم مكتفين التلاتة .. فوق الزوامل واتحركو كلهم على سنار ..
بي هناك سنار كلها جايطة .. والناس اتسامعو بهروب الامير من السجن .. ومافي زول عارف انو هربوه عناصر الشرطة المرتشين .. طبعا " النوعية دي اسوء نوعية في الشرطة .. وهي موجوة في كل الانظمة على مر العصور .. ياخي ديل الواحد ممكن يمرر سلاح .. يدخل البلد بي رشوة خمسة وعشرين جنيه .. ياخي ديل بجيبو البنقو للمساجين في السجن .. غايتو رجل القانون لامن يكون خاين البلد بتبوظ .. ربنا يسترنا ويستركم ..
اها السلطان الجديد .. سمع بانو الامير هرب من السجن .. بدون محاكمة .. والله الزول ده زعل زعل .. وعمل اجتماع في الميدان لي كل الحكومة ومامورين السجن والشرطة .. وكان الميدان مفتوح والناس كلها اتجمعت .. حتى ناس السوق جو .. والملك بدأ يتكلم هايج .. وقال كيف الزول ده يهرب وانتو قاعدين؟؟ .. لو هربتوهو انتو تبقو خونة .. ولو هرب براهو انتو ضعفاء .. الان انا اصدر قرار .. للمعنيين بالامر .. ان كل الشرطة الحارسة السجن تتحول الى مساجين .. في الحبس الا ان يرجع الامير ..
قريب الستين فرد من افراد الشرطة قال ليهم انتو بالاسم .. من المامور لاخر شرطي .. كل مساجين .. وامر بي عناصر تانية يمسكو الحراسة في السجن .. الكلام ده كلو تم في صباحية اليوم الهرب فيهو الامير ..
بس الناس مجتمعين في الميدان .. شافو من هناك في ناس راكبين خيول .. وسايقين زوامل وبي شبرية .. ولامن قربو .. شافوهم شايلين فوق الزوامل ناس مربطين.
والسلطان الجديد واقف ماشاف الزوامل .. والحرس من حوله مظللنو بي فروع النيم وجريد النخل .. وبتكلم براهو زعلان .. بالله البلد دي .. فوضى بالطريقة دي .. ونحن ماجايبين خبر؟ الناس ديل ما دايرين صحبة المصطفى عليه الصلاة والسلام؟؟ .. الناس ديل كان مابحبو ربهم .. مابخافو منو؟؟ .. اللهم ياربي لاتصيبنا ..
فجأة نظرو اتلفت على الجيهة الجايات منها زوامل اولاد مختار والجماعة المعاهم ..
وعطية ماشي قدام القافلة .. وكلهم دخلو سيوفهم في جفايرها .. دلالة على المسالمة ..
وعطية من بعيد كورك باعلا صوته .. يامولاي الملك .. انا عطية ود مختار ومعاي اخواني .. واصدقائي .. نحن قبضنا السجين .. الهارب .. ومعاهو اتنين من الظلمة والمرتشين .. ونستاذن من جلالتكم انو ننوخ الابل في الميدان امامكم وامام الناس ..
السلطان قال ليهو انت ود مختار تور الشرق؟ .. قال ليهو نعم يامولاي .. ياهو مختار تور الشرق .. قال ليهو فعلا يا عطية الاسد يلد الاشبال .. ابوك كان فارس قبايل .. نوخ نوخ ..
فكو الامير .. جا وقف قدام موكب الملك .. لقاهو هدومو ملانات دم وتراب وحالتو تحنن .. قال ليهو مالك الحصل شنو؟؟ والدم ده شنو؟ قال ليهو قاليهو يامولاي الناس ديل خصوني .. قال ليهو تستاهل اكتر من كدي .. بركة الخصوك .. قال ليهو قالو انا بقيت فتاة صح يامولاي. ؟؟ قال ليهو انت ماقالو مجنون؟ بصح انت مجنون؟؟ .. قال ليهو لالا ما مجنون انا .. ده ابوي يامولاي .. قال لي سو روحك مجنون .. وانا سويت روحي مجنون ..
الملك قال ليهو والله فعلا ماك نصيح .. وانا من راي مايحاكموك انت ماتام مجنون ذاتو .. سوقوه ارموهو في السجن .. ورسلو للمظالم يعفو عنو .. اكراما " لي انا .. كفاهو الخصية ..
في جماعة من ناس القافلة الجو مع عطية .. قالو ليهو نحن عفينا اكراما ليك يا جلالتك .. الملك شكرهم .. ورسل لكل الناس المتظلمين والناس كلها عفت .. وفي النهاية الملك اصدر مرسوم عفو عن الملك القديم وابنه .. وان يرحلوهو لزوجته في جنوب كسلا وزوجته الصغيرة طلبت الطلاق .. وشالت حقوقها وسافرت القضارف .. وهو ساق ولدو المخصي ومشى كسلا .. وقصته انتهت .. لحدي هنا ..
يوم الجمعة جاء ابخوسة .. ومعاهو ركب لايستهان به لي بيت ود دار الزين .. معاهو امه وابوهو .. والرسالة .. وكانت اللمة امه من الناس ليها راس وقعر .. وفيها اولاد مختار .. الفي النهاية بقو من فرسان جيش الملك الصالح .. وفيها عمارة الفي النهاية بقى رئيس حرس السلطان الجديد .. وفيها القاسم ود المريود .. وفيها النور فارس القبايل الغسل سروال البشير .. والبشير بي مرتو .. والشيخ اب كف .. وكمية من الكرام كانو حاضرين يوم العقد ده .. وود دار الزين اليوم داك ضابحلو بكرة واربعة خرفان ..
والنسيم دي ابوها كساها من كل زينة .. وابوها عمل ليها العمايل المابعرفو ليها الا الناس ديل .. النسيم بقت تشبه التفاحه الصفراء اللبنانية .. وكت يفكوها من ورقتها .. وطلعت كانها عروس لاول مرة .. وكانت فرحانة فرحة مابعدها فرحة .. برجوع اب خوسة ..
وقاعدات معاها البنات صاحباتها .. والرسالة .. بتونسن .. واحدة اسمها ام سر. قالت ليها يا النسيم .. عاد المرة دي اوعك تجينا ضهرك يابس .. (يعني لازم تجي حامل) .. قالت ليها عاد يا ام سر ما بسعلك .. باقي اكان ادوني ياه .. بخليهو وراي واجي؟ ..
الرسالة قالت ليها يعني قصدك شنو يا النسيم؟؟ .. قالت ليها ,, الله بسعلك يا الرسالة .. الشي ده علي انا ولاعلى اخوك؟
قالت ليها يختي قالو عليكم الاتنين .. المهم الونسة حقت بنات احسن انا امشي غادي .. على الرجال ..
الجماعة قاعدين بتونسوا .. والشيخ اب كف مكوع .. والديوان حق ود الزين كبير وواسع وملان ناس .. قام واحد سأل الشيخ اب كوع .. قال ليهو يا شيخنا هسع حكاية الجن البقى يختف البنوت ده شنو؟
قال ليهو ياتو جن ده البختف البنوت؟ .. قال ليهو هسع النسيم دي ما خطفها الجن صح؟
قال ليهو .. ابدا " الجن بريئين من التهمة دي .. ولا خطفوها الجن ولاشي .. هنا ود دار الزين انتبه .. قال ليهو ياشيخنا .. طيب معناها انت عارفها كانت وين؟
الشيخ اب كف قال ليهو ايوة عارفها .. قال ليهو طيب احكي لي .. والله ياشيخنا نحن كلنا داخلة فينا حيرة .. اصلو ما معقولة .. من الحتة الكانت فيها النسيم ..
قال ليهو النسيم عارفة اي حاجة .. لكن معاهداني ماتنضم .. واظنها لاهسع مانضمت .. والقصة الحكتها ليكم دي .. كلها ماها حقيقة ..
قال ليهو كيف يعني ؟؟
قال ليهو ياود دار الزين انت زول بقيت مننا وفينا .. والبهمك بهمنا وبتك بتنا .. انا وكت لقيتك واقع بين نارين .. يا اما البت تقع في الحرام وزواج بدون عدة .. يا اما انت تموت فوق عرضك ..
ربنا هداني لي طريقة احل بيها الاشكال .. عندي اخوي الله يرحمو متزوج مراة من اخوالك الشكرية .. وعندو منها بنتين .. وديارهم على جيهة الباهوقي .. مسيرة يوم ونص من هنا .. اها كانت معاي هنا زيارة بي بناتها ليها شهرين .. ووكلمتها بي قصتك مع الامير .. وكلمتها تسوق معاها النسيم .. وتخليها البت معاها فترة العدة .. اها هي وافقت .. انا رسلت البنات الاتنين .. ومعاهن تلاتة من الحيران .. ومشو لقو بتك وامها كانت مافي .. وساقوها بالغش لامن وصلوها الخور الوراكم .. وكت دايرة تكورك ربطولا خشمها .. وكتفوها وجابوها وصلوها لي هنا ..
وانا انا كلمت بتك وهي بتعرفني تب لقيتها .. ووضحت لها .. وقلت لها ابوك في خطر .. وبموت بي سببك .. سافري مع بنات اخوي ديل .. وانتي في امان .. وافقت الله يبارك فيها .. ومشت معاهن لاده شاف لا ده سمع .. وقعدت عزيزة مكرمة .. لامن اتعدت الخطر وجابوها .. والنسيم ربي يحفظها .. حفظت السر لغاية الليلة .. ماباحت بي سر شيخها. .. ودار الزين يسمع .. وابخوسة يسمع .. واولاد مختار يسمعوا .. والناس كلهم يسمعو في القصة العجيبة دي .. لامن بكو ..
وقالو ليهو ياشيخنا لو في صالحين واولياء في البلد دي .. انت ياشيخنا .. قال ليهم هوي ها .. نحن ناس مقطعين ساي .. ربنا يتولانا بي رحمتو ..
ود دار الزين قال يا جماعة انتو هسع سايقين مني النسيم .. وبتخلوني انا براي زول مامعاي .. انا طالب منكم طلب .. تقيفو معاي فيهو .. الناس كلهم قالو ليهو اتفضل يا عمده .. قال ليهم القاسم ود المريود القدامكم ده .. ابوهو اتكتل .. واختو كتلت روحها .. وهسع لا عندو قريب لاحبيب ..
وانا دايرو يبقى لي ولد .. كلموهو لي يقبل .. بس ده طلبي ..
القاسم قال ليهو والله ياعمي انت بدون ما الناس يساعدوك في طلبك ده .. انت ابوي .. وخالي .. وعمي .. ومن الليلة ربنا اداك ولد .. .. وتاني ماني مفارقك تب والله .. ود دار الزين فرح لامن دمع ..
ودار الزين. قال لي ابخوسة. طيب يا ابخوسة .. انا داير ولدي القاسم يشوف الرسالة أخيتك ..
القاسم قال ليهو انا يابا الرسالة شايفها قبال كدي .. ودايرها تب ..
قال ليهو شفتها وين يا الشقي؟؟ .. حكي ليهم القصة .. اب خوسة قال ليهو يا ود دار الزين .. انا ماعندي مانع .. لكن الكلام ده موفي ايدي .. انت ناسي .. قصتي مع بامبي؟ تاني مابقع الوقعة ديك .. لكن ان شاء الله خير .. احسن من القاسم ماني دايرين .. لكن الكلام عند ابوها ده وعندها هي ..
ود دار الزين قال ليهو تراهو ابوها قاعد .. وهي قاعدة .. اها يا عمي الوشاش؟؟ رايك شنو دايرين الرسالة لي ولدي القدامك ده ..
الوشاش اضانو تقيلة .. قاليهو قلت شنو؟؟ .. الرسالة مالا؟؟؟ كرر ليهو الكلام تاااااني بصوت اعلى .. قال ليهو البقولو عمر ولدي يمشي ياود دار الزين .. طوالي ود دار الزين دخل جوة .. قال للنسيم اسألي الرسالة من القاسم اللاقاها قبال كدي .. وكلمتو بي سرك .. قوليها قال بدور ياخدك .. ادينا رايك ..
امشي سريع يالنسيم انا راجيك هنا .. مشت النسيم وجات .. قالت ليهو
اعقدولو عليها ساي يابا .. وانا مسعولة .. (على مسؤليتي) .. ههه
مشى ود دار الزين للجماعة بي غادي .. وقال ليهم اها ياجماعة قولو ربنا يتم على خير .. الرسالة وافقت ..
المهم بعد ماضربو اللحمة .. ومشو صلو الجمعة .. وجو عقدو عقدين في قعدة واحدة .. عقدو للنسيم على طليقا ابوخوسة عمر ود الوشاش الحداد .. في بعض الروايات بتقول حلة (ود الحداد) دي .. مسمية عليه .. ولكن رواية غير مؤكدة .. وعقدو لي القاسم ود المريود على الرسالة بت الوشاش ..
وانتهت اللمة بي فرحة وهيصة .. ياسلاااام .. والنسيم دي مرقت مع راجلها زي الملاك .. صلاة النبي فوقها .. عينا " حاسدة ماتشوفها ..
وراجلها منعها من البير طيلة حياتها ..
والرسالة مشت مع اهلها .. وتمو زواجها بعد شهر من العقد ده ..
وبعد داك القاسم والرسالة سكنو مع ود الزين والتاية .. اما النسيم بقت في بيت الوشاش عزيزة مكرمة ..
بعد القعدة دي بي اسبوع .. في القصر ود دار الزين وابخوسة حايمين .. ولابسين ملابس المسؤلين .. جو ماشين بي عند المطبخ الملكي .. اب خوسة قايد عام قوات الشرطة .. وقال داير يدحل المطبخ
ود دار الزين قعد يضحك عليهو .. وقال ليهو (من خلا عادتو قلت سعادتو) ههه .. انت مسؤل من امن البلد .. وتاني داخل على المطبخ؟
يعرفوك طباخ كيف؟؟ .. وبي سبب النسيم بت ود دار الزين .. مملكة الفونج .. دخلت في مرحلة جديدة .. من العدل والصدق والوفاء والزهد .. وحصلت اصلاحات ادارية كبيرة .. وازدهرت التجارة .. وبقت سمعة السلطنة عند القاصي والداني .. وعدل الملك يضرب به المثل .. والسلطان بقى ينشط الناس على العلم .. ومجالسة العلماء .. وارسل كمية من الطلبة لي الازهر والمغرب .. لتلقي العلوم .. وانتشر العلم والعلماء .. وبهذا تنتهي قصة النسيم التي اسميتها (اسرار الزمان) ..

